རྩོམ་པ་པོ། ལྕགས་མོ་མཚོ། སྤེལ་དུས། 2012-09-19 11:41:54 རྡེབ་ཚད། ཡོང་ཁུངས། ངེད་དྲ་ཚིགས།\nདཔྱད་རྩོམ་འདིར་གཙོ་བོ་བོད་རྒྱལ་གྲི་གུམ་བཙན་པོ་ཉིད་ཇི་ལྟར་བཀྲོངས་པ་དང་། སྤྱི་ཚོགས་ཀྱི་རྣམ་པ་ཅི་འདྲ་ཞིག་གི་འོག་ནས་ལོ་རྒྱུས་ཀྱི་མི་སྣ་སུ་ཞིག་གིས་ཅིའི་ཕྱིར་བཀྲོངས་པ། དེའི་སྐབས་ཀྱི་སྤྱི་ཚོགས་ཀྱི་རྒྱབ་ལྗོངས་དང་སྟོབས་ཤུགས་གང་འདྲའི་འོག་བཙན་པོ་ཉིད་བཀྲོངས་དགོས་པའི་རྒྱུ་རྐྱེན་སོགས་བན་དང་བོན་གྱི་ལོ་རྒྱུས་དེབ་ཐེར་ཁྲོད་བཀོད་པ་གཤིབ་བསྡུར་གྱིས་དཔྱད་པ་བཏང་ཡོད་དོ།།\nརྒྱལ་པོ། གྲི་གུམ་བཙན་པོ། ལོ་ངམ། བཀྲོངས་རྐྱེན།\nལོ་རྒྱུས་ཀྱི་ཆུ་རྒྱུན་རིང་མོའི་ཁྲོད་ནས་སྲིད་སྐྱོང་རྒྱལ་པོ་གང་ཞིག་ཡིན་ཡང་། སྐབས་དེའི་སྤྱི་ཚོགས་ཀྱི་གནས་བབ་དང་རྣམ་པ། མི་རིགས་དེའི་ལོ་རྒྱུས་རིག་གནས་དང་སྟོབས་ཤུགས། དེ་མིན་དུས་རབས་ཀྱི་སྒུལ་ཤུགས་ལ་སོགས་པས་སྲིད་འཛིན་པའི་རྒྱལ་པོའམ་ས་སྐྱོང་གི་གོ་གནས་དང་དབང་ཤུགས་ལ་དུས་ནམ་ཡིན་ཡང་ཕྱི་ནང་གི་རྐྱེན་ག་གེ་མོ་ཞིག་གིས་གཡོ་འགུལ་ཐེབས་པར་བྱས་ཏེ། དབང་བསྒྱུར་མཁན་ཕན་ཚུན་དབར“སྲིད” འཕྲོག་རེས་དང་གོ་གནས་རྩོད་ལེན་བྱས་ཏེ་ཁྱོད་ཤི་ང་གསོན་བྱེད་པ་ནི་ལོ་རྒྱུས་ཀྱི་ལམ་བུ་ཁྲོད་ངེས་བརྒྱུད་ཀྱི་དཀྱོགས་མཚམས་ཤིག་ཡིན་ཞིང་། མི་ནི་སྐྱེས་མ་ཐག་ནས་སྒེར་སེམས་དང་རང་འདོད་ཆེ་ལ། ཧམ་སེམས་མེད་པའི་མི་གཤིས་ནི་ཧ་ཅང་དཀོན་པས་དུས་སྐབས་གང་དུ་གནས་པའི་མི་ཡིན་ཡང“ཐོབ”དང“གོ་སའི”ཆེད་དུ་བརྩོན་ལེན་མི་བྱེད་ག་མེད་ཡིན་ཞིང་། ཐབས་དང་གཡོ་ཇུས་གང་ལ་བརྟེན་ནས་དབང་བསྒྱུར་མཁན་གང་ཞིག་མེད་པར་བཏང་སྟེ་སྲིད་དབང་འཕྲོག་པའི་ཟློས་གར་ནི་གནའ་དུས་ཀྱི་རྒྱལ་རབས་རེ་རེ་མ་ཟད། དེང་དུས་སུའང་ད་དུང་འཁྲབ་དང་འཁྲབ་བཞིན་ཡོད་པས། ཐོན་སྐྱེད་རྒྱུ་ཆ་དང་སྤྱི་ཚོགས་ཀྱི་དུས་རིམ་དམའ་བའི་བོད་བྲན་གཡོག་ལམ་ལུགས་སྐབས་ཀྱི་བཙན་པོ་གྲི་གུམ་མམ་དྲི་གུམ་གྱི་དུས་སུའང་དེ་ལས་མ་འདས། དེས་ན་ཡང་སྙིང་བཙན་པོ་གྲི་གུམ་བཀྲོངས་རྐྱེན་ནི་ཅི་ཡིན་པ་དང་། དོན་དང་རྐྱེན་གང་ཞིག་ལ་ཐུག་སྟེ་བཀྲོངས་པ། དེ་མིན་བན་དང་བོན་གྱི་ལོ་རྒྱུས་དེབ་ཐེར་ནང་བཀོད་པའི་ཡིག་ཆ་ཞིབ་བསྡུར་གྱིས་འདིར་གྲི་གུམ་བཙན་པོའི་གནས་ཚུལ་གཞིར་བཟུང་སྟེ་རང་ནུས་ཀྱིས་གཟུར་བོའི་ལྟ་ཚུལ་ཞིག་བརྗོད་འདོད་ཀྱིས་དཔྱད་པ་གཏོང་ཁུལ་ཙམ་བྱེད་དོ།།\nསྤྱིར་གྲི་གུམ་བཙན་པོའི་སྐོར་བྲིས་པ་ཧ་ཅང་མང་ལ། དུས་སྐབས་རེ་རེར་བྲིས་པའི་ལོ་རྒྱུས་དེབ་ཐེར་ཁག་གི་གཞི་འཛིན་ས་གཙོ་བོ་ནི་ཏུན་ཧོང་གཏེར་ཡིག་དང་ལི་ཡུལ་ནས་ཐོན་པའི་ཤོག་དྲིལ་སོགས་ཡིན་པར་སྣང་། བན་ཁའི་ཕྱོགས་སུ་འཛིན་པའི་མཁས་པ་རྣམས་ཀྱིས་རང་ཕྱོགས་ནས་ལོ་རྒྱུས་ལ་དཔྱད་སྡུར་བྱས་ཏེ་ཕྱོགས་ཞེན་གྱིས་ལྟ་བ་མཁྲེགས་འཛིན་དང་བཅས་ལོ་རྒྱུས་ཀྱི་ཟུར་ཞིག་ལས་མ་མཐོང་ལ། བྱ་དངོས་གང་དང་ཅི་ཡིན་རུང་ངོས་གཉིས་ལྡན་ཞིང་། བཟང་ངན་ཕྱོགས་གཉིས་ནས་ལངས་ཏེ་དངོས་པོའི་འཕེལ་ཕྱོགས་གླེང་དགོས་པ་ལས། ཟུར་གཅིག་ནས་ནམ་ཡང་ཁྱོན་ཡོངས་མཐོང་མི་ཐུབ། དེ་བས། བོད་རྒྱལ་གྲི་གུམ་བཙན་པོའི་དུས་ཀྱི་སྤྱི་ཚོགས་ཀྱི་གནས་བབ་དང་འཕེལ་རྒྱས། དེ་མིན་ཚོ་ཁག་དང་རྒྱལ་བློན་དབར་གྱི་འགལ་ཟླའི་འཐབ་རྩོད་ལའང་ཕྱོགས་གཉིས་ནས་བལྟ་དགོས་པར་སྙམ། དེ་མ་ཡིན་པར་རང་གཅིག་པུ་ནས་དོན་དག་ཅིག་ཐག་བཅད་དེ་ལོ་རྒྱུས་སྤྱི་ཡིན་ཞེས་བརྗོད་ན་རིན་ཐང་ཇེ་ཆུང་དུ་འགྱུར་རོ། །\nའདིར་དྲི་གུམ་བཙན་པོའི་མཚན་བཏགས་ཚུལ་དང་། འཐབ་བསླངས་ཚུལ། ལོ་ངམ་གྱི་མི་གཤིས་དང་སྐབས་དེའི་སྤྱི་ཚོགས་ཀྱི་གནས་བབ། བརྗོད་གཞི་གཙོ་བོ་བཙན་པོའི་བཀྲོངས་རྐྱེན་སོགས་རྒྱུ་གཅིག་ཏུ་འབྲེལ་བར་བྱས་ནས་བན་བོན་གྱི་ལྟ་ཚུལ་ལས་དཔྱད་པ་ཙམ་གཏོང་བར་བྱ་སྟེ།\nབན་བོན་གྱི་ལོ་རྒྱུས་དེབ་ཐེར་རྣམས་སུ་བཙན་པོ་གྲི་གུམ་བཙན་པོ་དང་ལོ་ངམ་གཉིས་འཐབ་པ་དང་། བཀྲོངས་རྐྱེན་སྐོར་ལ་བཤད་ཚུལ་མི་མཐུན་པ་མང་པོ་ཡོད་ཅིང་། གཤམ་དུ་བོད་ཀྱི་ཏུན་ཧོང་ཡིག་རྙིང་གཙོ་བྱས་པའི་བོད་ཀྱི་ལོ་རྒྱུས་དེབ་ཐེར་ཕལ་མོ་ཆེ་དང་བོན་གྱི་ལོ་རྒྱུས་སུ་བཀོད་པའི་བཤད་ཚུལ་མི་འདྲ་བ་གཉིས་རེ་རེ་བཞིན་འགོད་པར་བྱའོ།།\nདེང་སྐབས་ཡོངས་གྲགས་སུ་བོད་རྒྱལ་དགུ་པ་གྲི་གུམ་བཙན་པོ་ཞེས་གྲགས་མོད། ཡིན་ཡང་མི་སུམ་ཅུར་བསམ་པ་སུམ་ཅུ། མཛོ་སུམ་ཅུར་རྭ་ཁ་དྲུག་ཅུ་ཞེས་པའི་དཔེ་ལྟར་རང་རེའི་བོད་དུ་གནའ་ནས་ད་བར་གྱི་མཁས་དབང་རིམ་བྱོན་གྱིས་བྲིས་པའི་ལོ་རྒྱུས་དེབ་ཐེར་ཤྭ་མོ་བརྡོལ་བ་བཞིན་བྱུང་དང་འབྱུང་བཞིན་མཆིས་མོད། དེབ་དེ་དག་ནང་བྲིས་པའི་བཙན་པོའི་ལོ་རྒྱུས་ཀྱི་བརྒྱ་ཆའི་དགུ་བཅུ་ལྷག་གཅིག་མཚུངས་ཡིན་ལ། མི་འདྲ་བ་ནི་རྩོད་མི་འོས་པའི་བན་བོན་གྱི་རྩོད་པ་དང་གྲུབ་མཐའི་ཕྱོགས་ཞེན། དེ་མིན་གཞན་ལྷག་གི་དོན་ཆུང་རེ་རེར་རྩོད་པའི་མདའ་གྲི་འཕངས་ཀྱང་སྔར་བཞིན་ཐག་གཅོད་མ་ཐུབ་པ་མང་པོ་ཡོད།\nཀ བན་ཁའི་ཡིག་ཆའི་ཁྲོད་དུ། ཏུན་ཧོང་གཏེར་ཡིག་ལས། “དྲི་གུམ་བཙན་པོ་སྐུ་ཆུང་བའི་དུས་ན་མཚན་ཇི་ལྟར་གདགས་ཤེས་མ་མ་གྲོ་ཞ་མ་སྐྱི་བརླིང་མ་ལ་དྲིས་ན། མ་མའི་མཆིད་ནས། སྐྱྀ་བྲག་དམར་བརྙྀལ་ཏམ་མ་བརྙྀལ། དམ་མ་འབྲི་སྤངས་ནི་མྱེས་ཚྀག་གམ་མ་ཚྀག མཚོ་དམ་ལེ་དབལ་མཚོ་ནི་སྐམས་སམ་མ་བསྐམས་ཞེས་མཆི། བྲག་མ་རྙྀལ། མཚོ་ཡང་མ་སྐམས་སྤང་ཡང་མྱེས་མ་ཚྀག་ཅེས་བགྱིས་ན། མ་མ་གྲོ་ཞ་མ་རྒས་ནས་རྣ་ལོག་པར་ཐོས་ནས། འོན་ཏང་ཆུ་དགུམ་སྲི་དགུམ་གྱྀས། དྲི་གུམ་བཙན་པོར་མཚན་ཐོགས་ཤིག་ཅེས་མཆིས་ནས།དྲི་གུམ་བཙན་པོར་མཚན་བཏགས།”ཞེས་མཚན་གྲི་གུམ་བཙན་པོ་ཐོགས་ཞེས་བཤད་པ་ལྟར་མཚན་འདོགས་ཉེས་ཤོར་བ་དེ་ནས་བཟུང་། གྲི་གུམ་གྱི་སེམས་ལ་གདོན་འདྲེ་ཞུགས་ཤིང་། ལོ་ངམ་རྟ་རྫི་དང་ཨ་ན་ཨུ་ཚུགས་ཀྱིས་འཐབ་ནས་མཐར་ལོ་ངམ་གྱིས་བཀྲོངས་པར་བཞེད། ཞེས་ཏུན་ཧོང་ལས་ཐོན་པའི་གཏེར་ཡིག་འདི་ཕྱིས་བོད་ཀྱི་ལོ་རྒྱུས་དེབ་ཐེར་ཁག་ཏུ་དྲངས་བྱའི་ཡིག་ཆ་རྩ་ཆེན་ཞིག་ཏུ་གྱུར་ཏེ། མཁས་དབང་ཚང་མས་བཙན་པོ་གྲི་གུམ་བཙན་པོའི་ལོ་རྒྱུས་ཁ་སྐོང་བྱེད་ཀྱི་ཁུངས་ལུང་རྩ་ཆེན་ཞིག་ཏུ་གྱུར་པ་དཔེར་ན། ཆོས་འབྱུང་མཁས་དགའ་དང་། རགས་རིམ་གཡུ་ཡི་ཕྲེང་བ། བོད་ཀྱི་ལོ་རྒྱུས་སྤྱི་དོན་ཀུན་གསལ་ནོར་བུའི་མེ་ལོང་སོགས་ལོ་རྒྱུས་ཀྱི་དཔེ་ཆ་མང་པོར་ལུང་དྲངས་འདུག ཁོ་མོས་ལྟོས་ན་མ་མ་གྲོ་ཞ་མ་བྱ་བས་རྣ་བ་ལོག་ཏེ་ཐོས་པ་ལས་གྲི་གུམ་དུ་བཏགས་པ་ནི་དཔེ་མི་སྲིད་པའི་གཏམ་ཞིག་ཏུ་སྣང་། སྐབས་དེར་བྲན་གཡོག་ལམ་ལུགས་སྤྱི་ཚོགས་སུ་གནས་ཏེ་མ་རྒྱུད་གཙོར་འཛིན་པའི་དུས་སུ་ཡིན་ཏུ་ཆུག་ཀྱང་། “གྲི་གུམ་བཙན་པོ”ཞེས་པར་དོན་གཞན་ཞིག་མེད་ན་དོན་མེད་དུ་མ་མ་དེ་ཡིས་ཀྱང་རང་གི་བུ་ཕྲུག་རྒྱལ་པོ་ཡིན་པ་ཞིག་ཚིག་ངོས་ལྟར་གྲིའི་འོག་ནས་ཤི་བའི་མིང་ངན་པ་བཀྲ་མི་ཤིས་པ་དེ་འདྲ་ཞིག་འདོགས་སུ་མི་འཇུག་སྙམ། གལ་ཏེ་འདིའི་ཤུགས་སུ་དོན་གཞན་མེད་ན་དེ་ལས་དོན་གཅིག་རིགས་འདེད་བྱེད་ཆོག་སྟེ། ཏུན་ཧོང་གཏེར་ཡིག་དང་རྒྱལ་རབས་གསལ་བའི་མེ་ལོང་ལས“རྒྱལ་པོ་གྲི་གུམ་བཙན་པོ་དེ། ཐུགས་གདོན་གྱིས་བསླུས་ཏེ་ལོ་ངམ་དང་འཐབ”ཞེས་པ་དང་། ཡང་ན་བོད་ཀྱི་ལོ་རྒྱུས་གཞན་གང་དུ་བལྟས་ཀྱང་གྲི་གུམ་བཙན་པོའི་ཐུགས་ལ་གདོན་ཞུགས་ཟེར་བ་ནི་ཚང་མས་ཁས་ལེན་ཡོད་པ་འདྲ། ངས་བལྟས་ན“གདོན་ཞུགས”ཟེར་བ་དེ་ནི་དངོས་ནས་གདོན་གྱིས་བསླུས་ཟེར་བ་མ་ཡིན་པར། སྐབས་དེར་རྒྱུ་རྐྱེན་གཞན་ཞིག་གི་དབང་གིས་རང་ཕྱོགས་ཀྱི་མཚན་སྙན་གྲགས་སྲུང་ཆེད་དུ་དེ་ལྟར་བརྗོད་པར་འདོད། རྒྱུ་མཚན་ནི་སྐབས་དེར་བོད་ཀྱི་གདོད་མའི་ཆོས་ལུགས་བོན་གྱི་དབང་ཤུགས་ཆེ་བ་དང་། བཙན་པོ་ཁོང་བཀྲོངས་རྐྱེན་ཡང་བོན་དང་འབྲེལ་བ་ཡོད་པས་ཕྱིས་བོན་ལ་མི་དགའ་བའི་མཁས་པ་རྣམས་ཀྱིས་ཆོས་ཀྱི་ངོ་སོ་སྲུང་བའི་ཆེད་དུ་དེ་ལྟའི་གཏམ་གསར་བཟོས་པར་འདོད།\nཡང“དྲི་གུམ”ལའང་གྲི་གུམ་དང་། ཁྲི་གུམ། ཁྲི་གུང་། དྲི་གུམ། དྲི་རུམ་སོགས་མིང་གི་རྣམ་གྲངས་མང་པོ་ཡོད་ཅིང་། གྲི་རྟགས་བཅུ་གསུམ་ཡོད་པ་དང་གྲིའི་ཁ་ནས་ཤི་བ་སོགས་ལ་བལྟས་ན་གྲི་གུམ་ནི་རྗེས་ནས་བཏགས་པའི་མཚན་ཞིག་ཡིན་པར་འདོད་དེ། གྲིའི་ཁ་ནས་ཤི་བའི་ཆ་རྐྱེན་དེ་མེད་ན་གྲིའི་འོག་ནས་ཤི་བ་མི་ཤེས་ལ། མ་མ་གྲོ་ཞ་མ་ལ་སོགས་པར་ཡང་མངོན་མཁྱེན་མེད་པས་སོ།། དེ་རྒྱུ་མཚན་གཞན་རྣམས་རྗེས་སུ་རེ་རེ་བཞིན་འགོད ་པར་བྱའོ།།\nབོན་གྱི་དེབ་ཐེར་དུ་བཙན་པོ་དྲི་གུམ་བཙན་པོ་ཞེས་བཀོད་ཡོད་ལ། ཁོང་གི་མཚན་བཏགས་ཚུལ་ལ་འདི་ལྟ་སྟེ། ལེགས་བཤད་རིན་པོ་ཆེའི་གཏེར་མཛོདདང་།དར་རྒྱས་གསལ་སྒྲོན།སྒྲ་འགྲེལ་དང་ཁྲོ་འགྲེལ། གཡུང་དྲུང་བོན་གྱི་བསྟན་འབྱུང་ཕྱོགས་བསྡུས།བསྒྲགས་བྱངསོགས་བོན་གྱི་བསྟན་འབྱུང་སོགས་སུ་བཀོད་པ་གཅིག་མཚུངས་ཡིན་ཏེ།བཙད་པོ་ཁྲི་ལྡེ་ཡགས་པ(སྲིབས་ཁྲི་བཙན་པོ)དང་།བཙུན་མོ་སྒྲང་ཟ་ལྷ་རྒྱན་གཉིས་ལ་ཐེའུ་རང་མ་སྙ་ཨུ་ཝེར་གྱི་སྤྲུལ་པ་ཞུགས་ཏེ།ཟླ་དགུ་ངོ་བཅུ་ནས་སྲས་གཅིག་འཁྲུངས་པ་དེ་ཡང་།ཟླ་བ་ལས་ལོ་གྲངས་སུ་སྐྱེད་ཙམ་ན།སྐྲ་རྩ་དམར་བ།མིག་ཟླུམ་པ།ལག་མཐིལ་གཡས་ན་སྨེ་བ་ནག་པོ་ཡོད་པ།ཁ་ནས་བསད་བཅད་དུ་སྨྲ་བ།སྡིག་པ་ལ་མོས་ཤིང་གོ་མཚོན་ལ་དགའ་བ་ཅིག་བྱུང་སྟེ།མའི་རུམ་ནས་གྲི་རྟགས་ཚང་བས།སྐུ་གཤེན་ཕ་བ་འཚེ་གཅོ་ཡིས།མཚན་ཡང་གྲི་རུམ་བཙན་པོར་བཏགས་སོ།ཞེས་དང་།ཡང་གྲི་བཤད་ལས།ཅི་ཕྱིར་གྲི་རུམ་བཙད་པོ་ནི།།དང་པོ་བཙས་པ་ནམ་གྱི་གུང་ལ་བཙས།། ལུས་ལ་གྲི་རྟགས་བཅུ་གསུམ་ཡོད།།དཔྲལ་བ་ཁྲག་གི་སྨེ་བ་ཡོད།།སྐོར་དུ་མཚོན་ཆ་སྣ་དགུ་ཡོད།ལུས་ལ་གྲི་རྟགས་ཡོད་པས་ན།།དེ་ཡི་ཕྱིར་ན་གྲི་ཞེས་བྱ།།ནམ་གྱི་གུང་ལ་བཙས་པ་ན།།དེ་ཡི་ཕྱིར་ན་རུམ་ཞེས་བྱ་བས་གྲི་རུམ་བཙན་པོ་བཏགས།རྗེས་སུ་ལོ་ངམ་གྱིས་གྲིས་བཀྲོངས་པས་ན་གྲི་གུམ་བཙན་པོ་ཞེས་གསོལ་བར་བལྟས་ན། བན་དང་བོན་གྱིས་སོ་སོར་བཟུང་བའི་མཚན་འདོགས་ཀྱི་གཏམ་རྒྱུད་འདིའི་གཞི་འཛིན་ས་མི་གཅིག་མོད།ཡིན་ཡང་འདྲ་ས་ཞིག་ཡོད་པ་ནི་མཐར་ཐུག་གྲིའི་འོག་ནས་ཤི་བ་དང་།གསོད་མཁན་ནི་ལོ་ངམ་ཡིན་པ་དེའོ།། ཡིན་ཡང་། བན་དང་བོན་གང་ཞིག་ཀྱང་རང་རང་གི་ཕྱོགས་ཞེན་གྱི་ལྟ་བས་འཁྱེར་ཡོད་པ་སྟེ།དཔེར་ན་བོན་ལ་མཚོན་ན་སྐྲ་རྩ་དམར་བ། མིག་ཟླུམ་པ། ལག་མཐིལ་གཡས་ན་སྨེ་བ་ནག་པོ་ཡོད་པ། ཁ་ནས་བསད་བཅད་དུ་སྨྲ་བ། སྡིག་པ་ལ་མོས་ཤིང་གོ་མཚོན་ལ་དགའ་བ་ཅིག་བྱུང་ཞེས་བྲིས་པར་མཚོན་ན་ཡང་། གྲི་གུམ་བཙན་པོས་བོན་བསྣུབས་པས་གྲུབ་མཐའི་ལྟ་བས་བཙན་པོ་དེ་མ་རུངས་པ་དང་།སྡིག་རྩུབ་ཆེ་བའི་ཁྱད་ཆོས་ལྡན་པའི་བཙན་པོའི་སྣང་བརྙན་ཞིག་རྐོ་བཟོ་དང་སྒྲོ་འདོགས་བྱས་ཡོད་པར་སྣང་།\nབཙན་པོས་འཐབ་བསླངས་ཚུལ་གྱི་སྐོར་ལ<<རྒྱལ་རབས་གསལ་བའི་མེ་ལོང>>དུ་རྒྱལ་པོ་གྲི་གུམ་བཙན་པོ་དེ། ཐུགས་གདོན་གྱིས་བསླུས་ཏེ་བློན་པོ་ལོ་ངམ་རྟ་རྫི་ཟེར་བ་ཅིག་ལ། ཁྱོད་ཀྱིས་ངའི་འཐབ་ཡ་བྱེད་དགོས་ཟེར་ནས། ལོ་ངམ་ན་རེ། རྗེ་ཅི་ལགས། ང་འབངས་ཤིག་གིས་རྗེའི་འཐབ་ཡ་མི་འོང་ཞུས་ཀྱང་། དབང་མེད་དུ་བཅོལ་བས་འཐབ་པར་ཆས། དེར་བློན་པོ་ལོ་ངམ་གྱིས་རྒྱལ་པོའི་དཔྲལ་བའི་མེ་ལོང་ལ་གཏད་ནས་མདའ་བརྒྱབ་པས་རྒྱལ་བོ་བཀྲོངས་སོ།། ཞེས་དང་། ཏུན་ཧོང་ཡིག་རྙིང་དང་། <<གཡུ་ཡི་ཕྲེང་བ>>བོད་ཀྱི་ལོ་རྒྱུས་སྤྱི་དོན་ཀུན་གསལ་ནོར་བུའི་མེ་ལོང>>དུ། བཙན་པོའི་མཚན་འདོགས་ཉེས་ཤོར་ཏེ། ཐུགས་ལ་གདོན་འདྲེ་ཞུགས་ཤིང་། རྒྱལ་སྲས་མིའི་ཚུལ་ལས་འདས་པ་ནམ་མཁར་ཐོགས་མེད་འབྱོན་པ་ལ་སོགས་པ་འཕྲུལ་དང་གཟི་བྱིན་ཆེན་པོ་མངའ་བར་བརྟེན་ཐུགས་རྒྱལ་དང་ཁེངས་དྲེགས་གནོན་མ་ཐུབ་པར། ཡབ་འབངས་ཕ་ཚན་དགུ་དང་། ཡུམ་འབངས་རུས་ཚན་གསུམ་ཀུན་ལ་བཙན་ཤེད་ཀྱི་བཀའ་ཕབ་ནས། ངའི་དགྲ་ཟླར་ལངས་ཏེ་འཐབ་ཕོད་པ་སུ་ཡོད་ཐོན་དགོས་ཞེས་པར། ལོ་ངམ་རྟ་རྫིས་ཀྱང་མི་ཕོད་གསོལ་ཡང་། མ་གསན་པར་མཐར་ལོ་ངམ་དང་འཐབ་པ། ཞེས་བཀོད་པའི་ལོ་རྒྱུས་ཀྱི་དཔེ་ཆ་དེ་དག་ནི་བཙན་པོ་ཁྲི་སྲོང་ལྡེ་བཙན་གྱིས་དབུས་གཙང་ཕྱོགས་ནས་བོན་བསྣུབས་རྗེས་བན་ཆོས་ཀྱིས་བོད་ཁམས་ཡོངས་ལ་དབང་བསྒྱུར་བའི་དུས་སྐབས་ནས་བཟུང་བརྩམས་པ་ཡིན་པ་དང་། བན་ཁའི་སྟོབས་ཤུགས་ཧ་ཅང་ཆེ་བས་གྲི་གུམ་བཙན་པོའི་བྱེད་ལས་ལ་སྐུར་འདེབས་དང་སྒྲོ་བཏགས་ཀྱིས་ལྷ་སྒྲུང་གི་རྣམ་པ་ཞིག་ཏུ་བཟོས་པ་དེ་དག་ནི་རྡོ་རིང་དང་ཡིག་རྙིང་ལས་བྱུང་ཡང་ནོར་འཁྲུལ་མེད་པའི་ཁ་ཚོན་གཅོད་དཀའ། གྲི་གུམ་བཙན་པོས་འཐབ་ཡ་བཙལ་བའི་སྐོར་གྱི་བྱེད་ལས་ཡ་མཚར་དེ་དང་སྐད་ཆ་བཤད་ཤེས་པའི“ཁྱི་མོ”དེ་དག་ལ་གཞིགས་ནས་བལྟས་ན། དེ་ནི་ལོ་རྒྱུས་མཁན་པོས་གཟུར་བོའི་གནས་མ་བཟུང་བར་སྒྲོ་བཏགས་བྱས་པ་ཞིག་ལོས་ཡིན་སྙམ། གང་ལྟར་གྲི་གུམ་ལོ་ངམ་གྱི་ལག་ནས་ཤི་བ་ནི་ཚང་མས་ཁས་ལེན་པའི་དོན་དངོས་ཤིག་ཡིན་ཞིང་། གལ་ཏེ་འདི་ལྟར་ཡིན་ན། བཙན་པོའི་ཐུགས་ལ་གདོན་ཞུགས་ཚུལ་དང་། བཙན་པོས་རྒྱུ་མཚན་ཅིའི་ཕྱིར་ཕ་ཚན་དགུ་དང་ཡུམ་འབངས་རུས་ཚན་གསུམ་ལ་བཙན་ཤེད་ཀྱིས་རང་དང་འཐབ་པའི་དགོས་པ་མི་འདུག་ལ། རང་དགར་གྱིས་ལོ་ངམ་དང་འཐབ་བསླངས་ཏེ་རང་སྲོག་ཤོར་དགོས་དོན་ཀྱང་མེད་དེ། གྲི་གུམ་ཁོང་ནི་སྐབས་དེའི་མངའ་དབང་བསྒྱུར་བའི་རྒྱལ་བོ་ཞིག་ཡིན་ལ། རྒྱལ་པོའི་སྐུ་ལུས་ཉིད་བློན་ཞིག་གིས་དོན་མེད་དུ་བཅད་རྗེས་ད་དུང་ཆད་པ་མི་གཅོད་པར་རྒྱལ་སྲིད་འཛིན་པའི་དཔེ་ཞིག་ག་ལ་སྲིད། གལ་ཏེ་རྒྱལ་པོ་རང་ཉིད་ནི་དམངས་སེམས་ཤེས་པའི་རྒྱལ་པོ་ཡ་རབས་ཤིག་ཡིན་ཚེ། དམངས་ཀྱིས་གཤེད་མ་དེ་རང་དགར་མི་འཇོག་ཁོ་ཐག་ཡིན་ལ། རྒྱལ་སྲིད་བསྐྱངས་སུ་མི་འཇུག་པའང་སྨོས་མ་དགོས། ལོ་རྒྱུས་ལྟར་ན་བཙན་པོའི་ཐུགས་ལ་གདོན་ཞུགས་པས་ང་དང་འགྲན་ཕོད་པ་སུ་ཡོད་ཞེས་དྲིས་པ་དང་། རྒྱུ་དང་རྐྱེན་ཅི་ཡང་བཤད་མེད་པར་ལོ་ངམ་དང་འགྲན་དགོས་པ་དང་། ལོ་ངམ་གྱིས་བཏོན་པའི་རེ་བ་དག་བསྐང་བ་མ་ཟད། རང་གི་འཕྲུལ་མཚོན་ཁྱད་འཕགས་རྣམས་ལོ་ངམ་ལ་བྱིན་པ་སོགས་ལ་བལྟས་ན། དེ་ནི་བཙན་པོའི་མཚན་སྙན་སྲུང་ཆེད་བསམ་བཞིན་དུ་དེ་ལྟར་བྱས་པར་འདོད་ལ། གཞན་གལ་ཏེ་ལོ་ངམ་ཞེས་པ་དེ་རྟ་རྫི་དང་བློན་པོ་ཞིག་ཡིན་ན་དེས་རྒྱལ་པོའི་མཛོད་དུ་རིན་པོ་ཆེ་དེ་དག་ཡོད་པ་ཇི་ལྟར་ཤེས། རང་རྒྱལ་པོ་ཞིག་ཡིན་པའི་ཆ་ནས་རང་གི་ཐབས་འཕྲུལ་དག་གཞན་ལ་བྱིན་ཏེ་རང་སྲོག་དོན་མེད་དུ་སྦྱིན་དགོས་པའི་རྒྱུ་མཚན་ཅི། བྱིན་པའི་དབང་དུ་བཏང་ཡང་རྟ་རྫི་ཞིག་ལ་དེའི་སྤོབས་པ་ག་ལ་ཡོད། དེ་བས་དེ་དག་ནི་སྔ་རྗེས་སུ་རིགས་འདེད་བྱེད་མི་ཐུབ་པའི་ཐག་མདུད་ཅིག་ཏུ་གྲུབ་བོ།།\nཡང་བཙན་པོས་འཐབ་ཇི་ལྟར་བསླངས་ཚུལ་གྱི་སྐོར་ལ།དར་རྒྱས་གསལ་སྒྲོན་ལས།རྒྱལ་པོ་གྲི་རུམ་བཙན་པོ་དེ།འབངས་ལོ་ངམ་རྟ་རྫིས་བསད་པ་ཡོད།རྒྱལ་རླ་གྲི་བོར་སོང་བ་ཡོད།རྒྱལ་གྱི་འབངས་སྲིད་ཉམས་པ་ཡོད།ཅེས་སྔ་རབས་པ་ལ་ཟེར་བ་ལ།རྒྱལ་པོ་གྲི་རུམ་གྱི་བོན་བསྣུབས་པའི་ཞེ་རྔམ་སྐྱེས་ནས།ལྷོ་བྲག་གི་ལོ་ངམ་རྟ་རྫི་ལ་འཕྲིན་བརྫང་སྟེ། ང་དང་མཉམ་པའི་བོན་པོ་ནི་སྤྱུགས།ད་ང་ལ་འཐབ་ཟླ་མེད་པས།ཁྱོད་ཀྱིས་འཐབ་ཟླ་བྱེད་དགོས་གསུངས་པས།ལོ་ངམ་ན་རེ།ཁྱེད་ཀྱི་ཕུད་ཀྱི་རྒྱལ་པོ་ཆེན་པོ་ཡིན།བདག་རྒྱལ་ཕྲན་བཅུ་གཉིས་ཀྱི་ཡུ་བ་ཡིན།རྒྱལ་འབངས་འཁྲུགས་པ་ག་ལ་འོས།རྗེའི་འཐབ་ཟླ་མི་འོང་བས།བཀའ་དེ་མི་གསུང་བར་ཞུ་བྱས་པས།རྒྱལ་པོ་ན་རེ།ང་དང་མཉམ་པའི་བོན་གཤེན་རྣམས་ནི་མཐའ་རུ་སྤྱུགས།ད་ང་ལ་མཐའ་ཟླ་འོས་པ་མི་རྟ་ཧྲགས་པ་ཁྱེད་ལས་མེད་པས། དམག་དང་བཅས་ནས་མི་འོང་ན་རྐེ་ལ་ཆབ་གསོལ་ཟེར་རོ།།དེ་ནས་ལོ་ངམ་གྱིས་བསམ་པ། ད་འདིའི་འཐབ་ཟླ་མ་བྱས་ན་ནི་ཆབ་གསོལ་བར་འདུགབྱེད་པར་ཁས་བླངས་ནས་བྲོས་ཀྱང་།རྒྱལ་པོའི་བཀའ་བཅག་པས། ཕྱིས་བོད་དུ་མི་ཆུད་པར་འདུགལར་འདིའི་བདེན་པའི་བོན་བསྣུབས་པའི་བཀའ་ཆད་འདྲ་བྱུང་ངམ་ཅི།བློ་སེམས་རབ་ཏུ་མི་བདེ་བར་ཡོད་ཙམ་ན།དེ་ནུབ་རྨི་ལམ་དུ་ལོ་ངམ་ཁྱོད་བློ་མ་སྡུག་དང་།རྒྱལ་པོ་ནི་བོན་གྱི་དབུ་ཡོག་གིས།མ་བདུད་ཀྱི་སྙིང་དཀྲུགས་ནས་ཡོད་ཀྱི།ཁྱོད་ཀྱི་སྟོབས་ཀྱིས་མི་ཐུབ་ན་ཡང་།ལྷ་དབྱེ་རྫས་འདི་རྣམས་བྱས་ཤིང་འཐབ་བྱས་པས་ཐུབ་ཀྱི།ཞེས་ཐབས་བསླབས་ཏེ་རྒྱལ་པོར་སྨྲ་རུ་བཅུག་པ་དང་།རྒྱལ་པོས་ཀྱང་ལོ་ངམ་གྱིས་བཤད་པ་ལྟར་ལས་མཐར་གཡོ་འོག་ཏུ་ཚུད་ནས་ལོ་ངམ་གྱིས་བཀྲོངས་ཚུལ་བཀོད་ཡོད།\nལོ་རྒྱུས་ཡིག་ཆ་གང་མང་ཞིག་ཏུ་ལོ་ངམ་རྟ་རྫི་དང་བློན་པོ་ལོ་ངམ་ཞེས་འབོད་ལ། <<བཀའ་ཆེམས་ཀ་ཁོལ་མ>>ལས།བཙན་པོས་ཁ་ཆེའི་ཡུལ་དུ་དཔུང་འཇུག་བྱས་ཏེ་གཡུལ་ལས་རྒྱལ།ཕྱིར་བོད་དུ་ལོག་པའི་ལམ་དུ་གཙང་གི་མྱང་ཡུལ་དུ་སླེབས་པ་དང་།རྒྱལ་ཕྲན་ལོ་ངམ་གྱིས་གཡོ་ཐབས་ཀྱིས་བསུ་བའི་མཛད་སྒོའི་ཁྲོད་མདའ་འཕངས་ཏེ་རྒྱལ་པོ་བཀྲོངས་ཤིང་སྲིད་འཕྲོག་པར་གསུངས་ཞེས་རྒྱལ་ཕྲན་ཞིག་ཡིན་པར་བརྗོད་ཡོད། ཡང་ལྡེའུ་ཆོས་འབྱུང་ཆེན་མོ་[103ཕ9]ལས་གྲི་གུམ་བཙན་པོ་རྒྱལ་ཕྲན་ལོ་ངམ་རྟ་རྫི་དང་ཙད་ནས་གྲི་གུམ་བཙན་པོ་སྐྲོངངས་ཏེ།སྤུར་ཟངས་སུ་བཅུག་ནས་གཙང་པོ་ལ་བསྐྱུར།ཞེས་པ་དང་།ཐལ་གསེབ་ནས་མདའ་བརྒྱབ་སྟེ་བཙན་པོ་བཀྲོངས་པའི་ལག་དམར་ནི་ལོ་ངམ་རྟ་རྫི་ཡིན་ལ། བཙན་པོ་བཀྲོངས་ཐུབ་པ་དང་རྒྱལ་ས་འཛིན་ཐུབ་པ་ནི་ལོ་ངམ་རྟ་རྫི་གཅིག་པུའི་སྟོབས་ཤུགས་མ་ཡིན་པར།གཤེན་བོན་ཏེ་ཆོས་ལུགས་གྲུབ་མཐའི་སྟོབས་ཤུགས་དང་།རྙིང་ཞེན་དབང་བསྒྱུར་གྲལ་རིམ་གྱི་སྟོབས་ཤུགས།སྐབས་དེའི་སྤྱི་ཚོགས་ཀྱི་གནས་བབ་བཅས་ཀྱི་རྒྱུ་རྐྱེན་མང་པོ་ལོག་སྤྱོད་ཀྱི་སྟོབས་ཤུགས་མང་པོ་འདུས་པས་ཆབ་སྲིད་ཀྱི་འཐབ་རྩོད་ཁྲོད་ནས་བཙན་པོའི་ཕྱོགས་ཕམ་པ་དང་ལོ་ངམ་གྱི་ཚོགས་ཁག་རྒྱལ་བ་ཡིན་ཏེ།ལོ་ངམ་རང་ལ་དབང་བའི་ལྷོ་ཁའི་རྒྱལ་ཕྲན་གྱི་སྟོབས་ཤུགས་ཇེ་ཆེར་སོང་བ་དང་མཉམ་དུ་རྒྱལ་པོའི་བཀའ་གསུང་སྔོན་ལྟར་དང་ལེན་བྱེད་དཀའ་བ་དང་གཅིག ཆོས་ལུགས་གྲུབ་མཐའི་ཐད་ཀྱི་དད་མོས་ཐ་དད་དུ་མཆིས་པ་དང་གཉིས།མཐུ་རྩལ་དམག་ཐབས་ཀྱི་ཕྱོགས་ནས་བྱུང་བའི་ཕྲག་དོག་དང་དམིགས་པ་མི་བཟང་བ་དག་གིས་ཕྲ་མ་གཏོང་བ་དང་གསུམ་བཅས་ཀྱི་དབང་གིས་རྒྱལ་ཁབ་གཅིག་གི་ནང་ནས་རྗེ་བློན་གྱི་ཚུལ་དུ་སྔར་བཞིན་སྲིད་སྐྱོང་རྒྱུ་ནི་ལས་སླ་པོ་ཞིག་མ་ཡིན།\nལོ་ངམ་རྟ་རྫི་ནི་རྟ་རྫི་ཞིག་གམ་བློན་ཕལ་བ་ཞིག་གཏན་ནས་མ་ཡིན་པར།ཁོང་ནི་སྐབས་དེའི་རྒྱལ་ཕྲན་ཞིག་གི་རྒྱལ་པོའམ་འགོ་གཙོ་ཞིག་ཡིན་པ་དང་།དུས་སྐབས་དེའི་བོད་ཀྱི་སྤྱི་ཚོགས་ནི་བྲན་གཡོག་སྤྱི་ཚོགས་ཡིན་ཞིང་།སྐབས་དེའི་བཙན་པོའི་སྲིད་གཞུང་ནི་རྒྱལ་པོ་དང་། བློན་པོ། སྐུ་གཤེན། དམིག་མི་བཅས་ལས་གྲུབ་པའི་སྲིད་གཞུང་ཞིག་རེད། འདི་འདྲའི་སྲིད་གཞུང་ཞིག་ནས་བཙན་པོར་ངོ་རྒོལ་དང་རྒྱལ་སྲིད་འཛིན་པ་ནི་ལས་སླ་མོ་ཞིག་མ་ཡིན་པས། སྲིད་གཞུང་དེ་འདྲ་ཞིག་རྩ་སློག་ཏུ་གཏོང་དགོས་ན་རྩ་འཛུགས་དང་དམིགས་ཡུལ་ཡོད་པའི་སྤྱི་ཚོགས་ཀྱི་ཚོགས་པའམ་གྲལ་རིམ་དབང་ཤུགས་ཅན་ཞིག་གིས་རྒྱབ་སྐྱོར་བྱས་མེད་ཚེ་ཡང་ལས་སླ་བོ་ཞིག་ག་ལ་ཡིན།\nལོ་རྒྱུས་ཀྱི་དེབ་ཐེར་མང་པོའི་ཁྲོད་བཙན་པོའི་ཐུགས་སུ་གདོན་ཞུགས་ཏེ་བོན་བསྣུབས་པ་དང་། མཚན་འདོགས་ཉེས་ཀྱིས་འཐབ་ཟླ་བསླངས་པར་བཤད་མོད། དེ་ནི་སྐབས་དེའི་དོན་དངོས་སྦ་གསང་བྱས་ཏེ་བཙན་པོས་ཅིའི་ཕྱིར་འཐབ་བསླངས་ཏེ་ལོ་ངམ་གྱིས་བཀྲོངས་པ་སོགས་ཀྱི་རྒྱབ་ལོག་ཏུ་དོན་གཞན་ཞིག་ཡོད་པ་ཁག་ཐེག་བྱེད་ཐུབ། ཡིན་ཡང་རང་རང་སོ་སོའི་ཁེ་ཕན་དང་མཚན་སྙན། ངོ་སོ་སྲུང་ཆེད་དུ་གཏམ་རྒྱུད་གསར་བ་རེར་རྟོག་བཟོ་བྱས་ཏེ་ལོ་རྒྱུས་ལ་ཉེས་འགལ་བྱས། དེ་མིན་བོན་གྱི་ལོ་རྒྱུས་དེབ་ཐེར་འགའ་ཞིག་ལ་གཞིགས་ནས་བལྟས་ན།གྲི་གུམ་ཡར་སྔོན་གྱི་བཙན་པོའི་སྐུ་རིང་དུ་བོན་དར་ཆེ་བ་དང་། སྐུ་གཤེན་རྣམས་ཀྱི་དབང་ཤུགས་ཀྱང་ཧ་ཅང་ཆེ། བཙན་པོ་རྣམས་བོན་ལ་དད་ཅིང་དེ་འཛིན་སྐྱོང་སྤེལ་སྐྱོང་གསུམ་བྱེད་པར་མཐུན་རྐྱེན་མང་པོ་བསྒྲུབས་པ་མ་ཟད། རྒྱལ་པོ་རེ་ལ་རིམ་གྲོ་སོགས་སྒྲུབ་པའི་སྐུ་སྲུང་བོན་གཤེན་རེ་མཛད་དེ་གཙིགས་སུ་བཀུར་བས།བོན་གཤེན་རྣམས་ཀྱི་སྤྱི་ཚོགས་ཀྱི་གོ་གནས་རབ་ཏུ་མཐོ།ཡང<< སྒྲ་བསྒྲགས་རིན་ཆེན་གླིང་གྲགས >>ནང་།དེ་ཡང་ཁྲི་བདུན་གྱི་རིང་དང་གྲི་གུམ་གྱི་ཚེ་སྟོད་ལ་དད་པ་བོན་གྱི་བསྟན་པ་ཤིན་ཏུ་དར་ཏེ།གཡུང་དྲུང་གི་བོན་ནི་ཟབ་ཅིང་རྒྱ་ཆེ།འདྲེན་པའི་དཔོན་པོ་ནི་ཐུགས་ཆེ་ལ་བྱིན་བརླབས་ཆེ།རྒྱལ་པོ་རྣམས་ནི་དབང་ཆེ་ལ་བཀའ་བཙན་པས།མངའ་རིས་ནི་རྒྱལ་པོའི་མངའ་རིས། རྒྱལ་ཁབ་ནི་བོན་གྱི་རྒྱལ་ཁམས།དེའི་དུས་ན་མི་རྗེ་ལྷའི་མཛད་པས་མགོན་སྐྱབས་ཆེ།ཚེ་སྲོག་གཤེན་གྱིས་བསྲིང་པས་སྐུ་ཚེ་རིང་།། ཞེས་སྐབས་དེར་གྲུབ་པ་ཐོབ་པའི་གཤེན་དགུ།མཁས་པ་མི་བཞི།མཐུ་བོ་ཆེ་མི་དགུ བོན་ཆེན་བཞི་བཅུ་རྩ་གཉིས། གཤེན་ཕྲན་གྲངས་མེད་པ་རྣམས་བོན་གྱིས་དོན་མཛད་ཅིང་།བོན་གྱི་སྐུ་གཤེན་རྣམས་ལ་བཙན་པོས་དབང་སྟོབས་ཆེན་པོ་བྱིན་པ་དང་།རིམ་བཞིན་བཙན་པོ་གྲི་གུམ་གྱི་དུས་སུ་སྐུ་གཤེན་རྣམས་ཀྱི་དབང་དང་རྒྱལ་པོའི་སྲིད་དབར་དོ་མཉམ་པ་དང་།ཐ་ན་དེ་ལས་མཐོ་བའི་སྣང་ཚུལ་བྱུང་བས་བཙན་པོས་བློ་མ་བདེ་བར་འཐབ་བསླངས་པའི་ཚུལ་གྱིས་ལོ་ངམ་དང་འཁྲུག་པ་རེད།དཔེར་ན།རྐྱེན་ནི་རྒྱལ་པོ་མངའ་ཐང་དྲེགས་པ་ཆེ།།གཤེན་པོ་ཡོན་ཏན་མཐུ་ཡི་དྲེགས་པ་ཆེ།།བློན་པོ་བློ་གྲོས་མཁས་པའི་དྲེགས་ཆེ་སྟེ།།ཆེ་གསུམ་དུག་ལྔའི་མེ་ཆེན་འབར་བའི་ཁར།།བློན་པོ་ཆུང་གསུམ་ཕྲ་མའི་ཤིང་བསྣན་ཏེ།།བསྟན་པའི་ཉི་མ་ཆུ་ལྷའི་ཕང་དུ་བཞུད།།དེ་ཡང་ཆུང་གསུམ་ཕྲ་མ་ཇི་ལྟར་ན།།བློན་པོ་ལི་བཙན་གཞེར་གྱིས་རྗེ་རྒྱལ་ལགས།།བོན་པོ་མགོ་མཐོ་རྗེ་ཡི་མངའ་ཐང་འཁྱེར།།ཞེས་སོགས་བློན་པོ་ཟིང་པ་རད་ན་ཡིས།།གཤེན་རྣམས་མཐར་སྤྱུགས་བཀའ་མཆིད་གསུངས་པར་ཞུ།། སོགས་ཟེར་རྒྱ་སྤྲང་རིན་ཆེན་དངོས་གྲུབ་དེས།།ད་ལྟ་རྒྱལ་གཤེན་དོ་མཉམ་ཙམ་གདའ་སྟེ།།སྲས་དབོན་སྐུ་རིང་རྒྱལ་སྲིད་བོན་པོས་འཁྱེར།།ཞེས་སོགས་ཕྲ་མ་མང་སྨྲས་རྒྱལ་གཤེན་དཀྲུག་པ་དང་།དར་རྒྱས་གསལ་སྒྲོན་ཐོབ655ཤ81བ1[ལས་ངའི་རྒྱལ་སྲིད་དང་ཁྱེད་བོན་གྱི་རྒྱལ་སྲིད་གཉིས་མི་ཤོང་གསུངས་ཞེས་གསལ་བ་བཞིན།དེ་དུས་ཀྱི་བོན་གཤེན་རྣམས་མཐུ་དབང་ཆེ་བ་དང་བོན་པོའི་རྒྱབ་ཏུ་ཞང་ཞུང་གི་སྟོབས་ཤུགས་ཡོད་པ་བཅས་ལ་བརྟེན་ནས་བོན་བསྣུབས་ཞེས་སོགས་ལ་གཞིགས་ན། སྐབས་དེར་བཙན་པོས་སྐུ་གཤེན་རྣམས་ཀྱི་དབང་ཤུགས་ཇེ་ཆེར་འགྲོ་བ་དང་།རང་ཉིད་ཀྱི་སྲིད་དབང་ཤོར་ཉེན་ཆེ་བ།བློན་འགས་ཕྲ་མ་བཅུག་པ་སོགས་ཀྱི་རྐྱེན་གྱིས་རང་ཉིད་ཀྱི་རྒྱལ་སྲིད་སྲུང་ཆེད་བོན་བསྣུབས་པ་དང་། བོན་གྱི་སྐུ་གཤེན་ལ་དབང་ཆ་ཚོད་འཛིན་ངེས་ཅན་ཞིག་མ་བྱས་ཚེ།རྒྱལ་སྲིད་གཞན་ལ་ཤོར་ཉེན་ཡོད་པས་བཙན་པོས་བོན་གཤེན་རྣམས་མཐའ་འཁོབ་ཏུ་སྤྱུགས་པ་རེད།སྐུ་སྔོན་མའི་བཙན་པོ་རྣམས་ཀྱིས་གཙིགས་སུ་བཀུར་བའི་བོན་པོ་རྣམས་ཀྱིས་སྣང་ཚུལ་དེ་དང་ལེན་བྱེད་མ་ཐུབ་པར་རྒྱལ་ཕྲན་ལོ་ངམ་ལ་རམ་འདེགས་དང་རྒྱབ་སྐྱོར་བཅས་བྱས་མཐར་བཙན་པོ་ཉིད་བཀྲོངས་པ་དང་།རྒྱལ་སྲིད་རང་ཉིད་ཀྱིས་བཟུང་སྟེ་ལོ་རྒྱུས་ཀྱི་དེབ་ཐེར་ནང་ཡ་མཚར་བའི་གཏམ་རྒྱུད་ཅིག་གི་ཁ་བསྣན།དེ་བས།ལོ་ངམ་གྱིས་བཙན་པོ་བཀྲོངས་རྐྱེན་གཙོ་བོ་ནི།རྒྱལ་ཕྲན་སིལ་མ་བཅུ་གཉིས་དང་།གཉའ་ཁྲི་བཙན་པོའི་རིང་ལ་བོན་བྱུང་བ་ནས་བཟུང་རྒྱལ་པོ་རེ་སྐུ་གཤེན་རེ་ཞེས་བཙན་པོ་རེ་རེའི་སྐུ་མདུན་དུ་གཤེན་པོ་རེ་ཡོད་པ་མ་ཟད།སྐུ་གཤེན་གྱི་དབང་ཐང་ཇེ་མཐོར་སོང་བ་དང་བསྟུན་ནས་ཆབ་སྲིད་ལ་ཐེ་གཏོགས་བྱས་ཤིང་།ཆབ་སྲིད་སྒྲུང་ལྡེའུ་བོན་གསུམ་གྱིས་བསྐྱངས་ཞེས་ཆབ་སྲིད་བོན་གྱིས་བསྐྱངས་པ་ན།བོན་རྣམས་ཀྱི་འདོད་རྔམས་ཇེ་ཆེར་དང་རྒྱལ་པོས་རང་གི་སྲིད་དབང་ཤོར་དོགས་སྙམ་ནས་བོན་བསྣུབས་པ་དང་མཐར་སྤྱུགས་པས།བོན་གཤེན་གཙོ་བྱས་པའི་བོན་རྣམས་ཀྱིས་ཀྱང་རང་གི་གནས་བབ་ལ་རྡུང་རྡེག་དེ་འདྲ་ཐེབས་པས་བོན་གཤེན་གྲལ་རིམ་གྱིས་རྒྱབ་སྐྱོར་བྱས་རྐྱེན་བཙན་པོ་དང་འཐབ་པ་སྟེ། བཙན་པོས་ལོ་ངམ་ལ་འཐབ་བསླངས་རྗེས་ལོ་ངམ་བློ་མི་བདེ་འབྱུང་ཡང་། ཁོས་བོན་གྱི་ལྷ་ཞིག་རྨི་ལམ་དུ་ཡོང་ནས་ལུང་བསྟན་པ་དང་།ཡང་ལ་ལས་ལོ་ངམ་ནི་བོན་ལྷ་སྟག་ལྷ་མེ་འབར་གྱི་སྤྲུལ་པ་ཡིན་པར་བཤད་པ་སོགས་ལ་གཞིགས་ན།ལོ་ངམ་ལ་བོན་གྱི་རྒྱབ་རྟེན་བརྟན་པོ་ཞིག་ཡོད་པ་དང་།དམིགས་ཡུལ་ཡོད་པའི་སྒོ་ནས་བཙན་པོའི་སྲིད་འཕྲོག་པའི་སྣང་ཚུལ་འདུག དེའི་ཕྱིར་དོན་དངོས་སུ་བཙན་པོས་ཆབ་སྲིད་ཤོར་དོགས་ཀྱིས་བོན་བསྣུབས་ཀྱང་།ལོ་ངམ་གཙོ་བྱས་པའི་བོན་གཤེན་རྣམས་ཀྱིས་བཙན་པོའི་རྒྱལ་ཁྲིམས་ལ་ངོ་རྒོལ་གྱིས་མཐར་བཙན་པོ་བཀྲོངས་པ་དེ་རེད། དེ་ནི་སྟེས་དབང་གིས་བཀྲོངས་པ་ཞིག་མ་ཡིན་པར་སྐབས་དེར་དབང་སྒྱུར་གྲལ་རིམ་དབར་སྲིད་དབང་འཕྲོག་རེས་བྱེད་ཅིང་།རང་རང་གི་དབང་སྒྱུར་གོ་གནས་དང་དཔལ་འབྱོར་ཁེ་ཕན་སྲུང་སྐྱོབ་བྱེད་པའི་འཐབ་རྩོད་ཅིག་ཡིན་པས།རྒྱལ་གཤེན་དབར་གྱི་སྲིད་ལ་དོ་མཉམ་ཤོར་བ་སོགས་ཀྱི་རྐྱེན་གྱིས་བཙན་པོ་གྲི་གུམ་བཙན་པོ་དང་།ལོ་ངམ་བར་གྱི་འཐབ་རྩོད་དེའང་སྐབས་དེའི་སྲིད་དབང་འཕྲོག་རྩོད་བྱེད་པའི་སྣང་ཚུལ་ཁྲོད་ཀྱི་དཔེ་མཚོན་ཙམ་ཡིན་ནོ།།\nགྲུབ་མཐའི་ཕྱོགས་ཞེན་དང་རང་ཉིད་ཀྱི་ཁེ་ཕན་སྲུང་ཆེད་བན་དང་བོན་གང་ཡིན་ཡང་ཕ་རོལ་པར་ངན་སྨོས་དང་། རང་ཉིད་ནི་ཀུན་ལས་བཟང་བའི་ལྟ་ཚུལ་བཟུང་སྟེ་ལོ་རྒྱུས་ལ་ཉེས་འགལ་བྱས།བྱ་དངོས་ཅི་དང་གང་ཡིན་རུང་གདོང་གཏུག་མེད་པ་ནི་མེད་ཅིང་། གདོང་གཏུག་ལས་ཕན་ཚུན་འཕེལ་རྒྱས་དང་རམ་འདེགས་བྱུང་ཞིང་། གདོང་གཏུག་བྱས་པ་ལས་ད་གཟོད་དངོས་པོ་ཞིག་འཚོ་གནས་བྱེད་ཐུབ་མིན་མཚོན། གྲི་གུམ་བཙན་པོའི་སྐབས་སུ་བྱུང་བའི་སྣང་ཚུལ་འདི་ཡང་མཐར་ཐུག་ན་ལོ་རྒྱུས་ཀྱིས་གནང་བའི་ཚོད་བགམ་ཞིག་ལས་སྟེས་དབང་གི་རྒྱུ་རྐྱེན་ཞིག་གཏན་ནས་མ་ཡིན་ལ། ལྷ་སྒྲུང་ལྟ་བུའི་སྣང་ཚུལ་ཁྲོད་ནས་ཐུགས་སུ་གདོན་ཞུགས་ཏེ་བཀྲོངས་པའང་མ་ཡིན། བན་ཁའི་ཡིག་ཆ་ལྟར་བཙན་པོའི་ཐུགས་སུ་གདོན་ཞུགས་ཏེ་མཚན་ལ་གྲི་གུམ་ཞེས་ལོ་མང་རྟ་རྫིར་འཐབ་བསླངས་ཏེ་གྲིར་གུམ་ཞེས་པ་ནི་བསམ་གཟས་ནས་དོན་དངོས་དེ་སྦ་གསང་བྱས་པ་དང་། ཡང་བོན་ལུགས་ལྟར་འཕྲུལ་དང་ལྡན་པའི་སྒོ་ནས་ལོ་ངམ་གྱི་རྨི་ལམ་དུ་ལུང་བསྟན་གནང་བ་དང་། བཙན་པོ་ང་རྒྱལ་ཁེངས་དྲེགས་ཆེ་བ། བཙན་པོའི་སྔོན་ལས་ཀྱི་བསོད་ནམས་ཟད་དེ་བོན་བསྣུབས་པ་སོགས་ཀྱང་གྲུབ་མཐའི་ཕྱོགས་ཞེན་གྱི་དབང་དུ་སོང་བའི་གཏམ་ཡིན་པས། དོན་དངོས་སུ་དབང་བསྒྱུར་གྲལ་རིམ་དབར་གྱི་སྲིད་དབང་འཕྲོག་རྩོད་དང་། རྒྱལ་པོས་བོན་བསྣུབས་པ་དང་སྐུ་གཤེན་རྣམས་ཀྱིས་དང་ལེན་བྱེད་མ་ཐུབ་པར་བོན་ཕྱོགས་ཀྱི་ཚོགས་པས་ལོ་ངམ་ལ་རྒྱབ་སྐྱོར་གྱིས་བཙན་པོ་ཉིད་བཀྲོངས། སྲིད་དབང་འཕྲོག་རྩོད་དང་རང་ཉིད་ཀྱི་ཁེ་ཕན་དང་རང་དོན་སྲུང་ཆེད་རྒྱལ་པོ་བཀྲོངས་པའི་སྲོལ་ལྟ་བུ་ནི་བོད་མ་ཟད་གནའ་བོའི་ཞི་ལ་དང་རོ་མ་རྒྱལ་ཁབ། ཉི་ཧོང་ལོ་རྒྱུས་སོགས་རྒྱལ་ཁབ་མང་པོའི་ལོ་རྒྱུས་ཁྲོད་དུ་རྒྱལ་པོས་རང་གི་སྲིད་དང་མཉམ་པའམ་རང་ལས་སྟོབས་ཆེ་བའི་ཉེ་འགྲམ་གྱི་དམག་དཔོན་དང་། བློན་ཆེ་སོགས་གསོད་པ་ནི་རྒྱུན་སྣང་ཞིག་ཏུ་འཁུམས།\nརྒྱལ་པོ་གཉའ་ཁྲི་བཙན་པོའི་རིང་དང་ཡང་ན་དེ་ལས་སྔ་བའི་དུས་ནས་བོད་དུ་བོན་ཆོས་དར་ཏེ་ཆབ་སྲིད་བོན་གྱིས་བསྐྱངས་པ་དང་། གྲི་གུམ་གོང་དུ་རྒྱལ་པོས་སྐུ་གཤེན་ལ་བཀུར་བསྟི་དང་བློ་འདྲི་བ་སོགས་བྱས་ཏེ་དབང་ཐང་ཆེན་པོ་སྤྲད་པས། སྐབས་དེར་རྒྱལ་པོ་མངའ་ཐང་དྲེགས་པ་ཆེ་བ་དང་། གཤེན་པོ་ཡོན་ཏན་མཐུ་ཡི་དྲེགས་པ་ཆེ་ཞེས་པ་ལྟར། བོན་གྱི་མཁས་པ་མི་བཞི་སོགས་བྱུང་བས་རྒྱལ་པོས་རང་གི་གནས་བབ་ལ་བསམ་གཞིག་བཏང་སྟེ་ཤོར་ཉེན་ཆེ་བའི་སེམས་ཁུར་དང་བཅས་བོན་པོ་རྣམས་མཐར་སྤྲད་པའི་བཀའ་བབས་པ་དང་། བོན་ཆོས་བསྣུབས་པའི་ལས་བྱས་པས་སྔར་དབང་ཐང་ཆེ་བའི་སྐུ་གཤེན་རྣམས་ཀྱིས་དང་ལེན་བྱེད་མ་ཐུབ་པར་ངོ་རྒོལ་བྱས། དེ་ནི་བཙན་པོ་སྲོང་བཙན་སྒམ་པོའི་སྐབས་ཀྱི་ཁྱུང་པོ་སྤུངས་ཟུ་ཙེའི་རྣམ་པ་དང་གཅིག་མཚུངས་ཡིན་ཏེ། གནམ་རི་སྲོང་བཙན་དང་སྟག་རི་གཉན་གཟིགས་ཀྱི་དུས་སུ་ཁོང་གིས་བྱས་རྗེས་ཆེན་པོ་བཞག་སྟེ་རྒྱལ་པོའི་ཐུགས་སྲས་ལྟ་བུ་ཡིན་མོད། སྲོང་བཙན་གྱིས་གཙིགས་མཐོང་མ་བྱས་པའི་དབང་གིས་བློ་ངན་སྐྱེས་ཏེ་བཙན་པོ་བཀྲོངས་འདོད་པ་མ་ཡིན་ནམ། སྐབས་དེར་བཙན་པོ་བཀྲོངས་པའང་རྒྱུ་རྐྱེན་མེད་པ་ཞིག་མ་ཡིན་པར་རྟེན་འབྱུང་གི་འབྲེལ་བ་ལས་བཙན་པོའི་ལས་ཉེས་ཀྱིས་རང་ལ་དེ་ལྟ་བུའི་ཐོབ་འབྲས་ཐོབ་པ་དང་། དེ་ནི་རྗེས་ཀྱི་གླང་དར་མའི་བཀྲོངས་རྐྱེན་དང་མཚུངས།\nམདོར་ན། གཅིག་ནས་ལོ་ངམ་ནི་རྟ་རྫི་ཞིག་མ་ཡིན་པར་རྒྱལ་ཕྲན་ཞིག་གི་འགོ་གཙོ་ཡིན་པ་དང་། གཉིས་ནས་སྐབས་དེར་སྤྱི་ཚོགས་འཕེལ་རྒྱས་དང་མིའི་རིགས་ཀྱི་ཤེས་རིག་གོ་རྟོགས་འཕེལ་རྒྱས་སུ་ཕྱིན་པ། གསུམ་ནས་སྲིད་དབང་འཕྲོག་རྩོད་ཀྱི་རྣམ་པ་ཛ་དྲག་ཆེ་བ། བཞི་ནས་བོན་གཤེན་རྣམས་དབང་སྟོབས་ཆེ་བ་སོགས་ཀྱི་རྐྱེན་པས། བཙན་པོར་དོགས་སྣང་སྐྱེས་པ་དང་བློ་མ་བདེ་བའི་ཐོག་བློན་པོས་ཕྲ་མ་བཅུག་པ་སོགས་ཀྱི་དབང་གིས་སྔར་སྲོལ་ལ་རྒྱབ་འགལ་གྱིས་བོན་བསྣུབས་པ་དང་། སྐུ་གཤེན་རྣམས་ས་མཐར་སྤྱུགས་པ་སོགས་བྱས་ཏེ་རང་གི་སྲིད་སྐྱོང་བར་མཛད་མོད། འོན་ཀྱང་ལོ་ངམ་གཙོ་བྱས་པའི་བོན་ལ་དད་པའི་ཚོགས་ཁག་རྣམས་ཀྱིས་རྩ་འཛུགས ་བྱས་ཏེ། རྒྱལ་པོ་བཀྲོངས་པར་ཇུས་འགོད་བྱས་ནས་རང་ཉིད་ཀྱི་གོ་གནས་དང་ཁེ་དབང་སྲུང་སྐྱོབ་བྱས། རྒྱལ་བོ་བཀྲོངས་མཁན་གྱི་དབང་སྒྱུར་གྲལ་རིམ་དེ་དག་གིས་ཀྱང་རང་གི་ཁེ་ཕན་དང་གོ་གནས་སྲུང་བ་ཡིན་ལ། བཙན་པོ་ཁོང་གིས་ཀྱང་རང་གི་སྲིད་དབང་དེ་སྲུང་འདོད་པ་ཡིན་པས། མཐར་ཐུག་གདོང་གཏུག་བྱས་པ་ལས་གང་ཞིག་ངེས་པར་དུ་ཕམ་དགོས་པ་ནི་འཐབ་རྩོད་ཀྱི་མཇུག་འབྲས་ཡིན་པས་ན་གྲི་གུམ་བཙན་པོ་ནི་སྟེས་དབང་གིས་རང་སྲོག་ཚབ་བྱས་ཏེ་ཕམ་དགོས་པའི་མིར་གྱུར། གལ་ཏེ་གྲི་གུམ་བཙན་པོ་ལོ་ངམ་ལས་རྒྱལ་བར་གྱུར་ཡོད་ཚེ་དེང་སྐབས་ཀྱི་ལོ་རྒྱུས་ལའང་གཏམ་རྒྱུད་གསར་བ་ཞིག་བསྣན་ཡོད་ངེས་པར་ང་ཚོས་འཆར་སྣང་བྱེད་ཆོག་ཆོག་ཡིན་ནོ།།\n1.ཤར་རྫ་བཀྲ་ཤིས་རྒྱལ་མཚན་གྱིས་བརྩམས། ལེགས་བཤད་རིན་པོ་ཆེའི་གཏེར་མཛོད། མི་རིགས་དཔེ་སྐྲུན་ཁང་། 1984ལོའི་ཟླ་9པར་པར་གཞི་དང་པོ། P131 P184—P189 P189—P194\n2.ཀུན་བཟང་བློ་གྲོས་ཀྱིས་བརྩམས། ཞང་བོད་ཀྱི་ལོ་རྒྱུས་བསྟན་འབྱུང་ལོ་རྒྱུས་ལྷ་རྒྱུད་རིན་ཆེན་ཕྲེང་བ་མ་བཅོས་གསེར་གྱི་ཡང་ཞུན། མི་རིགས་དཔེ་སྐྲུན་ཁང་།2003ལོའི་ཟླ་6པར་པར་གཞི་དང་པོ་བསྒྲིགས། P110—P129\n3.ཆབ་སྤེལ་ཚེ་བརྟན་ཕུན་ཚོགས་ཀྱིས་གཙོ་སྒྲིག་བྱས། བོད་ཀྱི་ལོ་རྒྱུས་རགས་རམ་གཡུ་ཡི་ཕྲེང་བ། བོད་ལྗོངས་སྤྱི་ཚོགས་ཚན་རིག་ཁང་ནས་སྒྲིག་རྩོམ་བྱས། 1989ལོའི་ཟླ་10པར་པར་གཞི་དང་པོ།\n4.ནམ་མཁའ་ནོར་བུའི་བརྩམས། ཞང་བོད་ཀྱི་ལོ་རྒྱུས་ཏི་སེའི་འོད། ཀྲུང་གོའི་བོད་ཀྱི་ཤེས་རིག་དཔེ་སྐྲུན་ཁང་། 1996ལོའི་ཟླ་5པར་པར་གཞི་དང་པོ། P 246\n5. ཐུབ་བསྟན་ཕུན་ཚོགས་ཀྱིས་བརྩམས། བོད་ཀྱི་ལོ་རྒྱུས་སྤྱི་དོན་པདྨ་རཱ་གའི་ལྡེ་མིག\nསི་ཁྲོན་མི་རིགས་དཔེ་སྐྲུན་ཁང་། 1996ལོའི་ཟླ1པར། P155—P156\n6.རྩོམ་པ་པོ་ཕུན་ཚོགས་ཚེ་རིང་། དེབ་ཐེར་ཀུན་གསལ་མེ་ལོང་། བོད་ལྗོངས་མི་དམངས་དཔེ་སྐྲུན་ཁང་། 2000ལོའི་ཟླ11པར། P16\n7. སྤ་བསྟན་རྒྱལ་བཟང་པོས་བརྩམས། བསྟན་པའི་རྣམ་བཤད་དར་རྒྱས་གསལ་བའི་སྒྲོན་མེ་བཞུགས། ཀྲུང་གོའི་བོད་ཀྱི་ཤེས་རིག་དཔེ་སྐྲུན་ཁང་། 1991ལོའི་ཟླ12པར་དཔར། P143—P165\n9.ས་སྐྱ་བསོད་ནམས་རྒྱལ་མཚན་གྱིས་བརྩམས། རྒྱལ་རབས་གསལ་བའི་མེ་ལོང་། མི་རིགས་དཔེ་སྐྲུན་ཁང་། 1981ལོའི་ཟླ5པར་དཔར། P35—P56\n10.ཝང་ཡའོ་དང་ཁྲིན་ཅེན་གྱིས་བསྒྱུར་བསྒྲིགས་བྱས། ཏུན་ཧོང་ནས་ཐོན་པའི་བོད་ཀྱི་གནའ་ཡིག་ཞིབ་དཔྱད་ཕྱོགས་བསྒྲིགས། ཧྲང་ཧེ་དཔེ་རྙིང་དཔེ་སྐྲུན་ཁང་། 2008ལོའི་ཟླ་8པར་དཔར། P23\n11.ཆབ་འགག་རྟ་མགྲིན་གྱི་ཆེད་རྩོམ་ཕྱོགས་བསྒྲིགས། ཀྲུང་གོའི་བོད་རིག་པ་དཔེ་སྐྲུན་ཁང་། 2003ལོའི་ཟླ་6པར། P70—P74 P75—P86\n12.ཀླུ་འབུམ་རྒྱལ་གྱིས་བརྩམས། དྲི་གུམ་དང་ལོ་ངམ་ཕ་བུ་ཡིས་བཙན་པོའི་ཁྲི་ལ་མངའ་བསྒྱུར་བའི་ལོ་རྒྱུས་ཐོག་མར་བརྗོད་པ། ཀྲུང་གོའི་བོད་རིག་པ། 2008ལོའི་དེབ་དང་པོ། P23\n13.གཡུང་དྲུང་བོན་གྱི་སྒྲ་བསྒྲགས་པ་རིན་པོ་ཆེའི་གླིང་གྲགས། བྲིས་མ། P37—P43\n14.དཔལ་ཚུལ་གྱིས་བརྩམས། གཡུང་དྲུང་བོན་གྱི་བསྟན་འབྱུང་ཕྱོགས་བསྡུས། བོད་ལྗོངས་མི་རིགས་དཔེ་སྐྲུན་ཁང་། 1988ལོའི་ཟླ11པར་དཔར། P118—P132\n ཝང་ཡའོ་དང་ཁྲིན་ཅེན་གྱིས་བསྒྱུར་བསྒྲིགས་བྱས། ཏུན་ཧོང་ནས་ཐོན་པའི་བོད་ཀྱི་གནའ་ཡིག་ཞིབ་དཔྱད་ཕྱོགས་བསྒྲིགས། ཧྲང་ཧེ་དཔེ་རྙིང་དཔེ་སྐྲུན་ཁང་། 2008ལོའི་ཟླ་8པར་དཔར། P23\n ས་སྐྱ་བསོད་ནམས་རྒྱལ་མཚན་གྱིས་བརྩམས། རྒྱལ་རབས་གསལ་བའི་མེ་ལོང་། མི་རིགས་དཔེ་སྐྲུན་ཁང་། 1981ལོའི་ཟླ5པར་དཔར། P35—P56\n ཤར་རྫ་བཀྲ་ཤིས་རྒྱལ་མཚན་གྱིས་བརྩམས། ལེགས་བཤད་རིན་པོ་ཆེའི་གཏེར་མཛོད། མི་རིགས་དཔེ་སྐྲུན་ཁང་། 1984ལོའི་ཟླ་9པར་པར་གཞི་དང་པོ། P131 P184—P189 P189—P194\n སྤ་བསྟན་རྒྱལ་བཟང་པོས་བརྩམས། བསྟན་པའི་རྣམ་བཤད་དར་རྒྱས་གསལ་བའི་སྒྲོན་མེ་བཞུགས། ཀྲུང་གོའི་བོད་ཀྱི་ཤེས་རིག་དཔེ་སྐྲུན་ཁང་། 1991ལོའི་ཟླ12པར་དཔར། P143—P165\n དཔལ་ཚུལ་གྱིས་བརྩམས། གཡུང་དྲུང་བོན་གྱི་བསྟན་འབྱུང་ཕྱོགས་བསྡུས། བོད་ལྗོངས་མི་རིགས་དཔེ་སྐྲུན་ཁང་། 1988ལོའི་ཟླ11པར་དཔར། P118—P132\n གཡུང་དྲུང་བོན་གྱི་སྒྲ་བསྒྲགས་པ་རིན་པོ་ཆེའི་གླིང་གྲགས། བྲིས་མ། P37—P43\n ཆབ་སྤེལ་ཚེ་བརྟན་ཕུན་ཚོགས་ཀྱིས་གཙོ་སྒྲིག་བྱས། བོད་ཀྱི་ལོ་རྒྱུས་རགས་རམ་གཡུ་ཡི་ཕྲེང་བ། བོད་ལྗོངས་སྤྱི་ཚོགས་ཚན་རིག་ཁང་ནས་སྒྲིག་རྩོམ་བྱས། 1989ལོའི་ཟླ10པར་དཔར། P51---P54\n རིན་ཆེན་ནོར་བུས་བརྩམས། བོད་ཀྱི་ལོ་རྒྱུས་སྤྱི་དོན་ཀུན་གསལ་ནོར་བུའི་མེ་ལོང་། མི་རིགས་དཔེ་སྐྲུན་ཁང་། 2006 ལོར12པར་དཔར། P99—P102


Terdzo-HI-001 - Rinchen Terdzö\nRdzogs pa chen po yang ti sangs rgyas mnyam sbyor\nrdzogs pa chen po yang ti sangs rgyas mnyam sbyor gyi rig pa'i rtsal dbang dang /_spyi ti dang thun mong ba'i rig pa'i rtsal dbang rgyas par bskur ba'i yi ge ye shes sgo 'byed\nin cycle རྫོགས་པ་ཆེན་པོ་ཡང་ཏི་སངས་རྒྱས་མཉམ་སྦྱོར་ (Rdzogs pa chen po yang ti sangs rgyas mnyam sbyor)\nVolume 59 (ཧི) / Pages 1-49 / Folios 1a1 to 25a4\nRinchen Terdzö Volumes List > Volume 59 > Text #1 (Scroll to Bottom)\n'jam mgon kong sprul. rdzogs pa chen po yang ti sangs rgyas mnyam sbyor gyi rig pa'i rtsal dbang dang spyi ti dang thun mong ba'i rig pa'i rtsal dbang rgyas par bskur ba'i yi ge ye shes sgo 'byed. In Rin chen gter mdzod chen mo pod nga dgu pa (The Great Treasury of Rediscovered Teachings Volume 59) by 'jam mgon kong sprul, 1-49. New Delhi: Shechen Publications, 2007-2016.\nces pa 'di'ang rtsa ba'i gter gzhung la kun bzang bla ma chos thams cad kyi dbang phyug mchog gi zhal lung dri ma dang bral bas spras te/_rang 'dra'i dus zhabs kyi smin byed mkhan po'i bklag chog tu theg dgu'i yang rtse la mos pa lam du byed pa'i dzo ki pad+ma gar dbang phrin las 'gro 'dul rtsal gyis dpal spungs yang khrod kun bzang bde chen 'od gsal gling du sbyar pa dge legs 'phel\ngter mdzod rdzoD chen yang ti mnyam sbyor chos dbang\n༄༅། །རྫོགས་པ་ཆེན་པོ་ཡང་ཏི་སངས་རྒྱས་མཉམ་སྦྱོར་གྱི་རིག་པའི་རྩལ་དབང་དང་། སྤྱི་ཏི་དང་ཐུན་མོང་བའི་རིག་པའི་རྩལ་དབང་རྒྱས་པར་བསྐུར་བའི་ཡི་གེ་ཡེ་ཤེས་སྒོ་འབྱེད་ཅེས་བྱ་བ་བཞུགས་སོ། ། ན་མོ་གུ་རུ་ས་མནྟ་བྷ་དྲ་ཡ། ཀུན་ཁྱབ་འགྱུར་མེད་ནམ་མཁའི་ངོ་བོ་ཉིད། །ཡེ་ཤེས་ཉི་ཟླ་བྱེ་བས་གནས་ལུགས་ཀྱི། །སྣང་བ་རབ་གསལ་བླ་མ་གདོད་མའི་མགོན། །སྒོ་གསུམ་དྭངས་མའི་ཐིག་ལེར་རྟག་བཞུགས་གསོལ། །གུ་རུ་ཡབ་སྲས་ཡི་དམ་ཌཱ་ཀི་མར། །རང་འདོད་མེད་པའི་བགྱི་བར་གསོལ་འདེབས་ཀྱིས། །གནང་བའི་སྐབས་སྩོལ་འབྲི་འཆད་ཉམས་ལེན་ལ། །གེགས་མེད་གྲུབ་གཉིས་འདོད་པ་འཇོ་བར་མཛོད། །སྨིན་བྱེད་བདུད་རྩིའི་ཐིག་ལེ་ནི། །སྣོད་བཅུད་རབ་མཐར་སོན་པའི་བཅུད། །ཡོངས་སུ་གྲགས་ཀྱང་ཆེས་དཀོན་པ། །སྐལ་བཟང་སྙིང་གི་དཔྱིད་དུ་ཤར། །ཡང་ཏི་རྫོགས་པ་ཆེན་པོ་སངས་རྒྱས་མཉམ་སྦྱོར་གྱི་སྨིན་བྱེད་ཁྲིད་དང་སྦྲེལ་ཏེ་རྒྱས་པར་བསྐུར་བའི་རིམ་པ་ལ། ཐོག་མར་གཏོང་ཐུན་དང་སྔོན་འགྲོ་ སོང་ནས། བླ་མའི་དོན་ཁྲིད་ཀྱི་སྔོན་དུ་གསང་འདུས་གཏོར་དབང་གནད་ཀྱི་ཤོག་གཅིག་མ། ངོ་སྤྲོད་ཀྱི་སྔོན་དུ་བླ་མ་གསང་བ་འདུས་པའི་དབང་ཆེན། རྩལ་སྦྱོང་གི་སྔོན་རྗེས་གང་རིགས་སུ་གསུངས་ནའང་སྔོན་དུ་འབྲེལ་ཆགས་པས་སྐབས་དེར་ཟླུམ་པོ་བཞི་དབང་གིས་ཆོས་སྒོ་དབྱེ་ནས། ཡང་ཏིའི་ཐེམ་ཡོད་ཀྱི་ཆོས་སྡེ་རིག་པའི་རྩལ་དབང་བོགས་འབྱིན་དང་བཅས་པའི་སྟེང་ནས་ཡང་ཏི་རང་གི་རྩལ་དབང་མདོར་བསྡུས་སུ་བསྐུར་བ་དང་། སྤྱི་ཏིའི་ཆོས་སྡེ་དབང་ངེས་པར་འབྱེད་པ་ཀ་དག་གི་སྒྲོན་མེའི་སྟེང་ནས་ཡང་ཏི་དང་སྤྱི་ཏི་ཐུན་མོང་གི་རྩལ་དབང་རྒྱས་པར་བསྐུར་བར་གསུངས་པ་ལས། འདིར་སྐབས་སུ་བབས་པ་ཕྱི་མ་གསུམ་པོ་ཆབས་ཅིག་ཏུ་སྐུར་བའི་ཚུལ་ལ་གསུམ། བཅའ་གཞི་དབང་རྫས་འགོད་ཚུལ། དཀྱིལ་འཁོར་སྒྲུབ་ཅིང་མཆོད་པ། བཀའ་རབ་འབྱམས་ཀྱི་རིག་པའི་རྩལ་དབང་བསྐུར་བ་དངོས་སོ། །དང་པོ་ནི་དབེན་པའི་གནས་སུ་བླ་མ་ཡི་དམ་མཁའ་འགྲོའི་རྟེན་བཀྲམ་པའི་སྤྱན་སྔར་རྡུལ་ཚོན་རས་བྲིས་གང་ཡང་རུང་བའི་དཀྱིལ་འཁོར་དབུས་མཐིང་ག་ཟླུམ་པོ། དེ་རྒྱབ་པདྨ་འདབ་བརྒྱད་མཛེས་ཚོན། གྲུ་ཆད་ལྗང་གུ། ཁྱམས་དང་སྒོ་བཞི་ཕྱོགས་མདོག་དཀར་སེར་དམར་ལྗང་། གྲུ་བཞི་སྒོ་བཞི་རྟ་བབས་དཀྱིལ་འཁོར་སྤྱི་ལྟར་ལ་འཁོར་ལོ་གདུགས་རི་དྭགས། ཀ་བ་བརྒྱད་ལ་ཉི་ཟླ་དང་། གདུགས་ཀྱི་ཏོག་ནོར་བུ་འབར་བས་བརྒྱན་པ། རྡོ་རྗེའི་ར་བ་ཕྱི་ནང་གཉིས་ཀྱི་བར་དུ་ཁོར་ཡུག་མཐིང་ནག །རྡོར་ར་ཕྱི་མའི་རྒྱབ་མེ་རི། དེ་རྒྱབ་ཤིང་ལོ་པ་ཏྲས་བསྐོར་བ། ལྟེ་དབུས་སུ་བུམ་མཐིང་སྟེང་གསེར་རྡོར་མཚན་པ། འདབ་མ་བརྒྱད་ཀྱི་ཤར་དུ་ཉི་ཟླ། ལྷོར་བྱ་ཁྱུང་། ནུབ་ཏུ་རྒྱ་མཚོ། བྱང་དུ་རླུང་། ཤར་སྒོར་སྤྲིན། ལྷོ་སྒོར་འཇའ། ནུབ་སྒོར་སྨིག་རྒྱུ། བྱང་དུ་ན་བུན་རྣམས་བྲིས་པ་བཀོད་པའི་དཀྱིལ་འཁོར་གྱི་ལྟེ་བར་བུམ་པ་སྔོན་པོ་ཁ་རྒྱན་རྡོ་རྗེ་དང་བཅས། འདབ་བརྒྱད་ཤར་གྱི་སྟེང་དུ་མེ་ལོང་། ལྷོར་མི་རོ། ནུབ་ཏུ་སྣོད་གང་ཡང་རུང་བར་ཆུ་ཚྭ་འོ་མ། བྱང་དུ་འཇའ་ཚོན། ཤར་ལྷོར་སྤོས་དང་མར་མེ། ལྷོ་ནུབ་དར་སྣ་དང་དངུལ་དཀར་མེ་ལོང་། ནུབ་བྱང་དུ་པི་ཝཾ་དང་ཐོད་པ་ཛ་གད་ཀྱིས་བཀང་བ། བྱང་ཤར་དུ་མངར་གསུམ་གྱི་ལྡེ་གུ་དང་ཆོས་འབྱུང་མཐིང་ཁ། ཤར་སྒོར་ཉི་མ། ལྷོ་སྒོར་ཤེལ་གོང་། ནུབ་སྒོར་རླུང་གི་འཁོར་ལོ། བྱང་སྒོར་ཆུ་གཙང་རྣམས་དངོས་དང་རི་མོར་བྲིས་པ་དགོད། དེའི་སྟེང་འཕྲུལ་སྟེགས་སམ་རྒྱབ་ཕྱོགས་སུ་ཟླུམ་པོ་བཞི་དབང་གི་ཆས་བུམ་ཐོད་མེ་ལོང་གུ་རུའི་སྐུ་འབག་རྣམས་དང་བླ་མའི་གཏོར་མ་བཤམ། དཀྱིལ་འཁོར་མདུན་ངོས་རིན་པོ་ཆེའི་སྣོད་དུ་དཔལ་གྱི་གཏོར་ཆེན་རྒྱན་ལྡན་ལ་རི་རབ་གླིང་བཞི་འདོད་ཡོན་བཀོད་པ་སྣ་ཚོགས་ཀྱི་ཙཀླི་གཟུག་པའི་གཡས་གཡོན་ ཐོད་སྣོད་ལ་སྨན་རཀ་གིས་གཏམས་པ་དང་། ཆུ་གཉིས་ཉེར་སྤྱོད་གཡས་སྐོར། གཞན་ཡང་དབང་རྫས་དབུ་རྒྱན། རྡོ་རྗེ། དྲིལ་བུ། ཚོགས་ཀྱི་ཡོ་བྱད། སྔོན་གཏོར་དང་སྲུང་མའི་གཏོར་འབུལ་སོགས་ཅི་བདེ་བར་བཤམ་མོ། །གཉིས་པ་དཀྱིལ་འཁོར་སྒྲུབ་ཅིང་མཆོད་པ་ནི། གཞུང་དངོས་ཀྱི་དགོངས་པ་ལྟར་ན་རྩལ་དབང་རྒྱས་པའི་འཇུག་པ་སྔོན་དུ་སོང་ནས་དཔོན་སློབ་གཉིས་ཀས་ནང་ཆིག་ཆོད་དོན་གྱི་ལྷ་ཚོགས་ལ་ཀ་དག་གི་བསྙེན་པ་བྱ་བའི་ཕྲིན་ལས་ཐུན་བཞིའམ་དྲུག་ཏུ་བཅད་དེ་ཞག་གཅིག་གམ་བདུན་དུ་ཉམས་སུ་བླངས། དེ་ནས་དབང་གི་དངོས་གཞི་རྫོགས་པར་བྱ་བར་གསུངས་ཤིང་། དེ་ལྟ་ན་ཀུན་བཟང་དོན་གྱི་ཕྲིན་ལས་ཆེན་མོའི་བསྙེན་སྒྲུབ་ལ་འཇུག་པ་ནི་རྩལ་དབང་རྩ་བ་ལེའུ་གསུམ་པ་དང་དབང་གཞུང་གཉིས་ཀའི་དགོངས་པར་སྣང་ཡང་། བརྒྱུད་པ་ཕྱི་མའི་ཕྱག་བཞེས་མགྱོགས་དབང་གཙོ་བོར་མཛད་པ་ལྟར་ན། སྐབས་འདིར་བླ་མ་གསང་འདུས་ཀྱི་ཕྲིན་ལས་རྒྱས་བསྡུས་གང་ཡང་རུང་བ་དང་འབྲེལ་བའི་བཟླས་པ། བཀའ་སྲུང་གཏོར་འབུལ། ཚོགས་མཆོད་ཀྱི་བར་དུ་བཏང་ནས། ལས་བུམ་དུ་རྡོ་རྗེ་སེམས་དཔའ་བསྐྱེད་བཟླས་བྱ། གནས་ལུགས་དོན་གྱི་དཀྱིལ་འཁོར་རང་གསལ་གདབ་པ་ཉིད་དོན་གྱི་དཀྱིལ་འཁོར་ཆེན་པོར་ཞུགས་པ་ཡིན་པས་བདག་འཇུག་དང་རིག་པའི་མེ་ཏོག་དོར་བ་སོགས་ཀྱི་སྤྲོས་པ་འདིར་མི་དགོས་སོ། །གསུམ་པ་བཀའ་རབ་འབྱམས་ཀྱི་རིག་པའི་རྩལ་དབང་བསྐུར་བ་དངོས་ལ་གསུམ། སྒོ་འབྱེད་བླ་མའི་བྱིན་རླབས། ཡང་ཏི་རང་ལུགས་ཀྱི་རྩལ་དབང་བསྡུས་པ། ཡང་ཏི་སྤྱི་ཏི་ཐུན་མོང་བའི་རྩལ་དབང་རྒྱས་པར་བསྐུར་བའོ། །དང་པོ་ནི། ཁྲུས་དང་སྔོན་གཏོར་གཏང་བ་ནས་བརྩམ་ཟླུམ་པོ་བཞི་དབང་གི་དམ་ཚིག་བསྒོ་བའི་བར་རྫོགས་པར་བསྐུར་རོ།། །། ༈ གཉིས་པ་ཡང་ཏི་རང་ལུགས་ཀྱི་རྩལ་དབང་བསྡུས་པ་ནི། གོང་གི་འཕྲོས་དེ་མ་ཐག་པར། དེས་བྱིན་རླབས་བླ་མའི་དབང་གིས་ཆོས་སྒོ་དབྱེ་བ་སྔོན་དུ་སོང་ནས། དངོས་གཞི་རྫོགས་པ་ཆེན་པོ་ཡང་ཏི་སངས་རྒྱས་མཉམ་སྦྱོར་གྱི་རིག་པའི་རྩལ་དབང་བསྐུར་བའི་ཐོག་མར་ལོ་རྒྱུས་ཅུང་ཟད་བརྗོད་ན། སྤྱིར་རྩལ་དབང་གི་ངོ་བོ་རང་བྱུང་ཡེ་ཤེས་གཞན་གྱི་དབང་དུ་མ་གྱུར་པ། ངེས་ཚིག་འཁོར་འདས་ཀྱི་ཆོས་ཐམས་ཅད་ལ་དབང་སྒྱུར་བ། དབྱེ་བ་ཐུན་མོང་དང་ཁྱད་པར་གྱི་རྩལ་དབང་། མཐུན་པའི་དཔེ་རྒྱལ་བུ་ལ་བློན་པོས་རྒྱལ་སར་དབང་བསྐུར་པས་རང་དབང་ཐོབ་ནས་གཞན་དབང་བསྒྱུར་པ་ལྟ་བུ་སྟེ། དེ་ལ་ཨ་ཏི་སྐོར་གསུམ་གཞན་ལས་ཁྱད་པར་དུ་གྱུར་པའི་རྩལ་དབང་སྐབས་སུ་བབས་པ་འདི་ནི་གངས་ཅན་གྱི་ལྗོངས་སུ་ཉི་ཟླ་ལྟ་བུར་གྲགས་པའི་གཏེར་ཁ་གོང་འོག་གཉིས་ལས་གཏེར་ཁ་འོག་མའི་ཆོས་སྡེ་ཆེན་པོ་བཅོ་བརྒྱད་ཀྱི་གཙོ་བོ། བོད་ཡུལ་ས་འོག་ཀུན་གྱི་གཏེར་གཅིག་མ་ཐུགས་གཏེར་ཆེན་པོ་ལྔ་ལས་ཀྱང་ཡང་གཏེར་གྱིས་ཁྱད་པར་དུ་བྱས་པ། ལྷོ་བྲག་གནམ་སྐས་ཅན་ནས་གཏེར་སྟོན་གྲུབ་ཐོབ་ཐམས་ཅད་ཀྱི་ཕྱི་མོ་༧གུ་རུ་རིན་པོ་ཆེ་ཆོས་ཀྱི་དབང་ཕྱུག་གིས་སྤྱན་དྲངས་པ་སྟེ། དེ་ལའང་སྤྱིར། ཐུགས་གཏེར་གཅིག་ལ་གཏེར་ཚན་རྣམ་བཞིར་སྦས༔ ཐུགས་གཏེར་ཡང་གཏེར་གཉན་གཏེར་ཐེམ་ཡིག་མེད༔ ཅེས་དང་། དེའི་རྒྱུ་མཚན་ཡང་། ཐམས་ཅད་ཐུགས་དམ་ཡིན་ཕྱིར་ཐུགས་གཏེར་དང༔ ཨ་ཏིའི་ཡང་བཅུད་ཡིན་ཕྱིར་ཡང་གཏེར་དང༔ བླ་མེད་བརྗོད་པ་དཀའ་ཕྱིར་ཐེམ་མེད་སྐོར༔ ཞེས་གསུངས་པའི་ཐུགས་གཏེར་གྱི་ཆོས་སྡེ་བཞི་ལས་ཀྱང་གཏེར་སྣོད་ཁྲོ་ཆུའི་ཀླུ་བདུད་ཀྱི་དབུའི་ནང་ནས་བྱོན་པ་མཉམ་སྦྱོར་ཐུགས་ཀྱི་ཡང་གཏེར། སྒྲུབ་ཐབས་ཐུགས་ཀྱི་ཡང་གཏེར། འགྲོ་འདུལ་ཕྲིན་ལས་ཐུགས་ཀྱི་ཡང་གཏེར་ཏེ་ཁྱད་པར་འཕགས་པའི་གདམས་སྐོར་གསུམ་ཡོད་པ་ལས། ཇི་སྐད་དུ། རིམ་གྱིས་བྱང་ཆུབ་ཐོབ་ཐབས་ཆེས་མང་གི༔ ཅིག་ཅར་བྱང་ཆུབ་ཐོབ་ཆོས་འདི་ན་མཆིས༔ དེ་གང་ཞེ་ན་སངས་རྒྱས་མཉམ་སྦྱོར་སྐོར༔ མཐར་ཐུག་ཡིན་ནོ་སྙིང་གི་དཀྱིལ་དུ་ཆོངས༔ ཞེས་བཀའ་རྩིས་སུ་གདམས་པའི་སངས་རྒྱས་མཉམ་སྦྱོར་ལའང་ཨ་ཏི། སྤྱི་ཏི། ཡང་ཏི་གསུམ་དུ་བཞུགས་པར་གྲགས་པ་ལས། ད་ལྟ་དངོས་སུ་བཞུགས་པ་ཡང་ཏི་རྫོགས་པ་ཆེན་པོ་སངས་རྒྱས་མཉམ་སྦྱོར་གྱི་ཆོས་སྡེ་ཆེན་པོའི་སྨིན་བྱེད་ཀྱི་རིམ་པ་བགྱི་བ་སྐབས་སུ་བབས་པ་ཡིན། དེ་ལའང་རྒྱས་བསྡུས་གཉིས་ལས། ཐོག་མར་ཡང་ཏི་ཐུན་མོང་མ་ཡིན་པའི་སངས་རྒྱས་དགོངས་པ་འདུས་པ་བཀའ་རབ་འབྱམས་རིག་པའི་རྩལ་དབང་བསྐུར་བ་ལ། གཞུང་ལས་བསྟན་པའི་སྦྱོར་བའི་ཆོས་རྣམས་གྲུབ་པའི་དབང་དུ་བྱས་ནས། དངོས་གཞིའི་ཐོག་མར་བླ་མ་ལ་སངས་རྒྱས་ཀྱི་འདུ་ཤེས་བསྐྱེད་དེ། གཞི་སྙིང་པོའི་དོན་རྟོགས་པའི་ཕྱིར་དུ་གསེར་གྱི་མཎྜལ་ལན་བདུན་དུ་འབུལ་བ་ཞུ། ཞེས་མཚམས་སྦྱར་ལ་གསེར་གྱི་མེ་ཏོག་དངོས་སམ་དེར་མོས་པས་སོ་བདུན་མ་ལྟ་བུའི་རྒྱས་པ་ཚར་གཅིག་སྔོན་དུ་འགྲོ་བའི་སྔགས་སམ་ཚིགས་བཅད་སླར་ལན་བདུན་དུ་ཕུལ། དེ་ནས་སྐུ་ལྔ་ཡེ་ཤེས་ལྔ་རྟོགས་པའི་ཕྱིར་དུ་རིན་པོ་ཆེ་ལྔའི་མཎྜལ་ལན་བདུན་དུ་ཕུལ་མཛོད། གོང་མ་ལྟར་འབུལ། སླར་ཡང་ཉོན་མོངས་པ་དུག་ལྔ་དང་བྲལ་བའི་ཕྱིར་དུ་སྨན་གྱི་མཎྜལ་ལན་བདུན་འབུལ་མཛོད། གོང་ལྟར་འབུལ། མཐར་ཐུག་འབྲས་བུ་སངས་རྒྱས་འཐོབ་པའི་ཕྱིར་དུ་འབྲུ་སྣ་ལྔའི་མཎྜལ་ལན་བདུན་འབུལ་མཛོད། གོང་ལྟར་འབུལ། དེ་ནས་བླ་མའི་དབུ་གཙུག་ནས་ཡར་ལ་བརྒྱུད་པའི་བླ་མ་རྣམས་ཐོ་བརྩེགས་སུ་བཞུགས་པ་ལ་རྩ་གསུམ་རབ་འབྱམས་རྒྱ་མཚོས་སྤྲིན་གཏིབས་པ་ལྟར་བསྐོར་ཏེ་བཞུགས་པར་མོས་ལ། ཐལ་མོ་སྦྱར་ཏེ་མི་ཕྱེད་དད་པའི་གདུང་ཤུགས་དྲགས་པོས་གསོལ་བ་འདི་ལྟར་དུ་ཐོབས་ཤིག །ཅེས་བརྡ་སྦྱར་ལ་ཤེས་ན་སློབ་མ་རྣམས་ལྷན་ཅིག་པས་འདོན་ཅིང་། མི་ཤེས་ན་བླ་མའི་རྗེས་སུ་ཟློས་ཏེ། ཨོཾ་ཨཱཿཧཱུྃ་མ་ཧཱ་གུ་རུ་ཀུན་ཏུ་བཟང་པོ་ན་མོ་ཧཱུྃ༔ ཨོཾ་ཨཱཿཧཱུྃ་མ་ཧཱ་གུ་རུ་རྡོ་རྗེ་སེམས་དཔའ་ན་མོ་ཧཱུྃ༔ ཨོཾ་ཨཱཿཧཱུྃ་མ་ཧཱ་གུ་རུ་དགའ་རབ་རྡོ་རྗེ་ན་མོ་ཧཱུྃ༔ ཨོཾ་ཨཱཿཧཱུྃ་མ་ཧཱ་གུ་རུ་ཤྲཱི་སིཾ་ཧ་ན་མོ་ཧཱུྃ༔ ཨོཾ་ཨཱཿཧཱུྃ་མ་ཧཱ་གུ་རུ་པདྨ་འབྱུང་གནས་ན་མོ་ཧཱུྃ༔ ཨོཾ་ཨཱཿཧཱུྃ་མ་ཧཱ་གུ་རུ་ཆོས་ཀྱི་དབང་ཕྱུག་ན་མོ་ཧཱུྃ༔ ཐོག་མཐའ་དེས་འགྲེས་ཏེ། མྱང་སྟོན་དབོན་པོ། མི་བསྐྱོད་རྡོ་རྗེ། དབང་ཕྱུག་རྡོ་རྗེ། ཡེ་ཤེས་རྡོ་རྗེ། སངས་རྒྱས་དཔལ་བ། ཡོན་ཏན་བཟང་པོ། ཆོས་སྐུ་འོད་ཟེར། དཔལ་འབྱོར་དབང་ཕྱུག །ཆོས་ཀྱི་དབང་པོ། ཀརྨ་གུ་རུ། ཀརྨ་དབང་འབྱོར། བློ་མཆོག་རྡོ་རྗེ། ལེགས་བཤད་རྒྱ་མཚོ། པདྨ་རང་ཤར། གསང་བདག་རྡོ་རྗེ། ཡེ་ཤེས་ལྷུན་གྲུབ། པདྨ་ཚེ་དབང་། བསྟན་འཛིན་ཤེས་རབ། ནམ་མཁའི་རྡོ་རྗེ། ཐུབ་བསྟན་རྒྱལ་མཚན། རྡོ་རྗེ་གཟི་བརྗིད། ཨོཾ་ཨཱཿཧཱུྃ་མ་ཧཱ་གུ་རུ་རྩ་བའི་བླ་མ་ན་མོ་ཧཱུྃ༔ མ་ཧཱ་གུ་རུ་དྷེ་ཝ་ཌཱ་ཀི་ནཱི་སརྦ་སིདྡྷི་ཧཱུྃ་ཨཱ༔ བོ་དྷི་ཙིཏྟ་ཛྙཱ་ན་ཨ་བྷི་ཥིཉྩ་ཧཱུྃ༔ ཀྱེ་ཀྱེ་ཀྱེ༔ བླ་མ་དམ་པ་རྗེ་བཙུན་པ་རྣམས་ཀྱིས་བདག་སྨིན་པར་མཛད་དུ་གསོལ༔ མཆོག་ཐུན་མོང་གི་དངོས་གྲུབ་ཐམས་ཅད་བསྩལ་དུ་གསོལ༔ ཞེས་གསོལ་བ་དྲག་ཏུ་གདབ་བོ། །རྩལ་དབང་དངོས་ལ་བཞི། ལུས་ཀྱི་འདུག་ཚུལ། སྟོབས་བསྡུ་བ། སྟོབས་སྐྱེད་པ། ངང་བསྐྱང་བའོ། །དང་པོ་འདུག་ཚུལ་ཁྱེད་རང་རྣམས་ལུས་གནད་རྣམ་སྣང་གི་ཆོས་བདུན་དང་ལྡན་པས་སྒོ་གསུམ་གྱི་བྱ་བ་གཞན་སྤོངས་ལ། གཉིས་པ་སྟོབས་བསྡུ་བའི་དམིགས་པ་འདི་བཞིན་དུ་མཛོད་ཅིག །ཁྱེད་རང་རྣམས་སྐད་ཅིག་གིས་ཡི་དམ་གྱི་ལྷ་དབང་ཆེན་རྟ་མགྲིན་གྱི་སྐུར་ལམ་སྟེ་གསལ་ཐོབས། ཨ་ཨ་ཨ༔ ཞེས་བརྗོད་པས་ཁྱེད་རང་རྣམས་ཀྱི་སྙིང་དབུས་འོད་ཀྱི་ཐིག་ལེ་སྟོང་པའི་ནང་དུ་ཨ་ཡིག་དཀར་པོ། དེ་ལས་ཤིན་ཏུ་ཕྲ་ཞིང་འཚེར་བའི་འོད་ཕྲ་མོ་བྱུང་བ་ཨ་ཡིག་ཏུ་གྱུར། ཨ་ལས་ཨ་རིམ་གྱིས་སྤྲོས་པས་ནམ་མཁའི་ཁམས་གང་། ཕྱོགས་དུས་ཀྱི་བླ་མ་རྒྱལ་བ་ཞི་ཁྲོ་རྣམས་ཀྱི་སྐུ་གསུང་ཐུགས་ལ་མཆོད་པའི་སྤྲིན་ཚད་མེད་པར་གྱུར་ཏེ་མཉེས་ནས་ཐམས་ཅད་འོད་དུ་ཞུ་སྟེ་ཁྱེད་རང་རྣམས་ལ་ཐིམ། འཁོར་འདས་སྣོད་བཅུད་ཐམས་ཅད་ཨ་ཡིག་གི་རྣམ་པར་ཞུ་སྟེ་རིམ་གྱིས་འདུས་ནས་ཐིམ་པས་སྣང་སྲིད་འཁོར་འདས་ཐམས་ཅད་ལ་དབང་སྒྱུར་པར་མོས་ལ་ཨའི་དོན་ངོ་སྤྲད་པ་འདི་ལ་གསན་པར་ཞུ། ཨ་ རྫོགས་པའི་སངས་རྒྱས་ཨ་ལས་བྱུང༔ ཨ་ནི་ཡིག་འབྲུ་ཀུན་གྱི་མཆོག༔ ཨ་ནི་འཁོར་འདས་ཀུན་ལས་རྒྱལ༔ ཨ་ནི་ཐམས་ཅད་སྐྱེད་པའི་ཡུམ༔ ཨ་ནི་ཀུན་བྱེད་སྤྲུལ་པའི་ཡབ༔ ཨ་ནི་ཨ་ཏི་ཡོ་གའི་རྒྱུད༔ ཨ་ནི་སྤྱི་ཏི་ཡོ་གའི་རྒྱུད༔ ཨ་ནི་ཡང་ཏི་ཡང་དག་མཚན༔ ཁོང་ནས་འབྱུང་བ་སྐྱེ་མེད་ཨ༔ བརྗོད་པ་ཀུན་གྱི་ཕྱི་མོ་ཨ༔ སྐྱེ་བ་མེད་པའི་རང་བྱུང་ཨ༔ གཅིག་ཤེས་ཀུན་ཏུ་གྲོལ་བྱེད་ཨ༔ ཆོས་ཀུན་མ་ལུས་ཡོངས་རྫོགས་ཨ༔ ཅང་མེད་ཅིར་སྣང་རང་བྱུང་ཨ༔ འཁོར་འདས་ལམ་གསུམ་དབང་སྒྱུར་ཨ༔ གསུམ་པ་སྟོབས་བསྐྱེད་པ་ནི། ལུས་ཡི་དམ་དུ་གསལ་བ་དེའང་འོད་དུ་ཞུ་ནས་སྙིང་གར་ཐིམ། སྙིང་གི་ཐིག་ལེ་སྟོང་གསལ་དེ་ཉིད་ཀྱང་རྫིང་གི་ཆུ་ལ་རྡེའུ་བོར་བའི་རི་མོ་ལྟར་དབུས་ནས་མཐར་ཝ་ལ་ལ་ཡལ་ཏེ་ནམ་མཁའི་མཐའ་མཉམ་དུ་ངང་དྭངས་སུ་གྱུར་པར་མོས་ཤིག །བཞི་པ་ངང་བསྐྱང་བ་ནི། དེའི་ཉམས་ཧད་དེ་ས་ལེ་འཛིན་མེད་དུ་གནས་པའི་ངང་ལས་རྣམ་རྟོག་ཆེད་དུ་མི་སྤྲོ། ཆེད་དུ་མི་བསྡུ། རང་བབ་ལྷུག་པར་ཅི་གནས་སུ་མཉམ་པར་ཞོག་ཅིག །ཅེས་བརྡ་སྤྲད་ལ་མཉམ་པར་འཇོག་ཏུ་བཅུག །དེ་ལྟར་མཚོན་བྱེད་བརྡའི་དབང་བསྐུར་ནས། དེས་མཚོན་པའི་དོན་ངོ་སྤྲད་པ་ནི། ཀྱེ་རིགས་ཀྱི་བུ་ཉོན་ཅིག༔ རྩལ་དབང་སྐུར་བའི་གནས་ནི༔ རང་ལུས་ཕུང་པོ་ཁམས་དང་སྐྱེ་མཆེད་དུ་བཅས་པ་ཡེ་ཤེས་ཀྱི་འཆར་སྒོ་གཉིས་དང་ལྡན་པ་འདི་ཡིན༔ དབང་གི་དཀྱིལ་འཁོར་ནི༔ སྙིང་དྭངས་མ་ལྔའི་དབུས་ན་རང་རིག་པ་བྱང་ཆུབ་ཀྱི་སེམས༔ དང་པོ་རྒྱུས་མ་བསྐྱེད༔ བར་དུ་རྐྱེན་གྱིས་མི་ཤིགས༔ མཐར་གར་ཡང་མི་འགྲོ༔ རྒྱུན་ཆད་མེད་པར་རང་ལ་གནས་ཤིང་རང་བྱུང་རང་གསལ་འདི་དཀྱིལ་འཁོར་རང་བྱུང་རང་གསལ་ཡིན༔ རང་རིག་བྱང་ཆུབ་ཀྱི་སེམས་སངས་རྒྱས་ཀྱི་དགོངས་པ་མཐོང་བར་འདོད་པ་དེ་གདོང་གཡོགས་བཀྲོལ་བ་ཡིན་ནོ༔ རིག་པ་རང་གསལ་རང་བྱུང་དུ་ངོ་ཤེས་པ་ནི་མིག་ཕྱེ་བ་ཡིན་ནོ༔ རིག་པ་རང་ལ་རང་ཡིད་ཆེས་ཤིང་ཉམས་སུ་མྱོང་བ་དེ་དཀྱིལ་འཁོར་མཐོང་བ་ཡིན་ནོ༔ རང་རིག་མིག་ལ་གཏད༔ མིག་བར་སྣང་ལ་གཏད་པས་དབྱིངས་ཀྱི་ནང་དུ་ལུ་གུ་རྒྱུད་མཐོང་བ་ནི་བརྡ་སྒོ་ཕྱེ་བ་ཡིན་ནོ༔ སེམས་དང་ཆོས་ཉིད་རང་བྱུང་གི་ཡེ་ཤེས་དབྱེར་མེད་དུ་མཐོང་བ་ནི་ལྷ་ངོ་མཐོང་བ་ཡིན་ནོ༔ དུག་ལྔ་སྤང་དུ་མེད༔ ཡེ་ཤེས་སྒྲུབ་ཏུ་མེད༔ རྣམ་རྟོག་ཅེས་མི་ངན༔ ཡེ་ཤེས་མི་བཟང༔ དེ་ལྟར་གཉིས་སྣང་དུ་སྤོང་ལེན་མེད་པར་རོལ་པས་དངོས་གྲུབ་ཐོབ་པ་ཡིན་ནོ༔ དེ་ལྟར་རིག་པའི་རྩལ་གྱི་དབང་མ་འཐོབ་ན༔ གང་ཟག་དེ་ལ་རྡུལ་ཚོན་གྱི་དཀྱིལ་འཁོར་མང་པོ་བསྟན་ནས༔ བུམ་ཁྲུས་ཀྱི་ཤྭ་ལ་སྐུར༔ ཅོད་པན་གྱི་སྦུབས་སུ་གཞུག༔ ཚོགས་འཁོར་གྱི་འདམ་དུ་བཅུག་ཀྱང༔ རིག་པ་རྩལ་གྱི་དབང་མ་ཐོབ་ན༔ སངས་རྒྱས་ལ་སྔ་འདྲིས་གང་གིས་ཀྱང་ཉེར་མ་སོང་ལ༔ གཞན་སྨིན་ཅིང་གྲོལ་བར་ཡང་མི་ནུས་སོ༔ དེ་ཅིའི་ཕྱིར་ཞེ་ན༔ རྒྱུད་ལས༔ བདག་མ་སྨིན་པར་གཞན་མི་གྲོལ༔ ཅེས་སོ༔ དེ་ལྟར་རྩལ་དབང་མཆོག་ཐོབ་ནས༔ བོགས་རྣམས་དབང་གིས་འབྱིན་པར་བྱེད༔ ཅེས་གསུངས་སོ༔ དེའང་སློབ་དཔོན་གང་གིས་བསྐུར་ན༔ སློབ་དཔོན་སངས་རྒྱས་ཀྱི་ཆ་ལ་བཏགས༔ སློབ་མ་སེམས་ཅན་གྱི་ཆ་ལ་བཏགས༔ སངས་རྒྱས་ཀྱང་རིག་པ་བྱང་ཆུབ་ཀྱི་སེམས་སུ་སངས་རྒྱས་ལ༔ སེམས་ཅན་ཡང་རིག་པ་བྱང་ཆུབ་ཀྱི་སེམས་རྟོགས་ན་སངས་རྒྱ་བས༔ རང་གི་རིག་པས་རང་གསལ་བར་ངོ་ཤེས་ཙ་ན༔ བདེ་སྡུག་སྣ་ཚོགས་བྱུང་ཡང་ཁོ་རང་ལས་བྱུང༔ ཞི་ཡང་ཁོ་རང་ས་རུ་ཞི༔ སྣང་སྲིད་གཡོ་འགུལ་ཐམས་ཅད་རིག་པའི་རྩལ་དུ་ངོ་ཤེས༔ རང་རིག་པས་རང་ལ་དབང་ཐོབ་ཙ་ན༔ ཀུན་ཀྱང་བདག་གི་དབང་དུ་མ་གྱུར་མེད༔ སངས་རྒྱས་ལ་རེ་བ་མེད་དེ་རིག་པ་རང་སངས༔ ཡེ་ནས་གནས་པའི་དོན་རང་ཤེས༔ མ་ཁྱབ་པ་མེད་དེ་མཐར་རྒྱས༔ འཁོར་བ་ལ་དོགས་པ་མེད་དེ་རིག་པ་རང་དག༔ འཁོར་བ་རིག་པའི་རྩལ་དུ་གྲོལ༔ བཟང་ངན་རྟོག་ཚོགས་རིག་པའི་རྩལ༔ རང་དུ་དག་ཅིང་རང་དུ་གྲོལ་བ་དེ་ཉིད༔ ནངས་རྟོགས་ན་ནངས་སངས་རྒྱས་ལ༔ ནུབ་རྟོགས་ན་ནུབ་སངས་རྒྱས་པ་ཡིན་ནོ༔ དེ་ལྟར་རྟོགས་ཤིང་ཁོང་དུ་ཆུད་ན༔ རིག་པ་རྩལ་གྱི་དབང་རང་དབང་རང་གིས་ཐོབ་པ་ཡིན་ལ༔ དེ་ཙ་ན་ཅིར་སྣང་ཅིར་སྲིད་ཅིར་གྲགས་ཅི་དྲན་ཐམས་ཅད་རང་རིག་པའི་ངོ་བོའི་རྩལ་དུ་ཤར་བས༔ རིག་པ་རྩལ་གྱི་དབང་ཐོབ་པ་ཡིན་ནོ༔ དེ་ཙ་ན་རང་བཞིན་བདག་ཉིད་ཆེན་པོར་ལྷུན་གྱིས་གྲུབ་པའི༔ དབང་ཆེན་རབ་འབྱམས་ཐོབ་པ་ཡིན་ནོ༔ རང་རིག་པའི་ངང་དུ་ཀུན་ལ་དབང་བསྒྱུར༔ རང་བཞིན་ནི་ཀུན་གྱི་རང་བཞིན་རང་རིག་ཡིན༔ བདག་ཉིད་ཆེན་པོ་ནི་བདག་ལས་གཞན་པའམ་བདག་ཉིད་དབང་དུ་མ་གྱུར་པ་སྐྲའི་རྩེ་མོ་ཙམ་ཡང་མི་འདུག་པས༔ ཀུན་ཏུ་བཟང་པོར་བདག་ཉིད་སངས་རྒྱས་པ་ཡིན་པས་ན༔ དབང་ཆེན་རབ་འབྱམས་ཐོབ་པ་ཡིན་ནོ༔ ཞེས་བརྗོད་དོ།། ༈ །།གསུམ་པ་ཡང་ཏི་སྤྱི་ཏི་ཐུན་མོང་གི་རྩལ་དབང་རྒྱས་པར་བསྐུར་བ་ནི། དེས་ཡང་ཏི་ཐུན་མོང་མ་ཡིན་པའི་དབང་མདོར་བསྡུས་ཏེ་བསྐུར་བ་གྲུབ་ནས། ཡང་ཏི་དང་སྤྱི་ཏི་ཐུན་མོང་བའི་རྩལ་དབང་ཆེན་མོ་དགུ་རྩེའི་དབང་ངེས་པར་འབྱེད་པ་ཀ་དག་སྒྲོན་མ་ལྟར་བསྐུར་བ་ལ་གསུམ། སྔོན་འགྲོ། དངོས་གཞི། མཇུག་གི་བྱ་བའོ། །དང་པོ་ལའང་གསུམ་གསུམ་དགུ་རུ་བསྟན་ཏེ། སྒོ་གསུམ་འཇིག་རྟེན་གྱི་བྱ་བ་ལས་ལྡོག་སྟེ་སྣོད་ངན་གྱི་དྲི་མ་བསལ་བ། ཐེག་པ་ཐུན་མོང་གི་ལམ་ལ་རིམ་པར་ཞུགས་ནས་ལོག་པའི་དྲི་མ་བསལ་བ། རྒྱུའི་ཐེག་པ་ཆེན་པོའི་ལམ་རྫོགས་པར་བསྟན་ནས་དམན་པའི་དྲི་མ་བསལ་བ་སྟེ་སྣོད་ངན་དྲི་མ་བསལ་བའི་ཆོས་གསུམ། སྤྱིར་ཕྱི་ནང་གི་ཐེག་པའི་སྤྲོས་པ་བཅད་པ། བྱེ་བྲག་ཀྲི་ཡ་ནས་རྫོགས་ཆེན་མན་ཆད་ཀྱི་སྤྲོས་པ་བཅད་པ། ཁྱད་པར་ཨ་ཏི་སེམས་ཀློང་གི་སྨིན་གྲོལ་རྫོགས་པས་སྤྲོས་པའི་འཆིང་བ་བཅད་པས་སྣོད་དུ་རུང་བའི་དབང་དུ་བྱས་ཏེ་བླ་མེད་ཀྱི་དོན་ལ་སྦྱར་བ་ལའང་གསུམ། དང་པོ་སྣོད་རུང་གི་སློབ་མ་ལ་འཁོར་གསུམ་ཡོངས་སུ་དག་པར་བྱས་ཏེ་ཆོས་འདས་ཀྱི་དོན་བསྟན་པའི་ཞུ་བ་འབུལ་བ་ནི་སྔོན་དུ་སོང་གྲུབ། གཉིས་པ་སྣོད་དང་ལྡན་ནམ་དྲི་བ་ནི་འདི་ལ་གསན་འཚལ། ཀྱེ༔ སྐལ་ལྡན་རྣལ་འབྱོར་ཁྱོད་ཉོན་དང༔ ཐེག་པའི་རྒྱལ་པོ་སྤྱི་ཏི་ཡང་ཏི་འདི༔ ཐ་མལ་འཁྲུལ་སྣང་འཛིན་པའི་སྤྱོད་ཡུལ་མིན༔ རྟག་ཆད་ལོག་པར་ལྟ་བའི་སྤྱོད་ཡུལ་མིན༔ ཐེག་དམན་རང་དོན་སྒྲུབ་པའི་སྤྱོད་ཡུལ་མིན༔ ས་ལམ་རིམ་པར་བགྲོད་པའི་སྤྱོད་ཡུལ་མིན༔ བློས་བཏགས་གྲུབ་མཐའ་འཛིན་པའི་སྤྱོད་ཡུལ་མིན༔ གཉིས་འཛིན་བླང་དོར་སྤྱོད་པའི་སྤྱོད་ཡུལ་མིན༔ ཡིད་གཟུགས་དམིགས་པ་སྒོམ་པའི་སྤྱོད་ཡུལ་མིན༔ བསྙེན་སྒྲུབ་གཟུང་འཛིན་སྤྱོད་པའི་སྤྱོད་ཡུལ་མིན༔ ནན་བརྟགས་ཚིག་ལ་འཆེལ་བའི་སྤྱོད་ཡུལ་མིན༔ སྨྱོན་སྤྱོད་བབ་ཅོལ་སྤྱོད་པའི་སྤྱོད་ཡུལ་མིན༔ སྐུ་གསུམ་འབྲས་བུ་འདོད་པའི་སྤྱོད་ཡུལ་མིན༔ ཤེས་རབ་སྙིང་རྗེ་ཐོད་རྒལ་བློ་ལྡན་པའི༔ ཆིག་ཆོད་སྣོད་དང་ལྡན་ན་བསྟན་པར་བྱ༔ ཞེས་དྲིས་པས་སྐྱོན་དེ་དག་ལས་ལྡོག་པའི་ཡོན་ཏན་གྱི་སྣོད་མཆོག་དང་ལྡན་པར་གྲུབ་ནས། གསུམ་པ་དོན་ལ་དགོངས་པའི་སྦྱོར་བ་ལ་བདུན་ཏེ། མཐུན་རྐྱེན་རྫས་དང་ཡོ་བྱད་གསག་པ། ཕྱོགས་རིས་སྤངས་པའི་དབེན་གནས་སུ་འགྲོ་བ། མཁའ་ཀློང་ཡངས་པའི་མཆོད་ཁང་གཟུང་བ། འགྱུར་མེད་དོན་གྱི་དཀྱིལ་འཁོར་བཞེངས་པ། མ་བསྐྱེད་ཡོངས་རྫོགས་ཀྱི་ལྷ་ཚོགས་དགོད་པ། རྒྱ་ཆད་མེད་པའི་ཚོགས་མཆོད་བཤམས་པ། ཕྱོགས་མེད་ཡོངས་རྫོགས་ཀྱི་ཚོགས་མཆོད་གསག་པ། དེ་རེ་རེ་ལའང་ཕྱི་ནང་གསང་བ་གསུམ་གསུམ་དུ་དབྱེ་བ་རྣམས་ལེགས་པར་ཚོགས་ནས།། །།སྤྱི་དོན་གཉིས་པ་དངོས་གཞི་ལ་གཉིས། འགྱུར་མེད་དབྱིངས་ཀྱི་དཀྱིལ་འཁོར་དུ་འཇུག་པའི་ཆོ་ག་དང་། རྩོལ་བྲལ་རང་གནས་ཀྱི་རང་ངོ་སྤྲོད་པའོ། །དང་པོ་ལ་བཅུ་བཞི་རུ་གསུངས་པའི་ཐོག་མར་སྐྱབས་སུ་འགྲོ་བ་ལ། ཁྱེད་རང་རྣམས་སྐྱེ་མེད་ཀྱི་དོན་མ་རྟོགས་ན་ཅིས་ཀྱང་དགོས་པ་མེད་སྙམ་པ་རྒྱུད་ལ་བསྟེན་མཛོད། ཀྱེ་ཉོན་ཅིག་སྐལ་ལྡན་རིགས་ཀྱི་བུ༔ རང་སེམས་ཡེ་ནས་ཀ་དག་སངས་རྒྱས་ཏེ༔ བློས་བཏགས་གཉིས་འཛིན་མཐའ་སྟོང་དམ་པའི་ཆོས༔ བདག་འཛིན་རང་དག་རང་གྲོལ་དགེ་འདུན་ཏེ༔ དགུ་རྩེའི་བླ་མེད་འདི་ལ་འཇུག་འདོད་ན༔ མཆོག་གི་སྐྱབས་འགྲོ་རྟག་ཏུ་ཤེས་པར་གྱིས༔ རང་གི་སེམས་ཉིད་ཀ་དག་གི་ངོ་བོ་སངས་རྒྱས། གཉིས་ཆོས་ཀྱི་སྤྲོས་པ་བྲལ་བ་དམ་ཆོས། བདག་འཛིན་རང་སར་གྲོལ་བ་དགེ་འདུན་ཏེ། དོན་དམ་པའི་དཀོན་མཆོག་གསུམ་པོ་མ་བཙལ་རང་ལ་རྫོགས་པ་ལ་ཤེས་བཞིན་གྱི་བློས་འདུད་པའི་མོས་པས་འདིའི་རྗེས་ཟློས། ཨ་ཧོཿདེང་སང་དུས་ནས་སྐལ་ལྡན་བདག༔ མཆོག་གི་སྐྱབས་འགྲོ་བླ་མེད་དཀོན་མཆོག་གསུམ༔ མ་བཙལ་རང་ལ་རྫོགས་པ་འདིར་འདུད་པས༔ དཔའ་བོ་ཆེན་པོའི་ཐུགས་རྗེས་གཟུང་དུ་གསོལ༔ ཞེས་ལན་གསུམ་གྱིས་ཁས་བླང་། དེ་ལྟར་ནམ་ཡང་འབྲལ་མེད་དུ་ཤེས་པ་ནི་སྐྱབས་སུ་འགྲོ་བའི་བསླབ་བྱའོ། །སེམས་བསྐྱེད་པ་ནི། བརྟགས་སྣང་ཞེན་གསུམ་གྱི་ཆོས་ལས་མ་གྲོལ་ན། རང་གཞན་ཐམས་ཅད་སྡུག་བསྔལ་ལས་མ་འདས་པར་འདུག་ཨང་སྙམ་པ་རྒྱུད་ལ་བསྟེན་ཅིག །ཀྱེ་ཉོན་ཅིག་སྐལ་ལྡན་རིགས་ཀྱི་བུ༔ སྐྱེ་མེད་མཚོན་འདས་མ་གོ་སེམས་ཅན་རྣམས༔ དངོས་པོ་མེད་ལ་དངོས་པོ་མཚན་མར་བཟུང༔ ཕྱོགས་མེད་དོན་ལ་ཀུན་བརྟགས་གྲུབ་མཐར་ཞེན༔ གཉིས་མེད་ཆོས་ལ་བླང་དོར་མཚན་མར་སྤྱོད༔ བདག་ཏུ་འཛིན་པས་འཁོར་བར་ཀུན་མནར་པས༔ མིང་མེད་མཐའ་སྟོང་དོན་འདི་རྟོགས་པར་གྱིས༔ ཚིག་རྗེས་སུ་དོན་དྲན་པས་སེམས་བསྐྱེད་པར་དམ་བཅའ་བ་འདིའི་རྗེས་ཟློས། ཨ་ཧོ༔ དེང་ནས་གཟུང་སྟེ་འཁོར་བ་མ་སྟོངས་བར༔ ཐོད་རྒལ་བླ་མེད་དོན་ལས་མ་གཡོས་ཀྱང༔ ཕྱོགས་འཛིན་མཚན་མར་བཅིངས་པའི་འགྲོ་བ་རྣམས༔ བླ་མེད་ཆོས་འདས་དོན་ལ་འགོད་པར་བྱའོ༔ ལན་གསུམ། འབྲས་བུ་ལ་སྨོན་ཞིང་ལམ་གྱི་བསླབ་པ་ལ་འཇུག་པ་དང་། དེ་ཐམས་ཅད་རང་བྱུང་མཐའ་བྲལ་གྱི་ལྟ་བས་ཟིན་པར་བྱེད་པའི་བསླབ་པ་ལ་བརྩོན་པར་བྱ་དགོས་སོ། །གཉིས་པ་དོན་བྱང་ཆུབ་ཆེན་པོའི་ཆུས་སེམས་ཀྱི་དྲི་མ་བཀྲུ་བ་ནི། བརྡའི་བུམ་པའི་ཆུས་བཀྲུ་བ་ཡིན་ཏེ། ཨེ་མ་སྐལ་ལྡན་རྣལ་འབྱོར་པ༔ སེམས་ཉིད་ཀ་དག་རྣལ་མ་ཟང་ཀ་ལ༔ སེམས་ཀྱི་སྣང་ཚུལ་གཟུང་འཛིན་བརྟགས་པ་ཡིས༔ མེད་ལས་དངོས་པོར་སྣང་བའི་འཁྲུལ་པར་ཤར༔ སྐུ་གསུམ་རང་གནས་ལྷུན་གྲུབ་ཆུ་རྒྱུན་གྱིས༔ རྣམ་རྟོག་གཉིས་འཛིན་རང་སར་དག་པར་གྱིས༔ དྷརྨ་ཀཱ་ཡ་ཨ་ཧོ་སུ་ཁ་ཤུདྡྷ་ཨ་ཨ༔ ལན་གསུམ། སེམས་ཉིད་ཀ་དག་གི་ངོ་བོ་གློ་བུར་འཁྲུལ་པའི་དྲི་མས་བསྒྲིབས་པ་ལ་སྐུ་གསུམ་རང་གནས་ལྷུན་གྲུབ་ཀྱི་ཆུས་བཀྲུས་པས་གཉིས་རྟོག་རང་སར་དག་པའི་དོན་ཡིན་ནོ། །གསུམ་པ་ཕྱོགས་འཛིན་བློས་བྱས་ཀྱི་སྡིག་པ་བཤགས་པ་ནི། ཁྱེད་རང་རྣམས་དེ་སྔ་ཕན་ཆད་ཕྱོགས་འཛིན་བློས་བརྟགས་ཀྱི་གྲུབ་མཐའ་ལ་ཞུགས་ཏེ། རྩོལ་སྒྲུབ་ཀྱི་མཚན་མ་ལ་སྤྱོད་པ་དེ་རེ་མ་ལེགས། ད་ནི་རེ་འགྱོད་ན་སྙམ་དུ་སོམས་ཤིག །ཉོན་ཅིག་ཐེག་ཆེན་སྐལ་ལྡན་རིགས་ཀྱི་བུ༔ སེམས་ཉིད་ངེས་པ་དོན་གྱི་གནས་ལུགས་ནི༔ ཕྱོགས་མེད་ཀུན་གྲོལ་བློ་ལས་འདས་པ་ལ༔ དམན་པའི་བྱིས་པ་མཐར་འཛིན་ལམ་ལ་བཀོད༔ གཉིས་འཛིན་སྡིག་པས་སངས་རྒྱས་རྒྱང་དུ་འཕངས༔ དེ་ཡི་ཉེས་པ་དུས་འདིར་བཤགས་པར་བྱ༔ མ་རིག་འཁྲུལ་པའི་བློ་རྟོག་གི་ཉེས་པ་སྙིང་ཐག་པ་ནས་འགྱོད་པས་བཤགས་པར་མོས་ལ་འདིའི་རྗེས་ཟློས། ཨ་ཧོ་བསྐལ་པར་ལམ་ལ་ཞུགས་ནས་འབད་བཙལ་ཡང༔ ཆོས་འདས་བླ་མེད་དགོངས་པ་མ་མཐོང་བས༔ བློས་བརྟགས་ལྟ་བ་ཡིད་གཟུང་སྒོམ་པ་དང༔ ཆེད་བྱས་སྤྱོད་པ་ཡིད་སྨོན་འབྲས་བུ་ཡིས༔ ཡང་དག་དོན་ལས་གོལ་བའི་ཉེས་པ་རྣམས༔ རབ་ཏུ་གནོང་འགྱོད་གཏིང་ཡངས་ཀློང་དུ་བཤགས༔ ལན་གསུམ། དེང་ཕྱིན་ཆད་སྡོམ་པ་ཕྱོགས་མེད་ཀུན་གྲོལ་ཆེན་པོ་ལས་མི་འདའ་བར་བྱ་དགོས་སོ། །བཞི་པ་ཆགས་མེད་ཞེན་མེད་ཀྱི་ཡོན་དབུལ་བ་ནི། ཁྱེད་རང་རྣམས་ཀྱིས་རང་དང་གཞན་གྱིས་བསྡུས་པའི་ལུས་དང་ལོངས་སྤྱོད་ཐམས་ཅད་དངོས་དང་ཡིད་ཀྱིས་བླ་མ་ལ་ཕུལ་བར་མོས་པས་འདིའི་རྗེས་ཟློས། ཀྱེ་མ་དཔལ་ལྡན་འགྲོ་བའི་མགོན༔ ཐོག་མེད་དུས་ནས་ད་ལྟའི་བར༔ འཛིན་པའི་ཕུར་པ་ངོས་མེད་འདོད་པ་དང༔ དུག་དང་འདྲ་བའི་ཆགས་སྡང་གཟུང་འཛིན་གྱིས༔ ད་ལྟའི་བར་དུ་འཁོར་བའི་འདམ་དུ་མནར༔ ང་བདག་དབང་གིས་གཉིས་འཛིན་མ་ལུས་པ༔ དུས་འདིར་ཆགས་པ་མེད་པར་འབུལ་ལགས་ཀྱིས༔ ཀུན་འབྱུང་སེམས་ཉིད་ནོར་བུ་བདག་ལ་སྩོལ༔ ཅེས་དབུལ་ལོ། །ལྔ་པ་ས་ཆིག་ཆོད་ཀྱིས་དཀྱིལ་འཁོར་དུ་འཇུག་པར་གསོལ་བ་གདབ་པ་ནི། ཕྱག་དང་བསྐོར་བ་གྲངས་མེད་པར་བྱས་པར་མོས་ལ་འདིའི་རྗེས་ཟློས། ཨེ་མ་དཔལ་ལྡན་འགྲོ་བའི་གཙོ༔ ཡེ་ནས་བདེ་གཤེགས་སྙིང་པོ་ལ༔ ཉོན་མོངས་མ་རིག་ལས་དབང་གིས༔ རང་གི་དེ་ཉིད་ངོ་མ་ཤེས༔ བསྐལ་པར་བཙལ་ཡང་དེ་མ་རྙེད༔ ལྷན་ཅིག་གནས་ཀྱང་ཞལ་མ་མཇལ༔ ཉོན་མོངས་དུག་ལྔའི་དབང་གྱུར་ནས༔ ཁམས་གསུམ་འཁོར་བར་འཁྱམས་པ་འདི༔ ཐོག་མའི་སངས་རྒྱས་རྣམས་དང་སྤྲོད༔ ཆོས་ཉིད་མ་བུ་ངོ་སྤྲོད་ཕྱིར༔ མི་འགྱུར་ཆིག་ཆོད་དཀྱིལ་འཁོར་སྟོན༔ འཁོར་བའི་འདམ་ནས་འདོན་དུ་གསོལ༔ བླ་མ་ཁྱེད་ཀྱིས་བྱིན་གྱིས་རློབས༔ ཀ་དག་འོད་ཀྱི་གྲོང་མཆོག་ཏུ༔ སྐྱབས་མེད་བདག་ནི་གཞུག་པར་འཚལ༔ ལན་གསུམ། དྲུག་པ་ཡང་དག་དོན་ལ་འཇུག་པའི་བར་ཆད་འདྲི་བ་ནི་འདི་ལ་གསན་པས་ཁྱབ་སྟེ། ཨེ་མ་སྐལ་ལྡན་དེ་སྐད་ཞུ་བ་ལེགས༔ ཡ་ཐོག་བླ་མེད་དོན་གྱི་དཀྱིལ་འཁོར་འདིར༔ འཇུག་པའི་གང་ཟག་རབ་ཏུ་དཀའ་བ་ཡིན༔ རྟག་ཆད་གཟུང་འཛིན་སྤྱོད་པས་འདི་མི་མཐོང༔ ཐེག་དམན་བྱིས་པའི་བློ་ཡིས་འདི་མི་མཐོང༔ ཡུལ་སེམས་གཉིས་སུ་ལྟ་བས་འདི་མི་མཐོང༔ བདེན་པ་གཉིས་སུ་ལྟ་བས་འདི་མི་མཐོང༔ ལྟ་སྤྱོད་ཟུང་འབྲེལ་སྤྱོད་པས་འདི་མི་མཐོང༔ སྐྱེ་འགག་གཉིས་སུ་ལྟ་བས་འདི་མི་མཐོང༔ ཐབས་དང་ཤེས་རབ་ལྟ་བས་འདི་མི་མཐོང༔ དབྱིངས་དང་ཡེ་ཤེས་ལྟ་བས་འདི་མི་མཐོང༔ ཐམས་ཅད་ཆོས་སྐུར་འདོད་པས་འདི་མི་མཐོང༔ གཞན་ལྟ་རྒྱབ་ཀྱིས་ཕྱོགས་པས་འདི་མི་མཐོང༔ རང་ལྟ་མངོན་པར་ཞེན་པས་འདི་མི་མཐོང༔ དགག་སྒྲུབ་བླང་དོར་ཅན་གྱིས་འདི་མི་མཐོང༔ འགྱུར་མེད་དཀྱིལ་འཁོར་ཆེན་པོར་འཇུག་འདོད་ན༔ གཟུང་འཛིན་སྒྲོག་ཁྲོལ་སེམས་ཀྱི་དྲི་མ་སོལ༔ ཞེ་འདོད་རྩིས་གདབ་བླང་དོར་མ་བྱེད་པར༔ ཆགས་ཞེན་གཡོ་རྩོལ་བྲལ་བས་འཇུག་པར་གྱིས༔ ཐེག་བརྒྱད་བླང་དོར་དུ་ལྟ་བ་དང་། དགུ་པ་བསྒྲུབ་སྩོལ་ཞེ་འདོད་དང་བཅས་པའི་བློ་ཅན་ཡང་རྩེའི་དཀྱིལ་འཁོར་འདིར་འཇུག་པའི་བར་ཆད་དུ་གྱུར་པས། ཞེ་འདོད་བླང་དོར་གྱི་ཡིད་བྱེད་དང་བྲལ་བས་འགྱུར་མེད་དཀྱིལ་འཁོར་ཆེན་པོར་འཇུག་དགོས་པར་ཤེས་པར་གྱིས་ཤིག །བདུན་པ་སྒྲོག་མེད་རྣམ་གྲོལ་གྱི་ལམ་དུ་འཁྲིད་པ་ནི། མ་རིག་པས་ལྡོངས་པར་མཚོན་པའི་དར་རས་ནག་པོས་གདོང་འཆིང་བ་དང་། རིན་ཆེན་མེ་ཏོག་ཆུན་པོ་ཕྱག་ཏུ་ཐོགས་པར་ཞུ། ཞེས་མིག་དར་མེ་ཏོག་སྦྱིན་ཅིང་། དར་ལམ་དཀར་པོས་ཡོལ་བའི་ནང་དུ་དྲངས་ལ། དྲི་མེད་ཀ་དག་གི་བརྡར་དར་དཀར་པོའི་ལམ་ལ་འཇུས་ཏེ་དཀྱིལ་འཁོར་དུ་ཞུགས་པར་མོས་ཤིག །ཀྱེ་མ་འཁོར་བའི་སེམས་ཅན་ཁྱོད༔ མ་རིག་སྲིད་པའི་དྲི་མ་ཡིས༔ ཡང་དག་ལམ་སྟོར་ལོག་པར་འཁྱམས༔ སྒྲོག་མེད་རྣམ་གྲོལ་ལམ་བསྟན་གྱིས༔ ངེས་དོན་ཡང་དག་བླ་མ་ཡི༔ སྐུ་གསུང་ཐུགས་ཀྱི་རྗེས་སུ་ཤོག༔ ༔བརྒྱད་པ་རྟོག་ཚོགས་ཕུང་པོའི་བགེགས་བསྐྲད་པར་བྱ་བ་ཡིན་ཏེ། ཧཱུྃ༔ གནས་ལུགས་ཡང་དག་དགོངས་པ་ལ༔ བར་དུ་གཅོད་པའི་བདུད་དང་བགེགས༔ འདྲེ་གདོན་རྟོག་ཚོགས་ཕྱི་ཡི་བགེགས༔ ཕུང་པོ་ངར་འཛིན་ནང་གི་བགེགས༔ བདག་ལྟའི་འགོང་པོ་གསང་བའི་བགེགས༔ རང་དག་རང་སར་ཀློང་དུ་དེངས༔ ཞེས་ལན་གསུམ་བརྗོད་ལ་གུ་གུལ་གྱིས་བདུག །དེ་ལྟར་གཟུང་འཛིན་རྟོག་ཚོགས་ཀྱི་རྩ་བ་ངར་འཛིན་དང་བཅས་པ་ཀ་དག་གི་ཀློང་དུ་རང་སང་དུ་དེངས་པ་ནི་བགེགས་བསྐྲད་པའི་དོན་ཏོ། །དགུ་པ་སྙིང་པོ་ཀ་དག་དོན་གྱི་ལྷ་གསལ་གདབ་པ་ནི། གཞི་གནས་ལུགས་རྣམ་དག་ཆེན་པོའི་གཞལ་ཡས་སུ། ཡང་དག་དོན་གྱི་ལྷ་ལྔ། རང་རིག་ཡེ་ཤེས་ཀྱི་ལྷ་མོ་བཞི། མ་བསྐྱེད་བདུད་འདུལ་གྱི་སྒོ་བཞིའི་དོན་གསལ་གདབ་པ་ནི་སློབ་དཔོན་གྱིས་བགྱི་བར་གདའ་སྟེ། ཨ་ ཀུན་གཞི་མཁའ་དབྱིངས་ཀློང་དཀྱིལ་དུ༔ ཞེས་པ་ནས། མ་ཧཱ་སུ་ཁ་ཨ་ཨ༔ ཞེས་པའི་བར་འོག་ནས་འབྱུང་བ་ལྟར་བརྗོད་ལ་དོན་གསལ་གདབ། བཅུ་པ་བློ་དམན་གྱི་རང་རྒྱུད་སྦྱོང་བ་ནི། ཐེག་པའི་རིམ་པ་རྣམས་ཀྱི་སོ་སོའི་མཚན་ཉིད་དང་། གོང་འོག་གི་ཁྱད་པར་ཤེས་པས་འོག་མ་ལ་མངོན་ཞེན་དགྲོལ་བར་གྱིས་ཤིག །ཀྱེ་མ་ཉོན་དང་སྐལ་ལྡན་རིགས་ཀྱི་བུ༔ གནས་ལུགས་གཞི་ཡི་ངང་ལ་གཉིས་མེད་དེ༔ ང་བདག་མ་རིག་དབང་གིས་འཁྲུལ་པར་སྣང༔ རང་རྒྱུད་བཅིངས་པའི་འགྲོ་བ་དྲང་བའི་ཕྱིར༔ བློ་ཡི་རིམ་སྦྱར་ཐེག་པའི་རིམ་པ་གསུངས༔ དད་དང་བརྩོན་པས་ལམ་དེར་ལེགས་ཞུགས་ཀྱང༔ ཀུན་བརྟགས་གྲུབ་མཐར་དངོས་འཛིན་མ་ལོག་པས༔ གྲོལ་འདོད་ཆོས་ཀྱིས་རང་རྒྱུད་སླར་ལ་བཅིངས༔ དེར་འཛིན་གཉིས་འཛིན་མདུད་པ་འགྲོལ་བའི་ཕྱིར༔ ང་བདེན་རང་འདོད་ཞེན་པ་མེད་པར་གྱིས༔ ལན་གསུམ། བཅུ་གཅིག་པ་རིན་ཆེན་གྱི་ཡོན་དབུལ་བ་ནི། སྣང་ཚུལ་རྫས་ཀྱི་རིན་ཆེན་ལྔའི་བུམ་པ། རང་སྣང་དོན་གྱི་རིན་ཆེན་ལྔའི་བུམ་པ། གཉིས་མེད་རང་གྲོལ་སྐུའི་བུམ་པ་སྟེ། ཐིག་ལེ་ཉག་གཅིག་ཏུ་རྟོགས་པར་བྱས་ལ་བླ་མ་ལ་དབུལ་བར་མོས་པས་འདིའི་རྗེས་ཟློས། ཧོ་ ཕྱི་ནང་གསང་བ་དོན་གྱི་རཏྣ་ལྔ༔ གཉིས་མེད་ཐིག་ལེ་གཅིག་ཏུ་རབ་རྟོགས་པས༔ མིང་མེད་མཐའ་སྟོང་གཏིང་ཡངས་ངང་དུ་འབུལ༔ དོན་གྱི་ལྷ་ངོ་བསྟན་ཕྱིར་བཞེས་སུ་གསོལ༔ ཞེས་འབུལ་ལོ། །བཅུ་གཉིས་པ་འགྱུར་མེད་ཀྱི་དཀྱིལ་འཁོར་བསྟན་པར་ཞུ་བ་འདིའི་རྗེས་ཟློས། ཀྱེ་ཧོ་དཔལ་ལྡན་སྙིང་པོའི་བདག༔ འཁོར་བར་མནར་པའི་སེམས་ཅན་རྣམས༔ མ་རིག་ལྡོངས་པའི་མིག་ཕྱེས་ལ༔ འགྱུར་མེད་དོན་གྱི་དཀྱིལ་འཁོར་དང༔ མ་བསྐྱེད་དོན་གྱི་ལྷ་ཚོགས་རྣམས༔ སྐལ་ལྡན་བདག་ལ་དུས་འདིར་སྟོན༔ ལན་གསུམ། བཅུ་གསུམ་པ་མིག་དབྱེ་ཞིང་དོན་གྱི་དཀྱིལ་འཁོར་བསྟན་པ་ནི། ཡེ་ཤེས་ཀྱི་འཆར་སྒོ་དབྱེ་བའི་བརྡར་གདོང་གཡོགས་བསལ་བར་མོས་ཤིག །ཀྱེ་ ཁྱོད་ནི་སྐལ་ལྡན་རིགས་ཀྱི་བུ༔ ཐོག་མ་མེད་པའི་དུས་ཉིད་ནས༔ གནད་དོན་མ་ཤེས་དོན་མ་མཐོང༔ མ་རིག་མུན་པས་མིག་ལོང་པ༔ དེང་འདིར་ཤེས་རབ་འོད་གསལ་གྱིས༔ མ་རིག་ལྡོངས་པའི་མིག་དབྱེ་ཡིས༔ མི་འགྱུར་ལྷ་ཚོགས་བལྟ་བར་གྱིས༔ རང་རིག་ཡེ་ཤེས་འོད་གསལ་བསྟན༔ ཐོག་མའི་སངས་རྒྱས་ངོ་སྤྲད་དོ༔ ཞེས་མིག་དར་བསལ་ལ། དྲི་མེད་ཡེ་ཤེས་ཀྱི་མཐོང་བ་ཐོབ་པ་ལ་ཡང་དག་དོན་གྱི་དཀྱིལ་འཁོར་བརྡ་སྤྲད་པ་ནི་འདི་ལ་གསན་པར་ཞུ། ཀྱེ་ སྐལ་ལྡན་བུ་ཁྱོད་ཚུར་ཉོན་ཅིག༔ སེམས་ཉིད་གནས་ལུགས་གཅིག་གི་རང་ངོ་ལ༔ དོན་གྱི་དཀྱིལ་འཁོར་རྫོགས་པར་ངས་བསྟན་གྱིས༔ བུ་ཁྱོད་རང་གིས་རང་ལ་ཅེར་རེ་ལྟོས༔ མ་དྷལ་བྱིལ་བྱིལ་ཆོས་རྣམས་མཉམ་པའི་བརྡ༔ འགྱུར་མེད་ཐིག་ལེ་འགག་མེད་ཡེ་ཤེས་མཚོན༔ དབུས་ཀྱི་ཟླུམ་པོ་ཐིག་ལེ་སྤྲོས་མེད་དེ༔ ཚོགས་བརྒྱད་སྐྱོན་མེད་རང་ཤར་པདྨ་བརྒྱད༔ བླ་མེད་ཡེ་ཤེས་ལྔ་ལྡན་ཕྱོགས་བཞི་དབུས༔ ཚད་མེད་གྲྭ་བཞི་གཏན་ཚིགས་བཞི་སྒོ་བཞི༔ རིགས་བཞིའི་རྟགས་སུ་ཟུར་བཞི་པ༔ དཀར་སེར་སྔོ་ནག་ལྗང་དང་ཁ་དོག་ལྔ༔ མི་གཡོ་རྒྱ་ཆད་མེད་དང་ཕྱོགས་ལྷུང་མེད༔ བརྟན་དང་འགྱུར་བ་མེད་པ་ལྔ་ཡི་རྟགས༔ མ་འགགས་རོལ་པའི་འདོད་ཡོན་ལྷ་མོ་ལྔ༔ ཆོས་དང་ཆིག་ཆོད་དབྱེར་མེད་དྲྭ་ཕྱེད་པར༔ སྒོ་རྒྱན་ཆིག་ཆོད་རང་གསལ་རང་སྣང་སྟེ༔ རྟ་བབས་རིམ་དགུ་མ་སྤང་རྫོགས་པའི་རྟགས༔ མཐའ་བཞིའི་སྤྲོས་པ་གཅོད་པའི་འཁོར་ལོ་བཞི༔ དགུ་རྩེའི་ཆོས་འཁོར་བསྐོར་ཕྱིར་གདུགས་ཀྱིས་སྤྲས༔ འགྱུར་མེད་ཀ་བ་མཁའ་གསལ་ཉི་ཟླས་མཚན༔ བླ་མ་དགོས་འདོད་ཀུན་འབྱུང་རིན་ཆེན་ཏོག༔ མཚན་མ་ཟིལ་གྱིས་གནོན་པ་རྡོ་རྗེའི་རྭ༔ བློས་བརྟགས་མཚན་མ་སྲེག་པས་མེ་རི་འོ༔ ཡང་དག་དོན་གྱི་དཀྱིལ་འཁོར་ལྷ་ཚོགས་ངོ་སྤྲོད་པའང་འདི་ལྟ་སྟེ། དབུས་སུ་གཟུགས་ཕུང་དག་པ་བུམ་པ་ཆིག་ཆོད་ནམ་མཁའི་རང་བཞིན་གྱི་སྟེང་དུ་གསེར་གྱི་རྡོ་རྗེ་གཏི་མུག་རྣམ་དག་ཆོས་སྐུ་སྐྱེ་བ་མེད་པ། ཤར་དུ་རྣམ་ཤེས་དག་པ་ཉི་ཟླའི་སྟེང་དུ་ཞེ་སྡང་རྣམ་དག་མེ་ལོང་ཡེ་ཤེས་རང་བྱུང་ལོངས་སྤྱོད་རྫོགས་སྐུ། ལྷོ་རུ་ཚོར་བ་དག་པ་མཁའ་ལྡིང་གི་སྟེང་དུ་ང་རྒྱལ་རྣམ་དག་བམ་རོ་ཡིད་ལ་མི་བྱེད་པ་སྤྲུལ་སྐུ། ནུབ་ཏུ་འདུ་ཤེས་དག་པ་རྒྱ་མཚོའི་སྟེང་དུ་འདོད་ཆགས་རྣམ་དག་ཆུ་ཚྭ་འོ་མ་དབྱེར་མེད་ངོ་བོ་ཉིད་སྐུ། བྱང་དུ་འདུ་བྱེད་དག་པ་རླུང་གི་སྟེང་དུ་ཕྲག་དོག་རྣམ་དག་འཇའ་ཚོན་བྱ་བ་མཐར་ཕྱིན་མངོན་པར་བྱང་ཆུབ་པའི་སྐུ། མཚམས་བཞིར་དྲན་རིག་འགྱུ་བྱེད་རང་དག་པདྨའི་སྟེང་དུ་དྲི་དང་རེག་བྱ་སྒྲ་དང་རོའི་ཚོར་བ་རྣམ་པར་དག་པར་མཚོན་པ་དྲི་ཞིམ་གྱི་སྤོས་སོགས་གསལ་རིག་བདེ་སྟོང་གི་ལྷ་མོ་ཆེན་མོ་བཞི། སྒོ་བཞིར་སྐྱེ་རྒ་ན་འཆི་སྒྱུ་མའི་འཁྲུལ་འཁོར་བཞི་པོར་མཚོན་པའི་གདན་སྤྲིན་དང་འཇའ་ཆེན་པོ་སྨིག་རྒྱུ་ན་བུན་གྱི་སྟེང་ཞེན་ཆགས་འཁྲུལ་འཛིན་གྱི་བདུད་བཞི་ཆོམས་པའི་སྒོ་སྲུང་སྐྱེ་མེད་མཁའ་གསལ་ལ་སོགས་པ་བཞི་སྟེ། མདོར་ན་སེམས་ཉིད་འགྱུར་བ་མེད་པའི་གཙོ་ལ། རིག་རྩལ་འགག་པ་མེད་པའི་འཁོར་གྱིས་བསྐོར་བ་མ་བྲིས་ཡོངས་རྫོགས་ཀྱི་རྟེན་དང་མ་བསྐྱེད་ཡོངས་རྫོགས་ཀྱི་བརྟེན་པར་བཅས་པའི་རང་ངོ་མངོན་སུམ་དུ་མཐོང་བར་མོས་ཤིག །བཅུ་བཞི་པ་རིག་པའི་མེ་ཏོག་དོར་ཞིང་གསང་མཚན་གདགས་པ་ནི། ཁྱེད་རང་རྣམས་ཀྱི་རིག་པའི་ངོ་བོ་ཨའི་རྣམ་པར་སྙིང་ག་ནས་ཕྱུང་ལ་དོན་གྱི་ལྷ་དགུ་གང་ལ་བབས་པ་དེ་ལྷ་དགུ་གང་དང་འབྲེལ་པ་དེར་བབས་པར་གྱུར་ཅིག་སྙམ་དུ་མིག་དང་རིག་པ་དུས་གཅིག་ལ་གཏད་དེ་འདིའི་རྗེས་ཟློས། ཧཱུྃ༔ གནས་ལུགས་འགྱུར་མེད་དོན་གྱི་དཀྱིལ་འཁོར་འདིར༔ མ་བསྐྱེད་ཡོངས་རྫོགས་དོན་གྱི་ལྷ་ཚོགས་ལ༔ སྣང་ཚུལ་འགག་མེད་རིག་པའི་མེ་ཏོག་འབུལ༔ གཉིས་མེད་བླང་དོར་མེད་པར་བབ་གྱུར་ཅིག༔ ཅེས་རིག་པ་རྒྱང་གིས་འཕེན་པ་དང་མཉམ་དུ་མེ་ཏོག་དོར། དབུས་སུ་བབས་ན། མཁའ་ཀློང་ཡངས་པ་སོགས་གང་ལ་བབས་པ་དེའི་རིགས་དང་མཐུན་པའི་གསང་མཚན་སྤྱི་ལྟར་གདགས་ལ། དེང་ཕྱིན་ཆད་མིང་དེའི་དོན་ཁོ་ན་ལྟར་ཤེས་པར་བྱས་ལ། ཐ་མལ་གྱི་མིང་ལ་འཛིན་པ་བོར་བ་གཅེས་སོ། །དེ་དག་གིས་འགྱུར་མེད་དབྱིངས་ཀྱི་དཀྱིལ་འཁོར་དུ་འཇུག་པའི་ཆོ་ག་ལེགས་པར་གྲུབ་པ་ཡིན་ནོ།། །།གཉིས་པ་རྩོལ་བྲལ་རང་གནས་ཀྱི་རང་ངོ་སྤྲོད་པ་དངོས་ལ་བཞི་སྟེ། ཀ་དག་རྣལ་མའི་ལྷ་ལ་འགག་མེད་ཀྱི་བསྙེན་པ་བྱ་བ། ཆ་མཐུན་ཁྱད་འཕགས་ཀྱི་བརྡ་དབང་གིས་མ་རིག་པའི་མུན་ཁང་གཏིབས་པ། རིག་པ་སྤྱི་བླུག་གི་དབང་གིས་ཆོས་སྐུ་གཅེར་མཐོང་དུ་ངོ་སྤྲད་པ། མ་བཙལ་ཡེ་རྫོགས་ཀྱི་དབང་གིས་བསྐུར་ཐོབ་མཐའ་གྲོལ་དུ་ལ་བཟླ་བའོ། །དང་པོ་ལ་གཉིས་ཏེ། ཕྱི་འགག་མེད་རྩལ་སྣང་གི་ལྷ་ལ་མཆོད་བསྟོད་བྱ་བ་ནི་གོང་དུ་ལེགས་པར་བགྱིས་པས་ཁྱབ། ནང་གཅིག་ཆོད་དོན་གྱི་ལྷ་ཚོགས་ལ་ཀ་དག་ཏུ་བསྙེན་པ་བྱ་བ་ནི། སྔགས་འོག་མ་བ་དང་མ་འདྲེས་ལ་ཡོངས་སུ་རྫོགས་པར་བསྟན་པའི་ཕྱིར་སྒོ་བསྟུན་པ་སྟེ། དེའང་མིང་ཙམ་ཆ་མཐུན་པ་ལས་དོན་གྱི་ཁྱད་པར་འཕགས་པའི་ཕྲིན་ལས་རྒྱས་བསྡུས་གཉིས་ཡོད་པ་ལས། སྐབས་འདིར་སྙིང་པོ་བསྡུས་པ་ས་བཅད་དགུ་པའི་ཕྲིན་ལས་ཀྱི་གཞུང་བསྲང་བ་ལ་དཔོན་སློབ་གཉིས་ཀས་ཉམས་སུ་བླང་བར་གསུངས་པས། རྡོ་རྗེའི་ཚིག་དོན་ལ་རྗེས་སུ་རྟོག་སྟེ་ཤེས་པ་མ་ཡེངས་པར་ཕྲིན་ལས་ལ་འཇུག་པ་ཞུ། དེ་ལ་དང་པོ་ཡང་དག་དོན་གྱི་ལྷ་ཚོགས་གནས་ལུགས་ཀྱི་དཀྱིལ་འཁོར་དུ་རང་གསལ་གདབ་པ་ནི། ཨ་ ཀུན་གཞི་མཁའ་དབྱིངས་ཀློང་དཀྱིལ་དུ༔ མ་བྲིས་རང་གསལ་དཀྱིལ་འཁོར་འདིར༔ སེམས་ཉིད་འགྱུར་མེད་གཙོ་མཆོག་ལ༔ རིག་རྩལ་འགག་མེད་འཁོར་གྱིས་བསྐོར༔ མ་བསྐྱེད་ཡོངས་རྫོགས་ལྷ་ཚོགས་ནི༔ དབུས་ཕྱོགས་ནམ་མཁའི་གདན་སྟེང་ན༔ གཏི་མུག་རྣམ་དག་བློ་ལས་འདས༔ བསམ་མེད་སྐྱེ་མེད་ཆོས་སྐུ་བཞུགས༔ ཤར་ཕྱོགས་ཉི་ཟླའི་གདན་སྟེང་ན༔ ཞེ་སྡང་རྣམ་དག་སྐྱེ་འགག་མེད༔ རང་བྱུང་ལོངས་སྤྱོད་རྫོགས་སྐུ་བཞུགས༔ ལྷོ་ཕྱོགས་ཁྱུང་གི་གདན་སྟེང་ན༔ ང་རྒྱལ་རྣམ་དག་དྲན་པ་མེད༔ ཡིད་ལ་མི་བྱེད་སྤྲུལ་སྐུ་བཞུགས༔ ནུབ་ཕྱོགས་རྒྱ་མཚོའི་གདན་སྟེང་ན༔ འདོད་ཆགས་རྣམ་དག་སྐུ་གསུང་ཐུགས༔ དབྱེར་མེད་ངོ་བོ་ཉིད་སྐུ་བཞུགས༔ བྱང་ཕྱོགས་རླུང་གི་གདན་སྟེང་ན༔ ཕྲག་དོག་རྣམ་དག་སྐུ་བཞི་རྫོགས༔ མངོན་པར་བྱང་ཆུབ་སྐུ་བཞུགས་སོ༔ བསྐྱེད་ནས་བཞུགས་པ་མ་ཡིན་ཏེ༔ རྩོལ་སྒྲུབ་ལས་འདས་རང་སར་བཞུགས༔ རིགས་ལྔའི་ཆ་མཐུན་ཁྱད་པར་འཕགས༔ མཚམས་བཞིར་མ་བསྐྱེད་ལྷ་མོ་བཞུགས༔ ཤར་ལྷོར་པདྨའི་གདན་སྟེང་ན༔ འཁྲུལ་ཡིད་བྱང་ཆུབ་སེམས་སུ་རིག༔ དྲི་ཡི་རྟག་ཞེན་རྣམ་དག་པ༔ ལྷ་མོ་ཆེན་མོ་རིག་ལྕམ་བཞུགས༔ ལྷོ་ནུབ་པདྨའི་གདན་སྟེང་ན༔ རིག་པ་འཛིན་མེད་གསལ་ལ་དྭངས༔ རེག་བྱའི་རང་བཞིན་རྣམ་དག་པའི༔ ལྷ་མོ་ཆེན་མོ་གསལ་ལྕམ་བཞུགས༔ ནུབ་བྱང་པདྨའི་གདན་སྟེང་ན༔ དྲན་པ་ཡིད་ལ་བྱར་མེད་པའི༔ སྒྲ་ཡི་རང་བཞིན་རྣམ་དག་པ༔ ལྷ་མོ་ཆེན་མོ་བདེ་ལྕམ་བཞུགས༔ བྱང་ཤར་པདྨའི་གདན་སྟེང་ན༔ ཡིད་ལ་འགྱུ་བྱེད་རང་དྭངས་པ༔ རོ་ཡི་ཚོར་བ་ཀུན་སངས་པ༔ གཉིས་མེད་ལྷ་མོ་སྟོང་ལྕམ་བཞུགས༔ ལྷ་མོ་ཆ་མཐུན་ཁྱད་པར་འཕགས༔ མ་བསྐྱེད་སྒོ་བའི་གནས་ཚུལ་ནི༔ ཤར་སྒོ་སྤྲིན་གྱི་གདན་སྟེང་ན༔ སྐྱེ་བའི་ཆོ་འཕྲུལ་རྩད་བཅད་པ༔ སྒོ་སྲུང་སྐྱེ་མེད་མཁའ་གསལ་བཞུགས༔ ཕུང་པོར་ཞེན་པའི་བདུད་རྣམས་བཏུལ༔ ལྷོ་སྒོར་འཇའ་ཚོན་གདན་སྟེང་ན༔ ན་བའི་དུཿཁ་རྩད་བཅད་པ༔ སྒོ་སྲུང་ངང་དྭངས་ཆེན་པོ་བཞུགས༔ ཉོན་མོངས་དུག་ལྔའི་བདུད་རྣམས་བཏུལ༔ ནུབ་ཕྱོགས་སྨིག་རྒྱུའི་གདན་སྟེང་ན༔ རྒས་པའི་དུཿཁ་རྩད་བཅད་པ༔ སྒོ་སྲུང་རང་སངས་ཆེན་པོ་བཞུགས༔ ལྷ་ཡི་བུ་ཡི་བདུད་རྣམས་བཏུལ༔ བྱང་སྒོར་ན་བུན་གདན་སྟེང་ན༔ འཆི་བའི་དུཿཁ་རྩད་བཅད་པ༔ སྒོ་སྲུང་ཆོས་ཉིད་གཏིང་གསལ་བཞུགས༔ འཆི་བདག་བདུད་རྣམས་ཀུན་བཅོམ་ནས༔ སྐྱེ་འཆི་མེད་པའི་ངང་ལ་གནས༔ ཡེ་ནས་སྒོ་སྲུང་རྣམ་བཞི་ཡིས༔ བདུད་རྣམས་བཅོམ་ནས་མཐའ་བརྒྱད་བྲལ༔ ཆགས་འཛིན་ཞེན་པའི་མཚོ་ནས་ཐོན༔ གཟུང་འཛིན་གཉིས་ཀྱི་སྒྲོག་རྣམས་ཁྲོལ༔ དགག་སྒྲུབ་སྤང་ལེན་འདམ་ནས་ཐར༔ དྷརྨ་དྷཱ་ཏུ་མ་ཧཱ་སུ་ཁ་ཨ་ཨ༔ ཞེས་དོན་གྱི་ལྷ་དགུ་གསལ་བཏབ་ལ། སྒོ་བ་བཞིས་བདུད་བཞི་གང་བྱུང་ཡེངས་མེད་དུ་བསྲུང་ངོ་། །གཉིས་པ་རྟོག་མེད་དོན་གྱི་རང་མཚམས་གཅད་པ་ནི། ཧཱུྃ༔ མཚམས་ནི་རང་སེམས་ངང་ལ་གཅད༔ མི་རྟོག་ཡེ་ཤེས་མཚམས་རྒྱལ་གྱིས༔ རང་རྟོག་བགེགས་ཀྱི་རྒྱལ་པོ་བསལ༔ བྱ་བ་མེད་པའི་ལས་རྒྱལ་འདིས༔ གཟུང་འཛིན་ང་བདག་བགེགས་རྣམས་བསྐྲད༔ ཁྲོ་རྒྱལ་ངང་དྭངས་འགྱུར་མེད་ཀྱིས༔ འཁྲུལ་རྟོག་རྟག་ཞེན་བདུད་རྣམས་བསྐྲད༔ དབྱེར་མེད་ཡེ་གསལ་ཡེ་ཤེས་ཀྱིས༔ ཕྱོགས་རིས་བགེགས་བསལ་མཉམ་ཉིད་ཀློང༔ མ་འདྲེས་ཀུན་རྫོགས་ཡེ་ཤེས་ཀྱིས༔ རྩིས་གདབ་བགེགས་བསལ་རྩིས་མེད་གནས༔ དོན་གྲུབ་རང་གསལ་ཡེ་ཤེས་ཀྱིས༔ མཚན་རྟོག་འདོད་པའི་བགེགས་བསལ་ནས༔ འགྱུར་མེད་མཐར་ཕྱིན་དགོངས་པར་གནས༔ སཾ་མྱག་ཨ་རུ་སརྦ་མཱ་ར་ཨུ་ཙ་ཏ་ཡ་ཕཊ༔ ཅེས་སྒོ་བའི་རྒྱབ་རྟེན་དུ་སྤྱོད་ལམ་ཐམས་ཅད་མཚམས་གཅོད་དུ་རྟོགས་པར་བྱའོ། །གསུམ་པ་རྩལ་སྣང་རོལ་པའི་སྤྱན་འདྲེན་གདབ་པ་ནི། ཧཱུྃ་ཧཱུྃ་ཧཱུྃ༔ སྙིང་པོ་དོན་དམ་ཆོས་སྐུ་ཡང༔ མི་དམིགས་དབྱིངས་ནས་གཤེགས་སུ་གསོལ༔ འོད་གསལ་རྣམ་དག་ཀློང་ཡངས་ནས༔ སྐྱེ་འགག་མེད་པའི་ལོངས་སྐུ་ཡང༔ འོག་མིན་གནས་ནས་གཤེགས་སུ་གསོལ༔ སྣང་སྲིད་མཁའ་ཀློང་བརྡལ་བ་ནས༔ ཀུན་ཁྱབ་དྲན་མེད་སྤྲུལ་སྐུ་ཡང༔ འགྲོ་བའི་དོན་ཕྱིར་གཤེགས་སུ་གསོལ༔ རང་བྱུང་ཀ་དག་ཀུན་གཞི་ནས༔ སེམས་ཀྱི་རྟགས་སྣང་སྣ་ཚོགས་རྣམས༔ སྐྱེ་མེད་བསྟན་ཕྱིར་བཞུགས་སུ་གསོལ༔ མ་ཧཱ་ས་མེ་ཨ་ནུཏྟ་ར་ཨ་བྷི་མུ་ཁེ་མ་ཏ་ཨ༔ ཞེས་འགྲོ་འོང་གཉིས་མེད་བློ་འདས་སུ་རྟོགས་པར་བྱའོ། །བཞི་པ་རྟོགས་པ་དོན་གྱི་ཕྱག་ཆེན་དུ་འབུལ་བ། ཨོཾ་ཨོཾ་ཨོཾ༔ ཀ་དག་སྙིང་པོའི་ལྷ་ཚོགས་ལ༔ རྣམ་རྟོག་གཟུང་འཛིན་ཀུན་ཕྱག་ནས༔ དོན་དམ་འགྱུར་བ་མེད་པར་འཚལ༔ གཉིས་མེད་མཐའ་སྟོང་ཀློང་དུ་བཞེས༔ ཨན་ཏ་བི་མུག་ཏ་ཨུཏྟ་ར་ཏིཥྛ་ཡ་ན་མོ༔ ཞེས་མཐའ་སྟོང་གི་ཀློང་དུ་བསྟིམ་མོ། །ལྔ་པ་མཉམ་ཉིད་ཕྱོགས་བྲལ་དུ་བཞུགས་སུ་གསོལ་བ། ཨ་ཨ་ཨ༔ མཁའ་ཀློང་ཡངས་པའི་གཞལ་ཡས་སུ༔ མཉམ་ཉིད་ཟང་ཀའི་གདན་ཁྲི་ལ༔ ཀ་དག་སྙིང་པོའི་ལྷ་ཚོགས་རྣམས༔ མཚོན་མེད་རང་སར་བརྟན་པར་བཞུགས༔ སཏྭ་ས་མཱ་དྷི༔ བི་མུག་ཏ༔ ཏིཥྛ་ཧཱུྃ༔ ཞེས་གཡོ་རྩོལ་བསམ་བརྗོད་ལས་གྲོལ་བར་ལྷན་གྱིས་བཞག་གོ །དྲུག་པ་འཛིན་མེད་གཞི་བཞེངས་ཀྱི་རང་མཆོད་འབུལ་བ། ཧོ་ཧོ་ཧོ༔ ཡེ་གནས་དོན་གྱི་ལྷ་ཚོགས་ལ༔ སྣང་སྲིད་གཞི་བཞེངས་མཆོད་པ་ནི༔ རང་སྣང་ཡུལ་གྱི་བྱེ་བྲག་ཀུན༔ དགག་སྒྲུབ་མེད་པར་མཆོད་པར་འབུལ༔ འཛིན་པ་སེམས་ཀྱི་དྲན་རྟོག་རྣམས༔ དངོས་པོ་མེད་པར་མཆོད་པར་འབུལ༔ ཕྱི་ནང་གཉིས་སྣང་མ་ལུས་པ༔ དབྱེ་བསལ་མེད་པར་མཆོད་པར་འབུལ༔ ཡུལ་དུ་སྣང་བ་དཀར་དམར་རྣམས༔ སོར་བཞག་ཆེན་པོར་མཆོད་པར་འབུལ༔ སེམས་ལས་བྱུང་བའི་རང་རྩལ་རྣམས༔ རྩིས་གདབ་མེད་པར་མཆོད་པར་འབུལ༔ གཟུང་འཛིན་གཉིས་ཀྱིས་བཅིངས་པ་རྣམས༔ སྤྲོས་ཐག་ཆོད་པར་མཆོད་པར་འབུལ༔ ཕྱི་རོལ་རྟག་ཆད་ཞེན་སྣང་ཀུན༔ རང་གྲོལ་ཆེན་པོར་མཆོད་པར་འབུལ༔ ནང་ན་གསལ་བའི་སེམས་འཛིན་འདི༔ མཐོང་སྣང་མེད་པར་མཆོད་པར་འབུལ༔ སྣང་སྲིད་འཁོར་འདས་མ་ལུས་པ༔ ཆགས་འཛིན་མེད་པར་མཆོད་པར་འབུལ༔ རྒྱ་ནས་འདེགས་ཀྱིས་བཞེས་སུ་གསོལ༔ འཛིན་པ་སེམས་ཀྱི་དྲན་པ་རྣམས༔ ངང་ཡངས་ཆེན་པོར་མཆོད་པར་འབུལ༔ དམིགས་མེད་དབྱིངས་སུ་བཞེས་སུ་གསོལ༔ མ་ཧཱ་པཱུ་ཙ་མེ་ཙི་ཏ་ཨ་ས་མ་ས་དྷརྨ་དྷཱ་ཏུ་བི་ཤུདྡྷ་ཨ་ན་དྷི་པྲ་མུ་ཏི་ཏ་ཨེ་མ་ཧོ༔ སྭསྟི་མཱཾ་ནིར་ཡཱ་ཏ་ཡཱ་མི༔ ཞེས་རང་ལ་རང་གིས་དབུལ་ལོ། །བདུན་པ་བདུད་རྩི་རྣམ་དག་གི་སྨན་མཆོད་འབུལ་བ། ཧཱུྃ༔ རང་བྱུང་ངོ་བོ་སྐྱེ་འཇིག་མེད༔ གཞི་ལ་གདོད་ནས་འཁྲུལ་སྣང་དག༔ རྩ་བ་བྱང་སེམས་རྣམ་ཤེས་བརྒྱད༔ ཐེག་པ་བརྒྱད་ཁྲི་བཞི་སྟོང་རྣམས༔ མཉམ་ཉིད་ཀློང་སྦྱར་ཉོན་མོངས་སྨན༔ རྩ་བ་ཐིག་ལེ་འབུམ་ཕྲག་རྩལ༔ ཡངས་པ་རོལ་པ་བཅུད་སྙིང་པོ༔ དུག་ལྔའི་བདུད་ལ་ཡེ་ཤེས་རྩི༔ རེ་མེད་རང་གནས་འཆི་བ་མེད༔ ར་ནི་ང་བདག་ས་ཆོས་ཉིད༔ ཡཱ་ན་ཐེག་བརྒྱད་ཐམས་ཅད་རྫོགས༔ འདུས་པའི་སྙིང་པོ་སྤྱི་ཏི་ཡིན༔ ཐོག་མཐའ་གཉིས་ཀྱི་གདམས་ངག་གིས༔ འགྲོ་བའི་འཁྲུལ་གཅོད་དབྱིངས་སུ་གྲོལ༔ དུག་ལྔའི་དོན་རྟོགས་རྟག་ཞེན་སེལ༔ བདུད་ནི་རྣམ་རྟོག་ཞེན་མེད་རྩི༔ རིན་ཆེན་འོད་གསལ་ཤེས་པའི་མཆོག༔ ཅེས་ཆེ་བ་རྟོགས་པར་བྱས་ལ༔ དེ་ནས་མཆོད་པ༔ ཧཱུྃ༔ རང་བྱུང་གདོད་ནས་རྣམ་པར་དག༔ རྩ་བརྒྱད་སྟོང་ལ་སྦྱར་བའི་སྨན༔ རྩ་བ་འབུམ་ཕྲག་ཡངས་པའི་བཅུད༔ འཆི་མེད་བདུད་རྩི་ར་ས་ཡཱན༔ ཐམས་ཅད་འདུས་པའི་སྙིང་པོ་སྟེ༔ འགྲོ་དྲུག་སེམས་ཅན་ཀུན་སྒྲོལ་བའི༔ དུག་ལྔ་སེལ་བའི་བདུད་རྩི་མཆོག༔ ཡོངས་རྫོགས་སྙིང་པོའི་ལྷ་ཚོགས་ལ༔ དམིགས་མེད་དབྱིངས་སུ་མཆོད་པར་འབུལ༔ སྐྱེ་མེད་བདེ་ཆེན་དངོས་གྲུབ་སྩོལ༔ ཨ་ཛ་ཏ་བྷ་ཤི་ཏ་ཤུདྡྷི་མ་ཧཱ་ཨ་མྲྀཏ་སིདྡྷི་ཧྲི་སྟི་སྟ་ཧོ༔ ཞེས་གཉིས་མེད་རྣམ་དག་ཆེན་པོར་མཆོད་དོ། །བརྒྱད་པ་ཡོན་ཏན་གཞི་རྫོགས་ཀྱི་བསྟོད་པ་བྱ་བ་ནི། ཨེ་མ་ཧོ༔ ཀ་དག་ཆོས་དབྱིངས་གཞལ་ཡས་ན༔ ཐིག་ལེ་གཅིག་པུར་བཞུགས་པའི་ལྷ༔ ལྷ་རྣམས་ཀུན་གྱི་གཙོ་བོ་མཆོག༔ བྱང་ཆུབ་སེམས་ལ་ཕྱག་འཚལ་བསྟོད༔ འགྱུར་མེད་ཀུན་ཁྱབ་མཁའ་འདྲའི་སྐུ༔ མ་རིག་མུན་སེལ་ཉི་ཟླའི་སྤྱན༔ འདོད་པ་ཀུན་བྲལ་ཡིད་བཞིན་ཐུགས༔ ལོངས་སྤྱོད་རྫོགས་པའི་སྐུ་ལ་བསྟོད༔ དངོས་པོ་མེད་པ་ཀུན་ཁྱབ་པས༔ སྤྲོས་པ་མཐའ་དག་གཅོད་པར་བྱེད༔ ཐུགས་རྗེས་ཀུན་ཁྱབ་འགྲོ་བའི་མགོན༔ གཉིས་མེད་སྤྲུལ་པའི་སྐུ་ལ་བསྟོད༔ སྐུ་གསུམ་དབྱེར་མེད་མཐའ་ལས་གྲོལ༔ མཐའ་ཡས་བསམ་འདས་ཆོས་རྣམས་ཀུན༔ ཆོས་ཉིད་ངང་དུ་སྡུད་མཛད་པ༔ ངོ་བོ་ཉིད་ཀྱི་སྐུ་ལ་བསྟོད༔ བྱིས་པ་རྣམས་ཀྱིས་རྣམ་བརྟགས་པའི༔ རྩོལ་སྒྲུབ་བྱ་བའི་ལས་རྣམས་ཀུན༔ བྱར་མེད་སྤྲོས་བྲལ་ལྷུན་གྲུབ་པ༔ མངོན་པར་བྱང་ཆུབ་སྐུ་ལ་བསྟོད༔ ཆགས་འཛིན་སྤྲོས་པ་ཀུན་ཆོད་ནས༔ བྱམས་པ་ཆེན་པོས་ཀུན་ལ་ཁྱབ༔ དྲི་ཡི་ཚོགས་ཀུན་རང་སར་སེལ༔ རིག་ལྕམ་སྐུ་ལ་ཕྱག་འཚལ་བསྟོད༔ དགག་སྒྲུབ་སྤང་ལེན་ཀུན་བྲལ་ནས༔ སྙིང་རྗེ་ཆེན་པོས་འགྲོ་བ་འདྲེན༔ རེག་བྱ་ཡུལ་ལ་དབྱེ་བ་མེད༔ གསལ་ལྕམ་སྐུ་ལ་ཕྱག་འཚལ་བསྟོད༔ ཕྱི་ནང་གཉིས་མེད་གཅིག་ཆོད་དང༔ དགའ་བའི་ལས་རྣམས་ཡོངས་སུ་རྫོགས༔ སྒྲ་ཡི་རང་བཞིན་སྤྲོས་མཐའ་གྲོལ༔ བདེ་ལྕམ་སྐུ་ལ་ཕྱག་འཚལ་བསྟོད༔ གཉིས་འཛིན་མཐའ་བརྒྱད་ཀུན་དང་བྲལ༔ རོ་ཡི་རྟག་ཞེན་རྣམ་པར་དག༔ མཉམ་ཉིད་བཏང་སྙོམས་ཡོངས་སུ་རྫོགས༔ སྟོང་ལྕམ་སྐུ་ལ་ཕྱག་འཚལ་བསྟོད༔ རྒྱུ་རྐྱེན་སྐྱེ་འགག་སྤྲོས་དང་བྲལ༔ མཁའ་གསལ་རང་དྭངས་ངོ་བོ་ཉིད༔ འཁོར་བའི་རྟོག་ཚོགས་རང་གྲོལ་བ༔ ཤར་སྒོ་སྲུང་ལ་ཕྱག་འཚལ་བསྟོད༔ ཆོས་རྣམས་མཉམ་ཉིད་ངང་དུ་རྫོགས༔ ཚོར་རིག་འགྱུ་བ་མ་ལུས་པ༔ རང་བྱུང་ངང་ལ་དྭངས་པ་ཉིད༔ ལྷོ་སྒོ་སྲུང་ལ་ཕྱག་འཚལ་བསྟོད༔ འཁྲུལ་པའི་སྣང་བ་མ་ལུས་ཀུན༔ རང་ལས་བྱུང་ནས་རང་དུ་དག༔ མ་བསལ་རང་སར་སངས་པ་ཉིད༔ ནུབ་སྒོ་སྲུང་ལ་ཕྱག་འཚལ་བསྟོད༔ རྟག་དང་ཞེན་པའི་མཚན་མ་རྣམས༔ རང་གྲོལ་གྲོལ་བ་རང་སར་དག༔ གསལ་ལ་དྭངས་པ་ངོ་བོ་ཉིད༔ བྱང་སྒོ་སྲུང་ལ་ཕྱག་འཚལ་བསྟོད༔ ཀཱ་ཡ་ཝཱ་ཀ་མ་ནོ་བི་ཛུ་ཤེ་ཏ་ཨི་ཏི༔ དྷརྨ་ཀཱ་ཡ༔ སཾ་བྷོ་ཀཱ་ཡ༔ ནིརྨ་ཀཱ་ཡ༔ ཨ་ན་དི་ཨ་ཏི༔ ས་མན་ཏ་སརྦ་མ་ཧཱ༔ ཨ་ཛ་ཏ་བྷི་ཤི་ཏ་ཤུདྡྷ༔ མུ་དྷ་ཀ་ཏྲ་ཨ་ཧོ༔ ཞེས་ཆེ་བ་ཡོན་ཏན་མ་བཙལ་ཡེ་ནས་གཞི་རྫོགས་སུ་རྟོགས་པར་བྱའོ། །དགུ་པ་ཡོངས་གྲོལ་ཆོས་འདས་ཀྱི་གཏོར་ཆེན་དབུལ་བ་ནི། དང་པོ་གཏོར་མ་བཤམ་ཞིང་བྱིན་བརླབ་པ་ནི། ཨ་ཧོ་སྣོད་ཀྱི་འཇིག་རྟེན་རིན་ཆེན་སྣོད༔ བཅུད་ཀྱི་འཇིག་རྟེན་གཏོར་མའི་རྫས༔ སྐྱེ་འགྲོ་གཟུགས་སོགས་གཏོར་མའི་རྒྱན༔ རང་ལས་བྱུང་བའི་བདུད་རྩི་ལྔ༔ དུག་ལྔ་ཀ་དག་ཡེ་ཤེས་ལྔ༔ དུག་གསུམ་ཀ་དག་སྐུ་གསུང་ཐུགས༔ རྣམ་ཤེས་རྣམ་ལྔ་གཏོར་མའི་རྒྱན༔ དབང་པོ་ཡུལ་ལྔ་གཏོར་མའི་རྟེན༔ རང་དག་རྒྱལ་བའི་དགོངས་པའི་བཅུད༔ ཨོཾ་ཨཱཿཧཱུྃ་གསུམ་གྱིས་བྱིན་གྱིས་བརླབས༔ ཕྱི་ནང་སྣོད་བཅུད་མ་ལུས་པ༔ མཉམ་ཉིད་བདུད་རྩིའི་རྒྱ་མཚོར་གྱུར༔ སྐྱེ་འགག་མེད་པར་བྱིན་གྱིས་བརླབས༔ ཞེས་པའི་དོན་གྱིས་བརླབས་ལ་དབུལ་བ་ནི། ཨེ་མ་ཧོ༔ སྣང་སྲིད་བསྡུས་པའི་ཆོས་རྣམས་ཀུན༔ སྐྱེ་མེད་དབྱིངས་སུ་མཆོད་པར་འབུལ༔ སྐྱེ་ཤི་རྩད་གཅོད་བྱིན་གྱིས་རློབས༔ བླ་མེད་དཀོན་མཆོག་གསུམ་པོ་ལ༔ སེམས་ཀྱི་རྟག་སྣང་མཆོད་པར་འབུལ༔ བསམ་བརྗོད་མེད་པར་བཞེས་སུ་གསོལ༔ རྟག་སྣང་གྲོལ་བར་བྱིན་གྱིས་རློབས༔ དུས་གསུམ་བདེ་གཤེགས་བསམ་འདས་ལ༔ སྣང་སྲིད་རྒྱས་འདེབས་མཆོད་པར་འབུལ༔ སྐྱེ་བ་མེད་པར་བཞེས་སུ་གསོལ༔ འགྱུར་བ་མེད་པར་བྱིན་གྱིས་རློབས༔ བླ་མ་ཡི་དམ་མཁའ་འགྲོ་ལ༔ ཉོན་མོངས་བརྒྱད་ཁྲི་གཏོར་མར་འབུལ༔ རང་སར་དྭངས་པར་བཞེས་སུ་གསོལ༔ དུཿཁ་རྣམ་དག་བྱིན་གྱིས་རློབས༔ བཀའ་སྲུང་ཆོས་སྐྱོང་མཁའ་འགྲོ་ལ༔ སེམས་ཀྱི་དྲན་རྟོག་གཏོར་མར་འབུལ༔ འགྱུར་མེད་ཀློང་དུ་བཞེས་སུ་གསོལ༔ སྐྱེ་བ་མེད་པར་བྱིན་གྱིས་རློབས༔ སྙིང་པོ་དོན་གྱི་ལྷ་ཚོགས་ལ༔ བྱུང་ཚོར་ཐམས་ཅད་གཏོར་མར་འབུལ༔ སྤྲོས་ཐག་ཆོད་པར་བཞེས་སུ་གསོལ༔ རྩིས་གདབ་མེད་པར་བྱིན་གྱིས་རློབས༔ སྐུ་ལྔ་རིགས་ལྔ་ཡབ་ཡུམ་ལ༔ ཕྱི་ནང་གཉིས་གཟུང་གཏོར་མར་འབུལ༔ དབྱེ་བསལ་མེད་པར་བཞེས་སུ་གསོལ༔ བཀོལ་བ་མེད་པར་བྱིན་གྱིས་རློབས༔ བདེ་ལྕམ་ལ་སོགས་ལྷ་མོ་ལ༔ ཡིད་རིག་དྲན་སེམས་གཏོར་མར་འབུལ༔ རིག་འགྱུར་སེམས་པ་མེད་པར་བཞེས༔ གཡོ་བ་མེད་པར་བྱིན་གྱིས་རློབས༔ ཤར་གྱི་སྒོ་སྲུང་མཁའ་གསལ་ལ༔ གཟུང་འཛིན་ཞེན་ཆགས་གཏོར་མར་འབུལ༔ དབྱེ་བ་མེད་པར་བཞེས་སུ་གསོལ༔ ཤུགས་གྲོལ་ཆེན་པོར་བྱིན་གྱིས་རློབས༔ ལྷོ་ཡི་སྒོ་སྲུང་ངང་དྭངས་ལ༔ ཡུལ་སེམས་གཉིས་མེད་མཆོད་པར་འབུལ༔ འགག་པ་མེད་པར་བཞེས་སུ་གསོལ༔ གཉིས་སུ་མེད་པར་བྱིན་གྱིས་རློབས༔ ནུབ་ཀྱི་སྒོ་སྲུང་རང་སངས་ལ༔ མ་རིག་གཉིས་འཛིན་གཏོར་མར་འབུལ༔ གསལ་བ་ཆེན་པོའི་ཀློང་དུ་བཞེས༔ ཡེ་ཤེས་རང་ཤར་བྱིན་གྱིས་རློབས༔ བྱང་གི་སྒོ་སྲུང་གཏིང་གསལ་ལ༔ ལྟ་སྒོམ་སྤྱོད་འབྲས་གཏོར་མར་འབུལ༔ ཞེ་འདོད་མེད་པར་བཞེས་སུ་གསོལ༔ ཀ་དག་ཆེན་པོར་བྱིན་གྱིས་རློབས༔ མིང་འདོགས་ཐམས་ཅད་གཏོར་མར་འབུལ༔ རྟག་སྣང་མེད་པར་བྱིན་གྱིས་རློབས༔ བྱ་བཙལ་ཐམས་ཅད་གཏོར་མར་འབུལ༔ བྱར་མེད་ཆེན་པོར་བཞེས་སུ་གསོལ༔ བཟང་ངན་ཐམས་ཅད་གཏོར་མར་འབུལ༔ སྤོང་ལེན་མེད་པར་བྱིན་གྱིས་རློབས༔ གཞི་དང་རྩལ་སྣང་གཏོར་མར་འབུལ༔ མ་བུ་དབྱེར་མེད་བྱིན་གྱིས་རློབས༔ སརྦ་དྷརྨ་སརྦ་སྭ་ད་ཏན༔ སརྦ་ཨ་ས་ཡ་གྷ་ཏེ་བྷྱོ༔ སརྦ་ཀླེ་ཤ༔ དྷ་སརྦ་ཨན་ཏ༔ དྷརྨ་ཀཱ་ཡ༔ བྷིན་དུ་མ་ཧཱ་ཨུད་དྷ་ར་མ་ཧཱ་པཱུ་ཙ་བི་མ་ལ་ཊ་ཏེ༔ ནིརྻཱ་ཏ་ཡཱ་མི་སྭཱ་ཧཱ༔ ཞེས་གཏོང་བྱ་གཏོང་བྱེད་རྩིས་གདབ་མཐའ་སྟོང་དུ་དབུལ་ལོ། །དངོས་སུ་བཤམས་པའི་གཏོར་ཆེན་ཀྱང་གཏང་། དེ་ལྟ་བུའི་ཕྲིན་ལས་ཀྱི་རིམ་པ་འདིས་ནི་གཉིས་སྣང་གི་མཚན་མ་སྣ་ཚོགས་སུ་མངའ་བ་ཞེས་བྱ་བ་འགྱུར་ཏེ། ཚོགས་བསམ་གྱིས་མི་ཁྱབ་པ་རྫོགས་ཤིང་། བླ་མེད་ཀ་དག་གི་དོན་མཐོང་བ་ལ་ཐེ་ཚོམ་མེད་དོ།། །།གཉིས་པ་ཆ་མཐུན་ཁྱད་འཕགས་ཀྱི་བརྡ་དབང་གིས་མ་རིག་པའི་མུན་ཁང་གཏིབས་པ་ལའང་། ཐུན་མོང་སྤྱིའི་དབང་གི་རྣམ་པར་གཞག་པ་ཕྱི་ནང་གསང་བ་གསུམ་དེ་ཁོ་ན་ཉིད་བཞིའམ། དབང་ཆེན་བཅོ་བརྒྱད་སོགས་འདོད་ཚུལ་མང་ཡང་། ཕལ་ཆེར་བུམ་གསང་ཤེར་ཡེ་ཚིག་དབང་བཞིར་འདུས་པར་བཞེད་ཅིང་སྤྲོས་པའི་མཚན་མ་ལ་བརྟེན་ནས་བསྐུར་པས་སྒོ་གསུམ་གྱི་དྲི་མ་དག་ཅིང་འབྲས་བུ་སྐུ་གསུམ་ཐོབ་པའི་ནུས་པ་མཐུ་ཅན་དུ་བྱེད་པ་སྟེ་བློ་དམན་དྲང་བའི་དོན་དུ་བསྟན་པའོ། །འདིར་ཁྱད་པར་གོང་ན་མེད་པའི་དབང་བསྐུར་བ་ལ། ངོ་བོ་སེམས་ཉིད་ཡེ་ནས་སྐྱེ་བ་མེད་པ། ངེས་ཚིག་སྙིང་པོ་ཀ་དག་མཐའ་སྟོང་གི་དོན་དེ་མ་བཙལ་ཡེ་རྫོགས་སུ་རང་དབང་རང་གིས་ཐོབ་པ། སྐུར་ཐབས་བསྐུར་བྱ་སྐུར་བྱེད་ཀྱི་རྩིས་གདབ་མེད་པར་བསྐུར་བ། འཇུག་ཚུལ་གནས་ལུགས་ལས་གཡོ་རྩོལ་མེད་པའི་ཚུལ་དུ་འཇུག་པ། དབྱེ་བ་ཡང་དག་དོན་གྱི་དབང་གཅིག་ངོ་སྤྲོད་པའི་ཚུལ་རྣམ་པ་བཞི་སྟེ། དང་པོ་བུམ་པའི་དབང་ཤེས་མེད་མཐའ་སྟོང་དུ་ངོ་སྤྲད་པ། གསང་བའི་དབང་མཚོན་བྱེད་བརྗོད་བསྟན་མེད་པར་ངོ་སྤྲད་པ། ཤེས་རབ་ཡེ་ཤེས་ཀྱི་དབང་ཀུན་འབྱུང་རང་གྲོལ་མིང་མེད་གཏིང་ཡངས་སུ་ངོ་སྤྲད་པ། ཚིག་དབང་རིན་པོ་ཆེ་ཞེ་འདོད་བློས་བརྟགས་ཀྱི་རྒྱ་ཆད་མེད་པར་ངོ་སྤྲད་པའོ། །དང་པོ་བུམ་དབང་ལའང་ནང་གསེས་སུ་དབྱེ་བས་བརྒྱད་དེ། དང་པོ་བུམ་པས་ཐིག་ལེ་འགག་མེད་ཕྱོགས་བྲལ་དུ་ངོ་སྤྲད་པའི་དོན་ཤེས་པར་གྱིས་ཤིག །བུམ་པ་སྤྱི་བོར་བཞག་ལ། ཧཱུྃ༔ ཆོས་དབྱིངས་རྣམ་དག་བུམ་པ་འདི༔ མགོར་བཞག་ཡེ་ཤེས་དབང་བསྐུར་པས༔ སྣང་སྲིད་མ་བཀག་ཆོས་སྐུ་རུ༔ ཕྱོགས་རིས་བྲལ་བར་རྟོགས་པར་གྱིས༔ གཉིས་པ་དབུ་རྒྱན་གྱིས་རང་གནས་བླ་མེད་ཀྱི་རིགས་ལྔ་ངོ་སྤྲད་པའི་དོན་ཤེས་པར་གྱིས་ཤིག །དབུ་རྒྱན་མགོར་བསྐོན་ལ། ཧཱུྃ༔ རྒྱལ་བ་རིགས་ལྔས་དབང་བསྐུར་པས༔ ཡེ་ཤེས་རྣམ་ལྔར་རང་གསལ་དྭངས༔ བླ་མེད་རིགས་ལྔ་རྟོགས་པར་གྱིས༔ གསུམ་པ་རྡོ་རྗེས་མ་བཅོས་འགྱུར་མེད་ཀྱི་རང་ངོ་སྤྲད་པའི་དོན་ཤེས་པར་གྱིས་ཤིག །རྡོ་རྗེ་གཏད་ལ། ཧཱུྃ༔ ཡེ་ཤེས་རྡོ་རྗེ་འདི་གཏད་པས༔ མ་ནོར་མ་བཅོས་བྱར་མེད་པའི༔ མི་འགྱུར་བརྟན་པའི་རྡོ་རྗེ་ཡིས༔ འཁོར་འདས་ཆོས་ཀུན་རྒྱས་ཐོབས་ཤིག༔ བཞི་པ་དྲིལ་བུས་གྲགས་སྟོང་རང་དྭངས་སུ་ངོ་སྤྲད་པའི་དོན་ཤེས་པར་གྱིས་ཤིག །དྲིལ་བུ་གཏད་ལ། ཧཱུྃ༔ སྟོང་ཉིད་དྲིལ་བུ་འདི་བྱིན་པས༔ དངོས་མེད་ཡེ་སྟོང་རང་བཞིན་ལས༔ འགག་པ་མེད་པའི་རང་སྒྲ་ཡིན༔ ཆོས་རྣམས་རང་སར་དྭངས་པར་གྱིས༔ ལྔ་པ་བདུད་རྩིས་སྐྱེ་མེད་རྣམ་དག་ཏུ་རང་ངོ་སྤྲད་པའི་དོན་ཤེས་པར་གྱིས་ཤིག །བདུད་རྩི་ལྕེར་བྱིན་ལ། ཧཱུྃ༔ སྙིང་པོ་གདོད་ནས་རྒྱུ་རྐྱེན་བྲལ༔ རང་བྱུང་རྣམ་གྲོལ་རང་དག་པའི༔ ཀུན་བཟང་གསུང་གི་བདུད་རྩི་འདིས༔ སྐྱེ་ཤི་རྩ་བ་དག་པར་གྱིས༔ དྲུག་པ་གཏོར་མས་འཛིན་མེད་ཡོངས་གྲོལ་དུ་གཏན་ལ་དབབ་པའི་དོན་ཤེས་པར་གྱིས་ཤིག །གཏོར་མ་ལག་ཏུ་གཏད་ལ། སྣང་སྲིད་སྣོད་བཅུད་མ་ལུས་པ༔ འཛིན་མེད་རྒྱས་འདེབས་རོལ་པ་ཡིས༔ ཡོངས་གྲོལ་དོན་གྱི་གཏོར་ཆེན་འདིས༔ འཁོར་འདས་ཆོས་འདས་ཀློང་དུ་འབུལ༔ བདུན་པ་བརྡ་དབང་གིས་དཔེ་དོན་ངོ་སྤྲད་དེ་འཁོར་འདས་ཀྱི་སྤྲོས་པ་རང་ཐོག་ཏུ་གཅོད་པ་ནི། སྣང་སྲིད་ཁ་སྦྱོར་གྱི་རྒྱུད་ཀྱི་ལེའུ་སོ་བརྒྱད་པ་ནས་གསུངས་པའི་དོན་འདི་བཞིན་སེམས་རྣམ་པར་མི་གཡེངས་ཤིང་། བྱིང་རྨུགས་མེད་པར་རྩེ་གཅིག་ཏུ་གསན་པ་ཞུ། སྙིང་པོ་དོན་གྱི་གནས་ལུགས་དེ༔ མཚོན་པའི་ཡུལ་དུ་མ་གྱུར་ཀྱང༔ རེ་ཞིག་དཔེ་ཡི་སྒོ་ནས་མཚོན༔ དེ་ལ་རྒྱ་མཚོ་དང་བང་མཛོད་ས་གཞི་གསུམ་ནི་མཉམ་པ་ཉིད་དང་ཐམས་ཅད་འབྱུང་བ་དང་ཀུན་གྱི་གཞིར་གྱུར་པས་རྒྱུ་རྒྱུད་ཀུན་གཞི་མཚོན་པའི་དཔེར་ཤེས་པར་བྱའོ། །ཆུ་དང་འཁྱག་པ་ཏིལ་འབྲུ་གསུམ་ནི་རླན་དང་ཆུ་དང་སྣུམ་གྱིས་ཁྱབ་པས་གནས་ལུགས་ཀུན་ལ་ཁྱབ་པའི་དཔེར་ཤེས་པར་བྱའོ། །ཐོ་ཡོར་ཐག་པ་སྨིག་རྒྱུ་གསུམ་ནི་མི་དང་སྦྲུལ་དང་ཆུར་དེ་མ་ཡིན་པ་ལ་དེར་འཛིན་པས་འཁྲུལ་པ་མཚོན་པའི་དཔེར་ཤེས་པར་བྱའོ། །ཉི་ཟེར་ནི་ངོ་བོ་དང་འབྲེལ་བའི་རྩལ་སྣང་མ་འགགས་པར་འཆར་བར་མཚོན་པའི་དཔེར་ཤེས་པར་བྱའོ། །ཕུག་རོན་ཤེལ་གོང་ག་པུར་གསུམ་ནི་མདོག་མ་ངེས་པ་དང་ཅི་ཤར་འགྱུར་བ་དང་སྨན་དུག་མ་ངེས་པས་ངོ་བོ་གཅིག་ལ་སྣ་ཚོགས་སུ་ཤར་བ་སྣང་ཚུལ་མཚོན་པའི་དཔེར་ཤེས་པར་བྱའོ། །ཙནྡན་གླ་རྩི་སྒོག་པ་གསུམ་ནི་དྲི་རང་བྱུང་དུ་གནས་པས་སྙིང་པོ་ལས་ཡན་ལག་ཤུགས་འབྱུང་གནས་མེད་མཚོན་པའི་དཔེར་ཤེས་པར་བྱའོ། །རལ་གྲི་སྤུ་གྲི་གཟོང་དང་གསུམ་ནི་གཅོད་རྣོ་འབིགས་པས་ཟབ་མྱུར་ཡངས་པའི་དཔེར་ཤེས་པར་བྱའོ། །བྱིས་པ་མཛུབ་མོ་འོ་མ་གསུམ་ནི་རིམ་གྱིས་བསྐྱེད་ཅིང་སྔར་མི་ཤེས་པ་མཚོན་ལ་བཅུད་བསྲིང་བས་གདམས་ངག་མཚོན་པའི་དཔེར་ཤེས་པར་བྱའོ། །ནམ་ལངས་མིག་དང་ཉི་མ་གསུམ་ནི་མ་མཐོང་བ་མཐོང་བས་རྟོགས་པ་མཚོན་པའི་དཔེར་ཤེས་པར་བྱའོ། །སྤྲིན་དང་ལིང་ཏོག་མུན་པ་གསུམ་ནི་རང་བཞིན་གྱིས་དག་ཀྱང་སྣང་ཚུལ་བསྒྲིབས་པས་སྒྲིབ་གཡོགས་མཚོན་པའི་དཔེར་ཤེས་པར་བྱའོ། །ལམ་ནོར་བྱ་མིག་སྟོད་འཛེར་གསུམ་ནི་དོན་མི་འགྲུབ་ཅིང་མས་ཀྱིས་འགེབས་ལ་གྲངས་མི་ཆོད་པས་ལམ་འོག་མའི་གོལ་ས་མཚོན་པའི་དཔེར་ཤེས་པར་བྱའོ། །ཚེར་མ་མདུང་རྩེ་མདེལ་རྩེ་གསུམ་ནི་ཐམས་ཅད་འབིགས་ཤིང་གཅོད་པས་སྐྱེས་སྦྱངས་ཀྱི་རིག་པ་མཚོན་པའི་དཔེར་ཤེས་པར་བྱའོ། །བྱ་རྒོད་ནམ་མཁའ་ཁྱུང་དང་གསུམ་ནི་མཐོ་ཞིང་ཀུན་ཁྱབ་རྩོལ་བ་མེད་པས་ལྟ་བ་མཚོན་པའི་དཔེར་ཤེས་པར་བྱའོ། །མེ་ལོང་འཇའ་ཚོན་སྒྲོན་མེ་གསུམ་ནི་གསལ་ལ་མ་འདྲེས་མ་མཐོང་བས་སྒོམ་པའི་དཔེར་ཤེས་པར་བྱའོ། །བུང་བ་གླང་ཆེན་སྨྱོན་པ་གསུམ་ནི་ཆགས་མེད་ཉམ་ང་གཟའ་གཏད་མེད་པས་སྤྱོད་པ་མཚོན་པའི་དཔེར་ཤེས་པར་བྱའོ། །སེང་ཆེན་གནམ་ཐོག་རྦབ་རྒོད་གསུམ་ནི་རྩལ་རྫོགས་ཐོགས་མེད་བགྲོད་རྩོལ་མེད་པས་ཕྲིན་ལས་མཚོན་པའི་དཔེར་ཤེས་པར་བྱའོ། །ན་བུན་ཆུ་བུར་གཏིང་བརྡོལ་གསུམ་ནི་ཤུགས་ལས་འབྱུང་བའི་ཉམས་མཚོན་པའི་དཔེར་ཤེས་པར་བྱའོ། །ལྷ་ཁང་གི་སྐུ་གཟུགས། བུམ་ནང་གི་མར་མེ། མེ་ལོང་གཟུགས་བརྙན་གསུམ་ནི་མ་འདྲེས་གསལ་ལ་རྟོག་པ་མེད་པས་སེམས་ཉིད་ནང་གསལ་མཚོན་པའི་དཔེར་ཤེས་པར་བྱའོ། །སྟག་ལྤགས་གཟིག་ལྤགས་རྨ་བྱའི་མདོངས་གསུམ་ནི་མ་འདྲེས་སྣ་ཚོགས་སུ་གསལ་བས་སེམས་ཉིད་ཕྱིར་གསལ་མཚོན་པའི་དཔེར་ཤེས་པར་བྱའོ། །ཤེལ་གོང་གཟི་བཀྲ་ཆུ་གཙང་གསུམ་ནི་ཕྱི་ནང་ཟང་ཐལ་ཁ་གཏིང་མེད་པས་ཡུལ་སེམས་དབྱེར་མེད་མཚོན་པའི་དཔེར་ཤེས་པར་བྱའོ། །སོལ་ནག་དར་ནག་བལ་ནག་གསུམ་ནི་ཁ་དོག་གཞན་དུ་མི་འགྱུར་བས་ཆོས་ཉིད་འགྱུར་མེད་མཚོན་པའི་དཔེར་ཤེས་པར་བྱའོ། །རླུང་དང་སྤྲིན་དང་ཁུ་རླངས་གསུམ་ནི་ངོས་གཟུང་མེད་ལ་དབྱིངས་སུ་དྭངས་པས་རང་བྱུང་རང་དྭངས་ཀྱི་ཉམས་ལེན་མཚོན་པའི་དཔེར་ཤེས་པར་བྱའོ། །ལོ་ཏོག་མེ་ཏོག་ཟིལ་པ་གསུམ་ནི་མི་བརྟན་མི་རྟག་མི་གནས་པས་འདུས་བྱས་མི་རྟག་མཚོན་པའི་དཔེར་ཤེས་པར་བྱའོ། །ཆུ་དང་རྙོགས་མ་འདྲེས་པ་དང་ཆུ་རླབས་ཆུ་ལ་ཐིམ་པ་དང་འཇའ་ཚོན་མཁའ་ལ་ཡལ་བ་གསུམ་ནི་སྙིང་པོའི་ཆོས་ཉིད་དང་དབྱེར་མེད་པའི་རྩལ་སྣང་དབྱིངས་སུ་ཐིམ་པར་མཚོན་པའི་དཔེར་ཤེས་པར་བྱའོ། །དུག་ལ་སྔགས་ཀྱིས་ཐེབས་པ་དང་ཡུར་ཆུ་རྒྱ་མཚོར་འདྲེས་པ་དང་ལན་ཚྭ་ཆུ་ལ་ཐིམ་པ་གསུམ་ནི་ཆོས་ཉིད་མ་བུ་འཕྲད་པས་འཁྲུལ་པ་ཕྱིར་མི་ལྡོག་པ་མཚོན་པའི་དཔེར་ཤེས་པར་བྱའོ། །པདྨ་རྨ་བྱ་དུང་དཀར་གསུམ་ནི་སྐྱོན་གྱིས་མ་གོས་ཤིང་དུག་སྨན་དུ་འགྱུར་བ་དང་དྲི་མ་མེད་པས་རང་སེམས་ཀ་དག་གི་དམ་ཚིག་མཚོན་པའི་དཔེར་ཤེས་པར་བྱའོ། །ཟླ་བ་འོད་དང་སྐར་ཆེན་གསུམ་ནི་རང་བཞིན་དག་ཅིང་གསལ་བས་གློ་བུར་བསལ་གཞག་མེད་པའི་ཡེ་ཤེས་མཚོན་པའི་དཔེར་ཤེས་པར་བྱའོ། །མི་རྒྱུད་ཆུ་རྒྱུན་གཞུ་རྒྱུད་གསུམ་ནི་ཡེ་ཤེས་དེ་ཉིད་གདོད་ནས་རྒྱུན་ཆད་མེད་པ་མཚོན་པའི་དཔེར་ཤེས་པར་བྱའོ། །གློག་དང་སྐར་མདའ་མདའ་འཕང་པ་གསུམ་ནི། མྱུར་ལ་གསལ་ལམ་སྟེ་གང་འདོད་དུ་འགྲོ་བས་བར་དོའི་སྣང་བ་མཚོན་པའི་དཔེར་ཤེས་པར་བྱའོ། །གསེར་དང་རི་བོ་ནོར་བུ་གསུམ་ནི་མི་འགྱུར་བརྟན་ལ་དགོས་འདོད་འབྱུང་བས་མཐར་ཐུག་འབྲས་བུ་མཚོན་པའི་དཔེར་ཤེས་པར་བྱའོ། །བརྒྱད་པ་དབང་ཐོབ་པའི་ཚད་ནི། ཤེས་མེད་མཐའ་སྟོང་དུ་གྲོལ་བ་སྟེ། སྣང་སྲིད་ཁ་སྦྱོར་ལས། བུམ་པའི་དབང་ཡང་སེམས་ལ་རྫོགས༔ བུམ་ནི་སྙིང་པོ་འོད་ཀྱི་བུམ༔ པ་ནི་ཆོས་སྐུ་མ་འགགས་པ༔ དབང་ནི་སྐྱེ་མེད་དོན་ལ་དབང༔ བསྐུར་བ་གཉིས་སུ་མེད་པར་བསྐུར༔ ཐོབ་ནི་སྙིང་པོ་ཆོས་སྐུ་ཐོབ༔ ཅེས་གསུངས་པ་ལྟར་རྟོགས་པའོ།། །།གཉིས་པ་གསང་བའི་དབང་མཚོན་བྱེད་བརྗོད་བསྟན་མེད་པར་ངོ་སྤྲད་པ་ལ་གཉིས་ལས། དང་པོ་མཚོན་བརྗོད་བསྟན་དུ་མེད་པར་ངོ་སྤྲད་པའི་དོན་ཤེས་པར་གྱིས་ཤིག །ཨེ་མ་ཧོ༔ རྟག་ཆད་སྣང་བྲལ་ཐབས་ཡིན་ཏེ༔ རང་བཞིན་སྔོན་མེད་ཤེས་རབ་ཡུམ༔ གཉིས་སུ་མེད་པར་རབ་སྦྱར་བས༔ དབྱེ་བསལ་མེད་པར་རྟོགས་པར་གྱིས༔ གཉིས་པ་ཐོབ་པའི་ཚད་ནི། དེ་ཉིད་ལས། གསང་བ་བློ་ཡི་ཡུལ་མ་གྱུར༔ སྨྲ་བསམ་བརྗོད་ལས་འདས་པ་ཡིན༔ དབང་ནི་བརྗོད་མེད་དོན་ལ་དབང༔ བསྐུར་བ་མཚོན་དུ་མེད་པར་བསྐུར༔ ཐོབ་ནི་བརྗོད་དུ་མེད་པར་ཐོབ༔ ཅེས་གསུངས་པ་ལྟར་རྟོགས་པའོ།། །།གསུམ་པ་ཤེས་རབ་ཡེ་ཤེས་ཀྱི་དབང་ཀུན་འབྱུང་རང་གྲོལ་མིང་མེད་གཏིང་ཡངས་སུ་ངོ་སྤྲད་པ་ལའང་གཉིས་ལས། དང་པོ་མིང་མེད་གཏིང་ཡངས་སུ་ངོ་སྤྲད་པའི་དོན་ཤེས་པར་གྱིས་ཤིག །ཨེ་མ་ཧོ༔ ཡུལ་ལ་མ་ཕྱེ་ཆོས་ཀྱི་དབྱིངས༔ སེམས་ཀྱི་མ་བསམ་ཆོས་ཀྱི་སྐུ༔ ཆོས་སྐུ་ཆོས་དབྱིངས་བརྗོད་མེད་ཀློང༔ རང་གྲོལ་མིང་མེད་རྟོགས་པར་གྱིས༔ གཉིས་པ་ཐོབ་པའི་ཚད་ནི། དོན་རྟོགས་པས་ཏེ། ཤེས་ནི་གཞི་མའི་དོན་ལ་ཤེས༔ རབ་ནི་མ་བུ་རང་ངོ་སྤྲད༔ ཡེ་ནི་ཐོག་མ་མེད་པ་སྟེ༔ ཤེས་ནི་ཀུན་བྱུང་རང་གྲོལ་ཤེས༔ དབང་ནི་ཆོས་ཀྱི་སྐུ་ལ་དབང༔ བསྐུར་ནི་དམིགས་དང་བྲལ་བར་བསྐུར༔ ཐོབ་ནི་ཆོས་ཉིད་འགྱུར་མེད་ཐོབ༔ ཅེས་གསུངས་པ་ལྟར་རྟོགས་པའོ།། །།བཞི་པ་ཚིག་དབང་རིན་པོ་ཆེ་ཞེ་འདོད་བློས་བརྟགས་ཀྱི་རྒྱ་ཆད་མེད་པར་ངོ་སྤྲད་པ་ལའང་གཉིས་ལས། དང་པོ་ཐིག་ལེ་འགག་མེད་ཕྱོགས་བྲལ་རང་ངོ་སྤྲད་པའི་དོན་ཤེས་པར་གྱིས་ཤིག །ཀྱེ་མ་ སེམས་ཉིད་ངང་དྭངས་རིན་ཆེན་དེ༔ རྣམ་རྟོག་མཚན་མའི་ཚོགས་ལས་བྱུང༔ ཆིག་ཆོད་རང་གསལ་འགག་མེད་ལ༔ ཕྱོགས་བྲལ་རང་དབང་ཐོབ་པར་གྱིས༔ གཉིས་པ་ཐོབ་པའི་ཚད་ནི། དེ་ཉིད་ལས། རིན་ནི་སེམས་ཉིད་རིན་པོ་ཆེ༔ ཆེ་ནི་ཆེ་བ་ལྔ་ཡིས་དཔགས༔ ཚིག་ནི་བརྗོད་དུ་མེད་པའི་ཚིག༔ དབང་ནི་འོད་གསལ་ཆོས་ཀྱི་དབང༔ བསྐུར་ནི་འགྱུར་མེད་དབྱིངས་སུ་བསྐུར༔ ཐོབ་ནི་སངས་རྒྱས་ལྔ་རྣམས་ཐོབ༔ ཅེས་གསུངས་པ་ལྟར་རྟོགས་པར་བྱའོ།། །།གསུམ་པ་རིག་པ་སྤྱི་བླུག་གི་དབང་གིས་ཆོས་སྐུ་གཅེར་མཐོང་དུ་ངོ་སྤྲད་པ་ལ་གཉིས་ཏེ། དཔེ་རྟགས་དོན་དང་གསུམ་གྱིས་ངོ་སྤྲད་པ་དང་ཐོབ་པའི་ཚད། དེ་གཞན་ལས་ཁྱད་པར་དུ་འཕགས་པ་བསྟན་པའོ། །དང་པོ་ལ་བཞི་ལས། དང་པོ་དཔེ་ནམ་མཁའི་མཚན་ཉིད་བསྟན་པ་ནི། ཁྱེད་རང་རྣམས་སྒོ་གསུམ་གྱི་གནད་དྲང་པོར། ལྟ་སྟངས་མིག་ནས་མཐོ་གང་དཔགས་པའི་ནམ་མཁའ་ལ་གཏོད་ཅིག །ཨེ་མ་ཧོ་སྐལ་ལྡན་རིགས་ཀྱི་བུ༔ སེམས་ཉིད་དཔེ་ནི་ནམ་མཁའ་སྟེ༔ མཐའ་དབུས་དངོས་མེད་ཕྱོགས་དང་བྲལ༔ ཐ་སྙད་ཀུན་ལས་གྲོལ་བར་གནས༔ གཉིས་པ་རྟགས་སེམས་ཀྱིས་སེམས་ཉིད་མཚོན་པ། ཨེ་མ་ཧོ་སྐལ་ལྡན་རིགས་ཀྱི་བུ༔ རྟགས་ནི་རང་སེམས་འགག་མེད་དེ༔ སྣ་ཚོགས་ཅིར་ཡང་རྫོགས་པ་ལ༔ མ་སྤང་མ་བསྒྲུབ་མཐོང་ཡུལ་འདས༔ གསུམ་པ་དོན་ཆོས་ཉིད་ཅིག་ཆོད་དུ་གྲོལ་བ་ནི། ཨེ་མ་ཧོ༔ དོན་ནི་ཆིག་ཆོད་སྐྱེ་བ་མེད༔ དངོས་མེད་བརྗོད་མེད་དམིགས་པ་མེད༔ སྙིང་པོ་གསལ་དག་ཀློང་དུ་ཞོག༔ ཅེས་པའི་དོན་ལ་གཡོ་འགུལ་དང་བྲལ་བར་ཅི་གནས་སུ་མཉམ་པར་འཇོག་པ་ཞུ། བཞི་པ་དབང་ཐོབ་པའི་ཚད་ལའང་བཞི་ལས། དང་པོ་སྣང་སྲིད་རང་དྭངས་སུ་རྟོགས་པ་ནི། སྣང་སྲིད་ཁ་སྦྱོར་ལས། སྣང་ཞིང་སྲིད་པས་བསྡུས་པ་རྣམས༔ དགག་སྒྲུབ་མེད་པར་དབང་བསྐུར་པས༔ ངང་དྭངས་ཆོས་ཉིད་གསལ་དག་ཐོབ༔ ཅེས་གསུངས་སོ། །གཉིས་པ་གཉིས་སྣང་རང་དྭངས་སུ་ཆོད་པ་ནི། གཟུང་འཛིན་གཉིས་སྣང་བདེན་གཉིས་རྣམས༔ འཁྲུལ་སྣང་རྩད་བཅད་དབང་བསྐུར་པས༔ རང་སངས་ཆེན་པོར་རང་དབང་ཐོབ༔ ཅེས་སོ། །གསུམ་པ་མ་བུ་དབྱེར་མེད་དུ་ཐིམ་པ་ནི། སྣང་སྲིད་རྣམ་དག་མཁའ་ཀློང་དུ༔ གཅེར་སྤྱོད་ཆིག་ཆོད་རོལ་པའི་རྒྱན༔ ཆོས་ཅན་ཆོས་ཉིད་མ་དང་འཕྲད༔ མ་བུ་དབྱེར་མེད་རང་དབང་ཐོབ༔ ཅེས་སོ། །བཞི་པ་འགྱུར་མེད་རྒྱས་འདེབས་སུ་གྲོལ་བ་ནི། སངས་རྒྱས་རང་གི་སེམས་ལ་དབང༔ སྣང་སྲིད་རྒྱས་འདེབས་འཁྲུལ་རྩད་བཅད༔ རང་དབང་རང་ཐོབ་བརྗོད་མེད་ཀློང༔ འགྱུར་མེད་ངང་གནས་དབང་གི་རྒྱལ༔ ཞེས་གསུངས་སོ། །གཉིས་པ་དེ་དག་གཞན་ལས་ཁྱད་པར་དུ་འཕགས་པའི་དོན་གྱི་དབང་སྟེ། བྱང་ཆུབ་སེམས་ཀྱི་དབང་བསྐུར་འདི༔ རྩོལ་བའི་ཐེག་པ་གཞན་དག་ལས༔ མ་བྱུང་འབྱུང་བ་ག་ལ་སྲིད༔ སྤྱི་ཏིའི་དབང་བསྐུར་གཞན་ལས་འཕགས༔ ཞེས་འབྱུང་ངོ་།། །།བཞི་པ་མ་བཙལ་ཡེ་རྫོགས་ཀྱི་དབང་གིས་བསྐུར་ཐོབ་མཐའ་གྲོལ་དུ་ལ་བཟླ་བ་ལ་གསུམ་ལས། དང་པོ་བསྐུར་ཐོབ་ཀྱིས་མཚོན་པ་མཐའ་བཞི་རྒྱ་གྲོལ་དུ་ལ་བཟླ་བ་ནི། ལྟ་བ་ལ་ཤན་གྱི་རྒྱུད་ལས། དབང་བཞི་བསྐུར་པས་དྲི་བཞི་རྣམ་པར་དག༔ ལྷན་ཅིག་སྐྱེས་དང་ཀུན་ཏུ་བརྟགས་པ་དང༔ བསམ་བརྗོད་རྟོག་ཚོགས་ཞེན་པའི་མཐའ་ལས་གྲོལ༔ འབྲས་བུ་བློ་དངོས་མུ་མཐའ་རང་གྲོལ་ནས༔ གྲོལ་དང་མ་གྲོལ་ཉིད་ཀྱང་མཐའ་སྟོང་སྟེ༔ བསྐུར་ཐོབ་རང་སར་དག་པ་ངོ་མཚར་ཆེ༔ ཞེས་གསུངས་པ་ལྟར་ལ་བཟླ་བའོ། །གཉིས་པ་དཀྱིལ་འཁོར་གྱིས་མཚོན་པ་འཁོར་བ་དོང་སྤྲུགས་སུ་ལ་བཟླ་བ་ནི། ཉི་ཟླ་སྙིང་པོ་ལས། ཆོས་ཉིད་གཏིང་མཐའ་ཡངས་པའི་དཀྱིལ་འཁོར་ན༔ རང་བྱུང་འོད་གསལ་ཆེན་པོའི་ལྷ་ཚོགས་བཞུགས༔ ཆོས་ཅན་སྣང་སྲིད་འཁོར་བའི་སེམས་ཅན་ལ༔ རིག་པ་མུ་མཐའ་ཡོངས་གྲོལ་དབང་བསྐུར་པས༔ དངོས་གྲུབ་འབྲས་བུ་སྙིང་པོ་ཆོས་སྐུ་ཐོབ༔ ཅེས་གསུངས་པ་ལྟར་ལ་བཟླ་བའོ། །གསུམ་པ་དབང་གི་རྒྱལ་པོ་འདིའི་ནང་དུ་དབང་ཐམས་ཅད་ཡོངས་རྫོགས་སུ་ལ་བཟླ་བ་ནི། ད་ལ་རྣམས་ཀྱི་རྩེ་རྒྱལ་གང་ཡིན་ལྟོས༔ འཇུག་སྒོ་རྒྱལ་པོ་གང་འདུག་ཤེས་པར་གྱིས༔ དབང་རྣམས་ཀུན་གྱི་རྩེ་རྒྱལ་སྤྱི་ཕུད་ལྟོས༔ སྤྱོད་པ་དམ་ཚིག་གར་འདུས་ཤེས་པར་གྱིས༔ ལུང་རྣམས་ཀུན་གྱི་སྤྱི་རྗེ་གང་ཡིན་ལྟོས༔ དབང་བསྐུར་སྣ་ཚོགས་གར་འདུས་ཤེས་པར་གྱིས༔ ཞེས་གསུངས་པ་ལྟར་ཤེས་པར་བྱའོ།། ༈ །།སྤྱི་དོན་གསུམ་པ་མཇུག་གི་བྱ་བ་ནི། དེ་ལྟ་བུའི་དབང་ཐོབ་ནས་མཚན་མའི་དཀྱིལ་འཁོར་དུ་འཇུག་མི་དགོས་པར་སྤྲོས་པ་བཅད་དོ། །དེ་སྐད་དུ་སྤྲོས་གཅོད་རྩ་བའི་རྒྱུད་ལས། ཀུན་གྱི་སྤྱི་བསྡུས་སེམས་ཉིད་དབང༔ དབང་སེམས་གཉིས་སུ་མེད་པར་འབྲེལ༔ གཉིས་མེད་གཅིག་ཏུ་འདྲེས་ཙ་ན༔ དབང་ནི་ཆོས་སྐུ་སྐྱེ་འཇིག་མེད༔ བསྐུར་ནི་འཕོ་འགྱུར་མེད་པར་བསྐུར༔ ཐོབ་ནི་འགྱུར་མེད་སྙིང་པོ་ཐོབ༔ ཅེས་པ་དང༔ དེ་སོགས་དབང་གི་སྡེ་ཚན་རྣམས༔ ཡིད་ལ་བྱར་མེད་སྤྲོས་པ་ཆོད༔ ཅེས་གསུངས་སོ༔ གཞན་ཡང་རྒྱུད་ལས༔ རང་རིག་རྩལ་དབང་ཐོབ་པའི་ཚེ༔ ཆོས་རྣམས་སེམས་ལ་རྫོགས་པའི་ཕྱིར༔ རབ་འབྱམས་བཀའ་ཡི་དབང་ཐོབ་བོ༔ སངས་རྒྱས་རྗེ་བཙུན་དམ་པ་ནི༔ རང་རིག་རྩལ་དབང་ཐོབ་པས་ཏེ༔ རྒྱལ་ཐབས་སྤྱི་བླུག་དབང་ཐོབ་བོ༔ ཐམས་ཅད་ཆོས་ཉིད་རོལ་པར་ཤེས༔ རིག་པའི་རྩལ་དབང་ཐོབ་པ་འོ༔ ཅེས་གསུངས་པས་སྨིན་བྱེད་ཐམས་ཅད་ཀྱི་གོང་ན་མེད་པ་དབང་བསྐུར་ཐམས་ཅད་ཀྱི་སྤྱི་ཕུད། རྫོགས་ཆེན་ཡང་ཏི་སངས་རྒྱས་མཉམ་སྦྱོར་གྱི་རིག་པའི་རྩལ་དབང་ཆེན་མོ་བརྒྱུད་པའི་ཕྱག་བཞེས་བཞིན་ལེགས་པར་ཕུལ་གྲུབ་པ་ཡིན་པས། མཉམ་ཉིད་ངེས་པའི་དོན་ལ་བླང་དོར་བསྲུང་མཚམས་ལས་འདས་ཀྱང་། སྤང་ཐོབ་མེད་པའི་འབྲས་བུ་མངོན་དུ་མ་གྱུར་གྱི་བར་དུ་དྲང་དོན་གནང་བཀག་གི་མཚམས་ཕྱེད་པས། ཁྱད་པར་གྱི་དམ་ཚིག་ཆེན་པོ་ལས་ཉམས་འདས་ཀྱི་དྲི་མས་མ་གོས་པར་བསྲུང་བར་བགྱིའོ་སྙམ་པས་འདིའི་རྗེས་ཟློས། གཙོ་བོས་ཇི་ལྟར་སོགས་གསུམ། དེ་ལྟར་དབང་རྫོགས་པ་དང་། བླ་མ་ཉིད་ལ་བཞེད་པ་མེད་ཀྱང་། བདག་རྣམ་པར་དག་པར་བྱ་བའི་ཕྱིར་དབང་ཡོན་དབུལ་དགོས་ཏེ། སྙིང་པོའི་རྒྱུད་ལས། བུ་དང་ཆུང་མ་ནོར་གྱི་དབྱིག༔ རབ་ཏུ་གཅེས་དང་ཡིད་འཐད་དབུལ༔ ཅེས་གསུངས་པས། དེ་ཡང་བུ་ནི། གཅེས་འཛིན་བློས་གཏང་བའི་ཕྱིར་རང་གི་བུ་དབུལ། དེའི་ཡོན་ཏན་ནི་རང་གི་རྒྱུད་ལ་སངས་རྒྱས་ཀྱི་རིགས་འཛིན་འབྱུང་། སེམས་ཅན་ལ་བརྩེ་བའི་སྒོ་ནས་གཞན་གྱི་བུ་སྣོད་ལྡན་བླ་མ་ལ་དབུལ། ཡོན་ཏན་ནི། མི་མཆོག་ཕུལ་བས་དོན་མཆོག་འགྲུབ༔ ཅེས་གསུངས་སོ། །ཆུང་མ་གང་ཞེ་ན། ཆགས་སྲེད་འཛིན་བློས་གཏང་ཕྱིར་རང་གི་ཆུང་མ་དབུལ། ཡོན་ཏན་ནི། ཆོས་ཉིད་བདེ་བ་ཆེན་པོའི་དངོས་གྲུབ་འབྱུང༔ ཞེས་གསུངས། ཚོགས་གཉིས་ཡོངས་སུ་རྫོགས་པར་བྱ་བའི་ཕྱིར། གཞན་གྱི་ཆུང་མ་དང་བུ་མོ་རང་གི་ཡིད་དང་འཐད་པ་གསེར་གཡུས་བརྒྱན། དར་ཟབ་ཀྱིས་སྤྲས་ཏེ་བླ་མའི་ལས་རྒྱར་དབུལ། ཡོན་ཏན་ནི། གསུམ་རིག་གཙང་མ་དག་པ་སྟེ༔ ཆོས་ཉིད་བདེ་བ་ཆེན་པོ་འགྲུབ༔ ཅེས་གསུངས་སོ། །རབ་ཏུ་གཅེས་དང་ཞེས་པས། དེ་མ་ཡིན་པའི་རང་གི་གྲོགས་དང་། འཁོར་ནོར་ལ་སོགས་པ་ཡིད་ལ་འཐད་པ་ཐམས་ཅད་ནོར་གྱིས་བླུས་ཏེ་བླ་མ་ལ་དབུལ་ལོ། །དེ་ཡང་དུས་ཚོད་མཉམ་པས་འགྲུབ༔ ཅེས་པས། དབང་ཚར་བ་དང་ཡོན་དབུལ་བ་དུས་མཉམ་དུ་བྱ་བ་གཅེས་པར་གསུངས་པས། དབང་བསྐུར་རྫོགས་པར་ཐོབ་པའི་གཏང་རག་གི་ཡོན་དུ་དམིགས་ཏེ་ཞིང་ཁམས་འབུལ་བ་ཞུ། ཞེས་གཏང་རག་མཎྜལ་འབུལ་དུ་གཞུག །ལུས་ལོངས་སྤྱོད་འབུལ་བ་དང་། དགེ་བསྔོ་སྤྱི་ལྟར་བྱས། ཚོགས་ལ་རོལ་ཏེ་སློབ་མ་རྣམས་གྱེས་སོ། །སློབ་དཔོན་གྱིས་ལྷག་མ་གཏང་བ་ནས་བཀྲ་ཤིས་ཀྱི་བར་བླ་མའི་ཕྲིན་ལས་རྒྱས་བསྡུས་གང་ལ་བརྟེན་པའི་གཞུང་ལྟར་མཐར་ཆགས་སུ་གཏང་བར་བྱའོ། །དབང་གི་རྒྱལ་པོ་རྒྱལ་ཐབས་སྤྱི་བླུགས་ཀྱིས། །རང་རིག་རྩལ་ལ་རང་དབང་མཆོག་ཐོབ་ནས། །ལྟ་བའི་རྒྱལ་པོ་བློ་བྲལ་རྫོགས་པ་ཆེ། །རྟོགས་གྲོལ་དུས་མཉམ་སྲིད་ཞི་ཡོངས་སྒྲོལ་ཤོག །འདི་བགྱིས་རྟོག་འཁྲུལ་ནོངས་པའི་རྙོགས་མ་ཀུན། །སྤྱན་ལྡན་ཐུགས་རྗེའི་ནོར་བུས་ལེགས་བགྲུངས་ནས། །གློ་བུར་ཉེས་པའི་དག་བྱེད་སྔ་འགྱུར་གྱི། །རྒྱ་མཚོ་ཇི་སྲིད་འཁོར་ཞིང་འབབ་གྱུར་ཅིག །ཅེས་པ་འདིའང་རྩ་བའི་གཏེར་གཞུང་ལ་ཀུན་བཟང་བླ་མ་ཆོས་ཐམས་ཅད་ཀྱི་དབང་ཕྱུག་མཆོག་གི་ཞལ་ལུང་དྲི་མ་དང་བྲལ་བས་སྤྲས་ཏེ། རང་འདྲའི་དུས་ཞབས་ཀྱི་སྨིན་བྱེད་མཁན་པོའི་བཀླག་ཆོག་ཏུ་ཐེག་དགུའི་ཡང་རྩེ་ལ་མོས་པ་ལམ་དུ་བྱེད་པའི་ཛོ་ཀི་པདྨ་གར་དབང་ཕྲིན་ལས་འགྲོ་འདུལ་རྩལ་གྱིས་དཔལ་སྤུངས་ཡང་ཁྲོད་ཀུན་བཟང་བདེ་ཆེན་འོད་གསལ་གླིང་དུ་སྦྱར་པ་དགེ་ལེགས་འཕེལ།། །།\nRetrieved from "https://rtz.tsadra.org/index.php?title=Terdzo-HI-001&oldid=115147"\nThis page was last edited on 29 December 2017, at 17:26.


ཚངས་དབྱངས་དྲ་ཚིགས - གསར་འགྱུར། - དགེ་རྒན་གྱི་སློབ་གསོ།༨\nཁྱེད་ཀྱི་གནས་ཡུལ： ཚངས་དབྱངས་དྲ་ཚིགས >> གསར་འགྱུར། >> གཏེར་གྱི་བུམ་བཟང་། >> སློབ་གསོ\n［རྩོམ་པ་པོ：མཁན་པོ་ཚུལ་ཁྲིམས་བློ་ ཡོང་ཁུངས：gedj དུས་ཚོད：2013/7/27 8:53:25 བཀླགས་ཐེངས：991］ [ཡིག་གཟུགས: ]\nགཉིས་པ་དེ་སློབ་དེབ་ཀྱི་ཐོག་ལ་བསྒྱུར་རྩོམ་མང་གི་རེད། བསྒྱུར་རྩོམ་དེ་ཚོ་མདོ་དབུས་ཁམས་གསུམ་གྱི་མི་མང་པོས་བསྒྱུར་བ་རེད། དེས་ན་མདོ་དབུས་ཁམས་གསུམ་གྱི་སྐད་དེ་ཇེ་རིང་ཇེ་རིང་དུ་འགྲོ་གི་ཡོད་རེད། ཉི་མ་སྔ་ཆོད་ལ་མཚོན་པ་ཡིན་ན་བསྟན་བཅོས་ཀྱི་ཐོག་གམ་རིག་གནས་ཀྱི་ཐོག་ནས་སྐད་རིགས་གཅིག་གྱུར་ཧ་ལས་པ་བྱས་བཞག་ཡོད་རེད། བོད་ཀྱི་སྤྱི་སྐད་གང་ཡིན་ཟེར་བ་ཡིན་ན་བསྟན་བཅོས་ཀྱི་སྐད་དེ་སྤྱི་སྐད་ཡང་དག་རེད། དེ་སྒྲ་གདངས་དང་ཀློག་ཚུལ་ཅུང་ཟད་མ་གཏོགས་གཅིག་གྱུར་བྱས་བཞག་ཡོད་རེད།\nདེ་རིང་ང་ཚོས་སྔོན་གྱི་བསྟན་བཅོས་ཤིག་ལ་བལྟས་པ་ཡིན་ན། རྗེ་ཙོང་ཁ་པ་ཨ་མདོ་ནས་རེད། དེ་འདྲ་བ་ཞིག་གི་འཇམ་མགོན་ས་སྐྱ་པཎྜི་ཏ་དབུས་གཙང་ནས་རེད། འཇམ་མགོན་མི་ཕམ་ཁམས་ནས་རེད། ཡིན་ནའང་གསུང་རྩོམ་གསུམ་པོ་བསྡུར་ནས་ལྷན་ཅིག་ཏུ་བཞག་ནས་བལྟས་པ་ཡིན་ན། འདི་ལྷ་ས་ནས་བྲིས་པ་དང་འདི་ཨ་མདོ་ནས་བྲིས་པ་འདི་ཁམས་པ་ནས་བྲིས་པ་ནི་གཞུང་དེ་དག་གི་མགོ་ནས་རྔ་མའི་བར་དུ་བལྟས་ནས་བཀླགས་ཀྱང་དབྱེ་བ་འབྱེད་ཐུབ་ཀྱི་མ་རེད། ཁ་རྩང་དེ་རིང་གི་བསྒྱུར་རྩོམ་ཡིན་ན་ལྡེབ་མ་གཅིག་ལས་བཀླག་དགོས་ཀྱི་མ་རེད། འདི་ཨ་མདོ་ཡིས་བསྒྱུར་བ་རེད། འདི་ལྷ་ས་ནས་བསྒྱུར་བ་དང་། འདི་ཁམས་པས་བསྒྱུར་བ་རེད་བསམ་རྒྱུ་དེ་འདྲ་ཡོད་རེད། འདི་ཚོ་སྔོན་ཆད་སྐད་རིགས་གཅིག་བསྒྱུར་བྱས་ཡོད་པ་དེ་ཕར་གཏོར་ནས་འགྲོ་གིན་ཡོད་རེད། དེ་ཚོ་དགེ་རྒན་རྣམས་ཀྱིས་མཉམ་འཇོག་བྱེད་དགོས་ས་ཤིན་ཏུ་ནས་ཀྱང་གལ་ཆེན་པོ་ཞིག་རེད། སློབ་དེབ་ཀྱི་ཐོག་ནས་མཉམ་འཇོག་བྱེད་དགོས་ས་དེ་ཚོ་རེད།\nངས་སློབ་དེབ་ཀྱིས་འགྲིག་གི་མི་འདུག་དེ་རིང་ཟེར་གྱི་མེད། སློབ་དེབ་ཟེར་རྒྱུ་དེ་བོད་ཀྱི་མཁས་པ་ཐམས་ཅད་འདུས་ནས་བསམ་བློ་བཏང་སྟེ་སྒྲིག་པ་ཞིག་རེད། དེ་ངས་འགྲིག་གི་འདུག་མི་འདུག་ཅང་ཟེར་གྱི་མེད། ཡིན་ནའང་དཔེར་ན་སུམ་རྟགས་གཅིག་པུ་ཡིན་ན་དེ་འདྲ་མང་པོ་བྱས་ནས་གཏོར་བཞག་པ་འདྲ་བོ་དང་སྐད་རིགས་གཅིག་གྱུར་མེད་ནས་ཁ་ཐོར་ལ་འགྲོ་རྒྱུ་འདི་ཚོ་ཐམས་ཅད་པོ་དངོས་གནས་དྲང་གནས་དགེ་འདུས་ཆོས་འཕེལ་གྱི་གསུང་གཅིག་པོ་དེ་རྡོ་རྗེའི་གསུང་ཡིན་པ་རེད། ཁོང་གིས་གསུངས་འདུག་བ། ཇི་སྲིད་དུ་བསྟན་བཅོས་ཀྱི་གསུང་འདིར་ཆ་འཇོག་ཡོད་པ་དེ་སྲིད་དུ་ང་ཚོའི་སྐད་རིགས་གཅིག་གྱུར་རེད་གསུངས་རེད། དེ་ངོ་མ་ཡིན་པ་རེད། ངས་ད་རེས་ཟེར་རྒྱུ་དེ་ཡིན་བསྟན་བཅོས་ཀྱི་ནང་དུ་ཡོད་པའི་ཡི་གེ་ལྡེབ་མ་གཅིག་ཁྱེར་ནས་སོང་སྟེ་དགེ་འདུས་ཆོས་འཕེལ་གྱིས་གསུངས་ཡོད་རེད་སྟོད་མངའ་རིས་ནས་སྨན་རྒྱ་མོ་ཚ་བ་རོང་བར་དུ་ཁྱེར་ན་སྤྱིར་བཏང་ཡི་གེ་མ་ཤེས་ན་མ་གཏོགས་འདི་གོ་གི་རེད་དེ་འདྲ་ཞིག་རེད། དེས་ན་དགེ་རྒན་རྣམ་པས་འཁྲིད་ལུགས་ཀྱི་ཐོག་ནས་ཇི་ལྟར་བྱ་དགོས་པ་དང་བློ་ལེན་ལུགས་ཇི་ལྟར་དགོས་པ་དེ་རེད།\nསུམ་ཅུ་པ་གཅིག་པོ་དེ་ལོ་རིམ་དང་པོ་ནས་ལོ་རིམ་དྲུག་པའི་བར་དུ་དེ་ཤ་སྟག་ད་དུང་མ་རྫོགས་པར་བསྡད་ན་དེས་ཅི་འདྲ་ས་ཡོད་འདུག དོན་དག་གཅིག་ལ་ང་ཚོས་མཉམ་པར་འཇོག་དགོས་རྒྱུ་གཅིག་ཡོད་རེད། རྒྱལ་སྤྱིའི་ཐོག་གི་མཁས་པ་རྣམས་ཀྱིས་ཅི་ཟེར་རེད་ཟེར་ན། དཔེར་ན་ལོ་རིམ་གསུམ་པའི་སློབ་དེབ་དེ་ཐོན་ཡོང་ན། ལོ་རིམ་གཉིས་པའི་སློབ་དེབ་སྦྱངས་ནས་མཐར་ཕྱིན་ཚར་བའི་སློབ་མ་ཞིག་གི་ལག་ལ་བཞག་ན་སློབ་མ་དེས་མགོ་ནས་རྔ་མའི་བར་དུ་ཀློག་ཤེས་པ་མ་ཚད་ད་དུང་དེའི་ནང་དུ་ཡོད་པའི་གཏམ་བརྗོད་དེ་ཚོ་ཚུལ་དགེ་རྒན་ལ་བཤད་ཡོང་ན། དེ་འདྲའི་སློབ་དེབ་དེ་སློབ་མའི་དུས་ཚོད་འཕྲོ་བརླག་བྱེད་སྤྱད་ཡིན་ཟེར་ནས་བཤད་ཀྱི་ཡོད་རེད། དེ་འདྲ་ཡིན་དུས་དེའི་ཐོག་ལ་བསམ་བློ་གཏོང་རྒྱུ་ཡོད་རེད། ང་ཚོས་ལོ་རིམ་དང་པོ་དང་གཉིས་པ་སྦྱངས་ནས་ལོ་རིམ་གསུམ་པ་བཞི་པའི་སློབ་དེབ་ནང་ལ་མ་ཤེས་པའི་ཆ་ཅི་ཙམ་འདུག་དེ་བསམ་བློ་གཏོང་དགོས་ཀྱི་རེད། གལ་ཏེ་དེའི་ནང་ལ་གཅིག་མི་ཤེས་རྒྱུ་མེད་ན་དུས་ཚོད་འཕྲོ་བརླག་བྱེད་ཀྱི་ཡོད་རེད་མི་ཤེས་རྒྱུ་མེད་ན་སྔར་ནས་ཤེས་ཚར་བས་དེ་འདྲའི་ལོ་མང་པོ་དགོས་དོན་ཡོད་མ་རེད། ལོ་རིམ་རེ་རེ་བཞིན་དུ་མ་ཤེས་པ་གསར་དུ་ཡོད་དགོས་རེད།\nཁ་སང་དེ་རིང་རྒྱ་ཡི་སློབ་གྲྭ་རྣམས་ཀྱི་ནང་ལ་རྒྱ་ཡི་སྲོལ་རྒྱུན་རིག་གནས་ཟེར་ན་(རུའུ་ཧྲིའུ་ཏའོ)་དེ་གསུམ་པོ་རེད་ཁོང་ཚོའི་རུའི་ལུགས་ཀྱི་བསམ་པ་དང་། ཏའོ་ལུགས་ཀྱི་བསམ་པ། ནང་པའི་བསམ་པ་གསུམ་པོ་དེ་འཇོག་གི་ཡོད་རེད། དེ་གསུམ་པོ་བཞག་ནས་སློབ་གྲྭ་མང་པོའི་ནང་དུ་ཤུགས་སྣོན་བརྒྱབས་ནས་ལས་ཡོད་རེད། དེ་འདྲ་ཡིན་སོང་ན་ང་ཚོའི་སློབ་གྲྭའི་ནང་བློ་ལེན་དེ་ཚོ་གང་ལ་གང་འཚམས་དགོས་ཀྱི་འདུག རེད་མ་གཏོགས་པ་འདི་ཚོ་ལ་བསམ་བློ་མ་བཏང་ན་དཀའ་མོ་ཡིན་གྱི་ཡོད་རེད། དོན་དག་གཅིག་པོ་དེ་རིག་པའི་རྣམ་གྲངས་སློབ་པ་དང་།། ཟེར་དེ་དགེ་རྒན་རྣམ་པས་མཁྱེན་པ་རེད།\nང་ཚོའི་སྐད་རིགས་ཀྱི་འཁྲིད་སྟངས་དང་པོ་གཉིས་པ་ཡོད་རེད། འཁྲིད་སྟངས་དང་པོ་དེ་ན་ནིང་ཟི་ལིང་དགེ་རྒན་གྱི་སྦྱོང་བརྡར་ནང་དུ་བགྲོ་གླེང་མང་པོ་བྱས་འདུག འཁྲིད་སྟངས་དང་པོ་ང་ཚོའི་ཕ་སྐད་གཙོ་བོ་བྱས་ནས་འཁྲིད་རྒྱུ་འདི་དགེ་མཚན་ཡོད་ལུགས་དང་། རྒྱུ་མཚན་ཡོད་ལུགས་ཆེད་ལས་ཀྱི་མཁས་པ་རྣམས་ཀྱི་དོན་དངོས་པའི་ཐོག་ནས་བྱུང་བའི་ང་ཚོའི་མཚན་ཉིད་རིག་པའི་ནང་ནས་བཤད་ན་དངོས་པོ་སྟོབས་ལྡན་གྱི་རིགས་པ་ལྟ་བུ་མང་པོ་བཤད་ཡོད་འདུག དེ་དངོས་གནས་རེད་དེའི་ཐོག་ནས་སློབ་གསོ་བྱེད་ལུགས་མ་གཏོགས་གཞན་པ་ཞིག་དཀའ་གྱི་འདུག\nདང་པོ་དེའི་ཐོག་ནས་སློབ་གསོ་བྱེད་དགོས་ཀྱི་ཡོད་རེད། དེའི་ཐོག་ནས་རྒྱ་ཡིག་ཤེས་དགོས། དབྱིན་ཡིག་ཤེས་དགོས་དེ་མི་དགོས་སུ་གཅིག་གིས་ཟེར་གྱི་ཡོད་མ་རེད། ཡིན་ནའང་ཕ་སྐད་ཕར་ཟུར་དུ་བཞག་ནས་གསར་དུ་གཞན་པའི་ཐོག་ནས་འགྲོ་དགོས་དུས་དེས་ན་སློབ་མ་ཐམས་ཅད་ཡིན་ན་མི་ཤེས་ནས་སློབ་གྲྭའི་ནང་ལ་རྒྱུགས་མི་འཕྲོད་པ་དེ་འདྲ་རེད། སློབ་གྲྭ་ཆེན་མོའི་ནང་ལ་འགྲོ་ཐུབ་ཀྱི་ཡོད་མ་རེད། དཔེར་ན་ང་ཚོའི་ཁམས་ཕྱོགས་ན་རྟའུ་ཟེར་བ་འདྲ་འདྲ་འདི་ཚོའི་སྐད་དེ་བོད་སྐད་རེད་དེ། བོད་སྤྱི་ཁྱབ་ཀྱི་སྐད་མིན་པ་དེ་འདྲ་རེད།\nའདི་དག་གི་སློབ་མ་ཐམས་ཅད་པོར་དཀའ་ངལ་ཅི་ཞིག་འདུག་ཟེར་ན་རྒྱ་ཡིག་སྦྱོང་དགོས་ན་བོད་ཀྱིས་རྒྱ་ཡིག་སྦྱོང་བ་རེད་ཇི་ལྟར་མཁས་ཀྱང་དེའི་ནང་ནས་རིམ་པ་གཉིས་པ་མ་གཏོགས་འགྲོ་ས་ཡོད་མ་རེད། འགྲོ་མི་དོ་བ་རེད། བོད་ཡིག་སྦྱངས་ན་རྒྱ་ཡིས་བོད་ཡིག་སྦྱོང་བ་དང་ཨ་ན་མ་ན་ཡིན་པ་རེད། བོད་སྐད་བཤད་ཀྱི་ཡོད་ཀྱང་སྤྱི་ཁྱབ་ཀྱི་བོད་སྐད་བཤད་ཀྱི་མེད་དུས་དཀའ་ལས་མང་པོ་འཕྲད་ཀྱི་ཡོད་རེད། དེ་ཚོ་སློབ་ཆུང་གི་ནང་ནས་རྨང་གཞི་ཡག་པོ་མི་ཡོང་དེ་ནས་སློབ་འབྲིང་གི་ནང་ནས་མི་འཇོན་མཐོ་རྒྱུགས་མི་འཕྲོད་སློབ་གྲྭ་ཆེན་མོ་ལ་འགྲོ་ས་མི་ལོན། དེ་འདྲ་ལོག་འགྲོ་གི་འདུག དེས་ན་རྣམ་པ་ཐམས་ཅད་པོས་དེ་ངོས་ཟིན་ཡོད་རྒྱུ་རེད་དེ། འཁྲིད་སྟངས་ཀྱི་རྣམ་པ་དང་པོ་དེ་ཁྲིད་ནས་སྐད་རིགས་གཞན་པའི་དེའི་ཐོག་ལ་སྣོན་མ་བརྒྱབས་ནས་ཁྲིད་རྒྱུ་དེ་ཤིན་ཏུ་གལ་ཆེན་གཅིག་རེད། རིག་པའི་རྣམ་གྲངས་སྦྱང་བ་དང་ཟེར་རྒྱུ་དེ་ངར་དེ་མ་གཏོགས་ཅང་མེད་གཞན་པ་ཐམས་ཅད་པོས་མཁྱེན་བཞིན་པ་རེད།\nགཉིས་པ་དེ་གང་རེད་ཟེར་ན། བླང་དོར་ཚུལ་བཞིན་སྟོན་པ་དང་།། ཟེར་རྒྱུ་དེ་ཧ་ཅང་གལ་ཆེན་པོ་རེད། ངས་ད་རེས་སློབ་གྲྭའི་ནང་ནས་དགེ་རྒན་གྱིས་རིག་གནས་སློབ་རྒྱུ་དེ་དགེ་རྒན་གྱི་བྱ་བ་ཡོངས་རྫོགས་ཨེ་རེད་ཟེར་ན་དེ་མ་རེད། དེས་ན་ཅི་ཞིག་རེད་ཟེར་ན། བླང་དོར་ཚུལ་བཞིན་དུ་སྟོན་པ་དེ་རེད། བླང་དོར་ཇི་ལྟར་སྟོན་དགོས་ཟེར་ན་འདིའི་ཐོག་ལ་བསམ་བློ་གཏོང་ས་ཡོད་རེད། དགེ་རྒན་ལ་ལས་བསམས་ན་སྲོལ་རྒྱུན་གྱི་རིག་པ་འདིས་མཁོ་དང་མི་མཁོ་གི་ས་མཚམས་དེ་འདྲ་ལ་བསམ་བློ་གཏོང་གི་ཡོད་རེད། ཡང་མི་ལ་ལ་ཡིས་བསམ་བློ་བཏང་ན་ཁ་སང་དེ་རིང་འཛམ་བུའི་གླིང་གི་ཐོག་ལ་ཚན་རིག་གི་ལག་རྩལ་ཡར་རྒྱས་སོང་ནས་དངོས་པོའི་འཚོ་བ་རྒྱ་ཆེན་པོ་འབྱུང་གི་ཡོད་རེད།\nདེས་ན་སྲོལ་རྒྱུན་གྱི་རིག་པ་འདི་ཅང་ཨེ་དགོས་དོན་དག་ཅང་ཨེ་ཡོད་དེ་འདྲ་སེམས་མཁན་ཡོད་ཀྱི་རེད་དེ། ང་ཚོ་ཐམས་ཅད་པོས་བསམ་བློ་གཏོང་དགོས་ས་གང་རེད་ཟེར་ན། ནུབ་ཕྱོགས་ཀྱི་སྟོབས་ལྡན་རྒྱལ་ཁབ་མང་པོ་ཞིག་ལམ་འདི་ནས་སོང་ནས་རྩེ་མོ་ལ་ཐོན་ཏེ་བསྡད་ཡོད་རེད། ཤར་ཕྱོགས་ནས་ད་དུང་ཡར་རྒྱས་འགྲོ་བཞིན་པ་སྟེ་འཛམ་གླིང་གསུམ་པའི་རྒྱལ་ཁབ་ཟེར་གྱི་ཡོད་རེད། འཛམ་གླིང་གསུམ་པའི་རྒྱལ་ཁབ་འདི་ཚོ་ད་ལྟ་གསར་དུ་ཡར་འཕེལ་རྒྱས་འགྲོ་བཞིན་པ་རེད།\nནུབ་ཕྱོགས་པས་ཇི་ལྟར་ལྟ་སྟངས་འཛིན་གྱི་ཡོད་རེད་ཟེར་ན། སྤྱི་ལོ་༡༩༨༨ ཀྱི་ལོ་ལ་ཧྥ་རཱན་སའི་རྒྱལ་ས་ཕ་རི་སེ་ཟེར་ས་རྒྱ་ཡིས་༼པ་ལིས་༽ཟེར་ས་འདི་ན་ནོ་ཝེར་གྱི་བྱ་དགའ་འཐོབ་མཁན་གྱི་མི་བདུན་ཅུ་དོན་དྲུག་ཚོགས་འདུ་འཚོགས་ནས་གྲོས་བསྡུར་བྱས་པ་རེད། དེ་དག་རང་དགར་གྱི་མི་མ་རེད་འཛམ་བུ་གླིང་ཐོག་ནས་རིག་གནས་མཁས་པ་ཤ་སྟག་རེད་སྤྱིར་རིག་གནས་པ་ཞིག་མ་ཚད་པ་ནོ་ཝེར་གྱི་བྱ་དགའ་འཐོབ་མཁན་ཟེར་དུས་ཅི་འདྲ་ཞིག་ལ་ཐོབ་པ་ཚང་མས་ཧ་གོ་གི་འདུག རགས་རིམ་ཞིག་སུ་ཡིན་ན་ཧ་གོ་གི་འདུག་ཞིབ་མོ་ཞིག་དཀའ་ཡང་། དེ་འདྲ་བའི་མི་བདུན་ཅུ་དོན་དྲུག་གི་ཚོགས་འདུ་འཚོགས་ནས་སྙིང་དོན་ཅི་ཞིག་འཚོགས་པ་རེད་ཟེར་ན་དེའི་སྐབས་དུས་རབས་ཉི་ཤུ་པ་རེད།\nདུས་རབས་ཉི་ཤུ་རྩ་གཅིག་པའི་ནང་ལ་འགྲོ་བ་མིའི་རིགས་མུ་མཐུད་ནས་འཚོ་གནས་བྱེད་དགོས་ན་གང་གཙོ་བོ་བྱེད་དགོས་པ་དང་ཐབས་ཤེས་གང་དགོས་པ་དེའི་ཐོག་ནས་གྲོས་བསྡུར་བྱས་པ་རེད། དེ་འདུས་ཀྱི་ནོ་ཝེར་གྱི་བྱ་དགའ་འཐོབ་མཁན་གྱི་མི་ཐམས་ཅད་པོས་ཅི་ཟེར་ཡོད་རེད་ཟེར་ན། གལ་ཏེ་འགྲོ་བ་མིའི་རིགས་དུས་རབས་ཉི་ཤུ་རྩ་གཅིག་པའི་ནང་མུ་མཐུད་ནས་འཚོ་གནས་བྱེད་དགོས་ན་ལོ་ཉིས་སྟོང་ལྔ་བརྒྱའི་སྔོན་དུ་ཕྱིར་སོང་ནས་ཤར་ཕྱོགས་ཀྱི་ཁུང་ཙེའི་ཤེས་རབ་དེ་ལེན་དགོས་ཀྱི་མ་གཏོགས་དེ་མིན་ན་འགྲོ་བ་མིའི་རིགས་དུས་རབས་ཉི་ཤུ་རྩ་གཅིག་པའི་ནང་དུ་མུ་མཐུད་ནས་འཚོ་གནས་བྱེད་ཐུབ་ཀྱི་མི་འདུག་ཟེར། དེ་ཅི་རེད་བསམ་བློ་ཐོངས་དང་ཁུང་ཙེའི་རིག་པའི་ནང་ལ་ཅི་ཞིག་ཡོད་པ་རེད། ཁུང་ཙེའི་རིག་པ་མེད་ན་ཅིའི་ཕྱིར་འཚོ་གནས་བྱེད་མི་ཐུབ་པ་རེད། ཁུང་ཙེའི་རིག་པས་གནམ་གྲུ་ལས་ཀྱི་མི་འདུག ཁུང་ཙེའི་རིག་པས་མཚོན་ཆ་འདྲ་དང་མི་འདྲ་ལས་ཀྱི་མི་འདུག ཁུང་ཙེའི་རིག་པས་གློག་ཆས་དང་འཕྲུལ་ཆས་འདྲ་དང་མི་འདྲ་མ་ལས་ན། འདི་འདྲ་ཅི་ལ་གལ་ཆེ་བ་རེད།\nདེ་དངོས་གནས་དྲང་གནས་བསམ་བློ་གཏོང་ས་གལ་ཆེན་པོ་རེད། ཁ་སང་དེ་རིང་དཔེ་མཛོད་རེད་དཔེ་ཚོང་ཁང་གང་གི་ནང་ལ་འཛུལ་སོང་བ་ཡིན་ན། ཡིག་ཆ་ཕལ་ཆེར་བ་ནི་ཁུང་ཙེའི་རིག་པའི་སྐོར་དང་འདིའི་ཐོག་གི་ཟེར་སྡེར་རེད། ཡིག་ཆ་དེ་དག་གིས་བཀང་བཞག་ཡོད་རེད། དུས་རབས་ཉི་ཤུ་རྩ་གཅིག་པ་འཐོན་དུས་དེར། སྔོན་མར་རིག་རྒྱུ་ཡོད་དམ་མེད་ཚང་མས་ཧ་གོ་གི་རེད། ཁུང་ཙེའི་རིག་པ་གལ་ཆེ་བའི་རང་བཞིན་དེ་ཚང་མས་ཧ་གོ་ཡོད། འདི་གལ་ཆེ་བའི་ངོ་ཟིན་དེ་རྒྱུད་རིམ་ཞིག་ཡོད་རེད། ཇི་ལྟར་ཡོད་རེད་ཟེར་ན། དཔེར་ན་ལོ་རབས་ལྔ་བཅུ་པ་དང་དྲུག་ཅུ་པའི་ནང་འདི་ངོས་ཟིན་ཐུབ་ཀྱི་མ་རེད། འདི་ངོས་མི་ཟིན་པ་ཅི་རེད་ཟེར་ན་དཔལ་འབྱོར་དེ་འདྲ་ཡར་རྒྱས་མ་སོང་བའི་སྐབས་ན་མི་ཐམས་ཅད་ཀྱིས་གཙོ་བོ་འཚོ་གནས་ཀྱི་དོན་ལ་བསམ་བློ་གཏོང་འདུག་རྒྱུ་མ་གཏོགས་པ་གཞན་པ་མང་པོའི་ཐོག་ལ་བསམ་བློ་མི་གཏོང་པ་དང་། ཐམས་ཅད་པོས་སྒོར་མོ་མང་པོ་ཡོད་ན་གཞན་མ་རེད་པ་ཅི་ཡང་ཡོད་ཀྱི་མ་རེད། བསམ་པའི་བསམ་བློ་དེའི་ཐོག་ལ་བཟུང་ཡོད་རེད། ནུབ་ཕྱོགས་ཀྱིས་བསམ་བློ་དེ་འཛིན་མྱོང་བ་རེད།\nཡིན་ནའང་དཔལ་འབྱོར་ཡར་རྒྱས་སུ་སོང་སྟེ་དེ་རིང་གི་ཉི་མ་འདི་ལྟ་བུ་ལ་འཐོན་ཡོང་དུས་དེར་དཔེར་ན་ནུབ་ཕྱོགས་སུ་ཁ་སང་དེ་རིང་ཧ་གོ་ཡོང་གི་ཡོད་རེད། སྲོལ་རྒྱུན་གྱི་རིག་གནས་ཤིག་མེད་ན་འགྲིག་གི་མི་འདུག་ཟེར། མི་འགྲིག་པའི་རྒྱུ་མཚན་ཅི་རེད་ཟེར་ན། ང་ཚོའི་དོན་དངོས་པོའི་ཐོག་ནས་ཡོད་པའི་དཔེ་ཞིག་བཞག་ན་ཨ་མེ་རི་ཀ་ལྟ་བུ་རྒྱལ་ཁབ་འདི་མཁས་པ་ལ་ལ་ཡིས་ཟེར་ན་དཔལ་འབྱོར་རིག་པ་པ་ཡིན་ནའང་འདྲ་ལོ་རྒྱུས་རིག་པ་སྨྲ་བའི་མཁས་པ་རྣམས་ཀྱིས་བཤད་ན། དེ་སྔོན་མིའི་རིགས་ཀྱི་ལོས་རྒྱུས་ནང་འདི་འདྲ་བའི་འབྱོར་ཕྱུག་ཅན་གྱི་རྒྱལ་ཁབ་ཅིག་བྱུང་མ་མྱོང་བ་རེད་ཅེས་བཤད་ཀྱི་ཡོད་རེད། དེ་མཁས་པ་གཞན་པ་རྣམས་ཀྱིས་ཟེར་གྱི་ཡོད་རེད། དེའི་དབང་དུ་བྱས་ན་སྤྱིའི་དཔལ་འབྱོར་ཡར་རྒྱས་འགྲོ་སྟངས་ཇི་ལྟར་རེད་ཟེར་ན་དུས་རབས་ཉི་ཤུ་པའི་ནང་གི་ལོ་རབས་ལྔ་བཅུ་པ་དང་དྲུག་ཅུ་པ་སྟེ། དུས་རབས་ཕྱེད་ཀ་ཞིག་གི་ནང་ལ་མི་སྤྱིར་བཏང་ཞིག་དཔལ་འབྱོར་ཡོང་འབབ་ལ་བསམ་བློ་གཏོང་ན་ལྡབ་གསུམ་གྱིས་ཡར་ཇེ་འཕར་དུ་སོང་ཚར་བ་རེད་ཟེར། དེ་འདྲ་ཞིག་གི་ཡོང་སྒོ་ཡོད་པ་རེད་དཔལ་འབྱོར་གྱི་ཡོང་སྒོ་དེ་འདྲ་ཞིག་རེད།\nཡིན་ནའང་སྤྱི་ཚོགས་འདི་ཅི་འདྲ་ཞིག་རེད་ཀྱི་ཡོད་རེད་ཟེར་ན། སྤྱི་ཚོགས་འདི་ཡར་རྒྱས་འགྲོ་ཐུབ་ཀྱི་ཡོད་མ་རེད། ཅིའི་ཕྱིར་ན་མི་འགྲོ་བ་རེད་ཟེར་ན། ཨ་མེ་རི་ཀའི་སྤྱི་ཚོགས་འདི་ཁ་སང་དེ་རིང་ལ་བསམ་བློ་བཏང་ན། ལོ་རབས་ལྔ་བཅུ་པ་ལས་ཁ་སང་དེ་རིང་ལྡབ་གཉིས་ལ་བཟའ་ཚང་ཁ་ཐོར་འགྲོ་རྒྱུ་འདི་མང་ཚར་བ་རེད་ཟེར། ན་གཞོན་རྣམས་ཀྱིས་རང་སྲོག་གཅོད་རྒྱུའམ་ལོ་ཉུང་རྣམས་ཀྱི་རང་ཤི་རྒྱག་རྒྱུ་དེ་ཡིན་ན་ལྡབ་གསུམ་གྱིས་ཇེ་མང་རེད་ཚར་བ་རེད་ཟེར། ན་གཞོན་རྣམས་ཀྱིས་མི་གསོད་རྒྱུ་ཡིན་ནའང་འདྲ། དུག་འཐུང་རྒྱུ་ཡིན་ནའང་འདྲ། ཇག་རྒྱག་རྒྱུ་སོགས་བྱ་བ་ངན་པ་ཁྲིམས་འགལ་གྱི་ལས་ཀ་བྱེད་རྒྱུ་འདི་སྔ་ཆོད་ལོ་རབས་ལྔ་བཅུ་པ་དང་བསྡུར་ན་ལྡབ་བཞིས་ཇེ་མང་རེད་ཚར་བ་རེད་ཟེར། ཁྲིམས་ཁང་གི་ནང་དུ་ཡོད་པའི་མི་དེ་ནི་ལོ་རབས་ལྔ་བཅུ་པ་དང་ད་ལྟ་གཉིས་བསྡུར་ནས་རྩིས་ན་ལྡབ་ལྔས་ཇེ་མང་རེད་ཟེར། དེས་ན་ལྡབ་གཉིས་ལྡབ་གསུམ་ལྡབ་གཞི་སྟེ་བྱ་བ་མ་རུངས་པ་བྱ་བ་མི་ཉེན་པ་ཐམས་ཅད་ལྡབ་ནས་ལྡབ་ལ་ཡར་འཕེལ་གྱི་ཡོད་རེད།\nདེ་འདྲ་བ་ཞིག་ལ་བསམ་བློ་བཏང་ནས་ནུབ་ཕྱོགས་ཀྱི་ཆེད་ལས་མཁས་པ་རྣམས་ཀྱིས་ད་ཁ་ཕྱིར་ལ་འཁོར་ནས་སྲོལ་རྒྱུན་རིག་གནས་ལ་རེ་བ་མ་བཅོལ་ན། མི་འགྲིག་གི་ཟེར་གྱི་ཡོད་རེད། ཚན་རིག་གི་ལག་རྩལ་གྱིས་འགྲོ་བ་མིའི་རིགས་ཀྱི་དངོས་པོའི་འདོད་པ་བཀང་ཐུབ་ཀྱི་རེད། དེ་རིང་ཅི་ཞིག་དགོས་ཀྱང་ཅི་ཞིག་ཡོད་ཀྱང་དེ་ཙམ་གྱིས་སྤྱི་ཚོགས་འདི་ཡར་རྒྱས་འགྲོ་གི་ཡོད་མ་རེད། ད་གིན་དེ་སྤྱི་ཚོགས་ཡར་རྒྱས་ཟེར་དགོས་སམ་ཅི་ཞིག་ཟེར་དགོས། བཟའ་ཚང་ཁ་འཐོར་རྒྱག་རྒྱུ་ལྡབ་གཉིས་ཀྱིས་ཇེ་མང་ལ་སོང་བ་དང་། དེ་འདྲ་བ་ཞིག་ལ་རང་སྲོག་གཅོད་རྒྱུ་ལྡབ་གསུམ་གྱིས་ཇེ་མང་ལ་སོང་། ཁྲིམས་འགལ་བྱེད་རྒྱུ་ལྡབ་བཞིས་ཇེ་མང་ལ་སོང་། བཙོན་ཁང་ནང་གི་མི་ལྡབ་ལྔས་ཇེ་མང་ལ་སོང་ན། དུས་རབས་ཉི་ཤུ་རྩ་གཅིག་པ་དང་དུས་རབས་ཉི་ཤུ་པའི་ལོ་རབས་ལྔ་བཅུ་པ་གཉིས་བསྡུར་ན་སྤྱི་ཚོགས་འདི་ཡར་རྒྱས་སོང་བ་རེད་ཟེར་དགོས་སམ་སྤྱི་ཚོགས་འདི་མར་ཇེ་གུད་དམ་ཉམས་གུད་ལ་སོང་བ་རེད་ཟེར་དགོས། དེའི་ཐོག་ལ་བསམ་བློ་གཏོང་ས་ཡོད་པ་རེད།\nདེ་ནི་འཛམ་བུ་གླིང་གི་མི་ཡོངས་སུ་རྫོགས་པའི་སེམས་ཀྱི་ནང་ལ་འདྲི་རྟགས་ཤིན་ཏུ་ནས་ཀྱང་ཆེན་པོ་ཞིག་བརྒྱབས་བཞག་ཡོད་རེད། དེ་སྔ་མི་རྣམས་ལམ་འདིའི་ཐོག་ལ་ཐོན་མྱོང་ཡོད་མ་རེད། ཐམས་ཅད་པོས་ཡར་རྒྱས་ཀྱི་ཁ་ཕྱོགས་དེ་དངོས་པོ་ཡར་རྒྱས་གཏོང་རྒྱུ་མ་གཏོགས་གཞན་པ་ཡོད་ཀྱི་མ་རེད་དེ། འདི་ལ་ཐུག་པའི་སྐབས་སུ་བསམ་བློ་གསར་བ་མ་བཏང་ན་མི་ཡོང་བ་རེད། དེས་ན་མཁས་པ་རྣམས་ཀྱིས་ལོ་ཉིས་སྟོང་ལྔ་བརྒྱ་རུ་ཕྱིར་སོང་ནས་ཁུང་ཙེའི་རིག་པ་དེ་མ་བླངས་ན་འགྲོ་བ་མིའི་རིགས་འཚོ་གནས་བྱེད་ཐུབ་ཀྱི་མི་འདུག་ཟེར་རྒྱུའི་རྒྱུ་མཚན་གང་ལ་ཐུག་ཡོད་རེད་ཟེར་ན། རྒྱུ་མཚན་དེ་ལ་ཐུག་ཡོད་རེད།\nནུབ་ཕྱོགས་ཀྱི་རིག་པ་རྣམས་བདོར་བསྡུས་པ་ཡིན་ན་གཉིས་ཀྱི་ནང་དུ་འདུ་གི་རེད། གཅིག་དེ་གང་རེད་ཟེར་ན་བདག་གཙོ་བོ་བྱེད་རྒྱུ་དེ་རེད། བདག་རང་ཉིད་གཙོ་བོ་བྱེད་པ་ཟེར་ནས་བདག་རང་མ་གཏོགས་གཞན་ལ་བསམ་བློ་ཆེན་པོ་མི་གཏོང་རྒྱུ་དེར། དགེ་འདུས་ཆོས་ཕེལ་གྱིས་སྡོམ་ཚིག་ཆེན་པོ་བཀོད་ཡོད་རེད། འཇིག་རྟེན་གྱི་རིག་པ་ལ་ཁོ་བོ་ཅག་ལས་རིགས་པ་བརྒྱ་འགྱུར་གྱིས་བཀྲ་བ། གཞན་གྱི་བདེ་ཚོར་ལ་ལྡོག་པས་ཉུང་མ་བརྫི་བ་ལྟ་བུ་ལས་མི་བརྩི་བ་གསུངས་རྒྱུ་དེ་སྡོམ་ཚིག་ཆེན་པོ་གཉིས་རེད། འཇིག་རྟེན་གྱི་ལས་ཀ་ཞིག་ལས་དགོས་ན་ང་ཚོ་ལས་རིགས་པ་བརྒྱ་འགྱུར་གྱིས་བཀྲ་བ་རེད། ནུབ་ཕྱོགས་ཟེར་རྒྱུ་དེ་གཞན་གྱི་བདེ་ཚོར་ལ་ལྡོག་པས་ཉུང་མ་བརྫི་བ་ལྟ་བུ་ལས་མི་རྩི་བ་ཟེར་ཡོད་ཀྱང་དེ་ཙམ་ཞིག་ཟེར་ཆེ་ཨེ་འགྲོ་མི་ཤེས་ཏེ།\nགང་ལྟར་ཡང་བདག་གཙོ་བོ་བྱེད་ཀྱི་ཡོད་རེད། དོན་གྱི་ཐོག་ནས་བདག་རང་ཉིད་གཙོ་བོ་བྱེད་ལུགས་ཅི་འདྲ་རེད་ཟེར་ན། རང་དགར་བཤད་པ་མིན་པར་དུས་རབས་ཕྱེད་ཀ་ཙམ་གྱིས་རིང་ལ་ཚན་རིག་གིས་ཞིབ་འཇུག་བྱེད་དུས་(ད་འབྲིང་)མང་པོ་ཡོད་རེད(་ད་འགྲིང་)བྱེད་དུས་༼རྒྱ་ཡི་ཧྲི་ཇུས་༽ཟེར་ཡོད་ས་འདི་ཚོ་ལ་བརྟེན་ནས་སྐད་ཆ་བཤད་ཀྱི་ཡོད་རེད་མ་གཏོགས་རང་དགར་ཡམ་ཡམ་ཞིག་གིས་བཤད་ན་བདེན་གྱི་མ་རེད། དེས་ན་ནུབ་ཕྱོགས་ནས་བདག་གཙོ་བོ་བྱེད་པའི་དབང་གིས་མི་དང་མིའི་བར་གྱི་འབྲེལ་བ་དེ་ཇེ་ངན་ལ་སོང་ནས་ནུབ་ཕྱོགས་ཀྱི་དཔལ་འབྱོར་རིག་པ་པ་འགའ་ཞིག་གིས་ཟེར་འདུག་བ། ཨ་མེ་རི་ཀའི་སྤྱི་ཚོགས་འཐོར་ཞིག་ལ་སོང་ན་གཞན་པ་གང་གིས་མི་འགྲོ་གི་ཟེར། གཙོ་བོ་དེ་མི་དང་མིའི་བར་གྱི་ཕན་ཚུན་གཅིག་གིས་གཅིག་ལ་སེམས་ཁུར་བྱེད་རྒྱུ་དང་ཕན་ཚུན་གཅིག་གིས་གཅིག་ལ་བསམ་བློ་གཏོང་རྒྱུ་འདི་འདྲ་མེད་པའི་སྟོབས་ཀྱིས་འཐོར་ཞིག་ལ་འགྲོ་གི་འདུག་ཟེར།\nཁ་སང་དེ་རིང་ཨ་མེ་རི་ཀའི་ནང་ནས་ནེའུ་ཡོག་གི་མི་ལྟ་བུ་ཟེར་ནས་དཔེ་བགྲང་ས་ཡིན་པ་རེད། དེར་ཚོད་ལྟ་བྱས་ཡོད་རེད་ཚན་རིག་པས། དེ་རིང་རྒྱ་ལམ་གྱི་གཞི་མདོ་ན་མི་ཞིག་ནད་ཀྱིས་མནར་ཁག་བྱས་ནས་གྱོན་གོས་སྤྱིར་བཏང་བ་ཞིག་གོན་ནས་ནད་ཀྱིས་ན་ཁག་བྱས་འགྲིལ་ནས་བསྡད་ན། དེ་ནས་ཡར་འགྲོ་མར་འགྲོ་མི་དེ་འདྲའི་མང་པོ་ཞིག་རེད་དེ་མིག་ལྟ་རྒྱག་མཁན་ཞིག་མི་འདུག་ཟེར། སང་ཉིན་གྱོན་པ་བཟང་པོ་མིང་གྲགས་ཅན་གྱི་གྱོན་པ་འགའ་རེ་གྱོན་ནས་མི་དེ་དེའི་མཚམས་སུ་ལོག་ཁུལ་བྱས་ནས་བཞག་ན་གཅིག་རེ་གཉིས་རེས་ཕྱིར་བལྟས་བྱེད་མཁན་ཡོད་འདུག་ཟེར་རེད། དེ་འདྲ་ཞིག་གི་ས་ཚིགས་ལ་ཐུག་ཡོང་གི་ཡོད་རེད། སྤྱི་ཚོགས་ཀྱི་ཐོག་ནས་མི་གཅིག་གིས་གཅིག་ལ་བརྩེ་སེམས་དང་ཕན་ཐོགས་འདི་འདྲ་མེད་སོང་བའི་སྟོབས་ཀྱིས་མི་ཐམས་ཅད་ལ་དངོས་པོ་ཡར་རྒྱས་སོང་བ་ཞིག་གིས་ཕན་ཐོགས་ཡོད་ཀྱི་མ་རེད། མི་ཐམས་ཅད་པོའི་སེམས་ནང་ལ་སྐྱིད་ཀྱི་ཡོད་མ་རེད། དེ་འདྲ་ཞིག་གི་ཨ་མེ་རི་ཀའི་ཁ་སང་དེ་རིང་འཛམ་གླིང་གི་བདེ་སྐྱིད་ཀྱི་འཚོ་གྲངས་ཟེར་ནས་དཔལ་འབྱོར་རིག་པ་རྣམས་ཀྱིས་མཐོང་ཆེན་བྱེད་ཀྱི་ཡོད་རེད།\nསྤྱིར་བཏང་འཛམ་བུ་གླིང་གི་དཔལ་འབྱོར་ཡར་རྒྱས་ཡོད་པ་འདི་ཚོས་བདེ་སྐྱིད་ཀྱི་འཚོ་གྲངས་ཅུང་ཟད་རྒྱས་པ་ནས་མར་ཉམས་ཀྱི་ཡོད་རེད། དེ་ལ་ཟེར་ལུགས་མང་པོ་རེད་གཅིག་བྱས་ན་སྔ་ཆོད་ང་རང་ཉིད་མི་ཚེ་འདི་བདེ་མོ་སྐྱིད་པོ་རེད་བསམས་ནས་ང་བདེ་ཡི་འདུག ང་སྐྱིད་ཀྱི་འདུག་ང་མི་སྐྱིད་པ་མེད་སེམས་མཁན་མི་བརྒྱ་ཆ་བཞི་བཅུ་ཐམ་པ་རེད་ཟེར། ཁ་སང་དེ་རིང་བརྒྱ་ཆ་བཞི་བཅུ་ཐམ་པ་ནང་ནས་མར་ལྷུངས་ནས་བརྒྱ་ཆ་སུམ་ཅུ་མན་ལ་ལྷུངས་ཡོད་རེད། དཔལ་འབྱོར་དེ་ཡར་འགྲོ་གི་ཡོད་རེད་ལྡབ་གསུམ་གྱིས་ཇེ་འཕེལ་རེད། མི་རྣམས་ཀྱི་བདེ་སྐྱིད་སྣང་བ་དེ་མར་འགྲོ་གི་ཡོད་རེད། སྤྱི་ཚོགས་ཀྱི་ཐོག་ནས་རྙོག་གྲ་ཡར་ཇེ་ཆེར་འགྲོ་གི་ཡོད་རེད།\nཚན་རིག་དང་ལག་རྩལ་གྱི་ཐོག་ནས་བཤད་ན་ད་གིན་ཟེར་རྒྱུ་དེ་རེད་འགྲོ་བ་མིའི་ལོ་རྒྱུས་ཆགས་ནས་ཨ་མེ་རི་ཀ་ལྟ་བུ་ཞིག་བྱུང་མ་མྱོང་བ་རེད་ཟེར་གྱི་ཡོད་རེད། འདི་ལ་ཚིག་མཛོད་ཀྱི་ནང་ལ་མིང་གསར་པ་ཐོན་གྱི་ཡོད་རེད། ཡར་རྒྱས་ཀྱི་འགལ་འདུ་ཟེར་ནས་མིང་ཐོན་ཡོད་རེད། སུ་ཞིག་ཡིན་ནའང་དེ་ཟེར་གྱི་རེད། སྤྱི་ཚོགས་ཡར་རྒྱས་འགྲོ་དགོས། མི་རིགས་ཡར་རྒྱས་འགྲོ་དགོས་ཟེར་ཡང་ཡར་རྒྱས་འདི་འདྲ་ཞིག་ཐོན་ཡོང་དུས་འགལ་འདུ་ཞིག་བུད་ཡོད་རེད། དེས་ན་ཐམས་ཅད་པོའི་སེམས་ལ་བསམ་བློ་གཏོང་ལུགས་གསར་བ་ཞིག་སྐྱེ་ཡོང་གི་ཡོད་རེད། བསམ་བློ་གཏོང་ལུགས་གཞན་པ་གང་ཡང་ཡོད་ཀྱི་མ་རེད་གང་འགྲོ་དགོས་ཟེར་ན་སྲོལ་རྒྱུན་གྱི་རིག་གནས་ནང་ལ་འགྲོ་རྒྱུ་དེ་རེད། སྲོལ་རྒྱུས་ཀྱི་རིག་གནས་ནང་ལ་སོང་ནས་བསམ་བློ་གཏོང་ས་མ་གཏོགས་གཞན་ཅང་མི་འདུག\nཁ་བརྡས་སྤྱི་ལོ་ ༢༠༡༣ ཟླ་ ༧ ཚེས་ ༢༡ ལ་ སྣ་ཚོགས་ཀྱི་གྲས་སུ་བཀོད། |\nརྗེས་འདེད། URI | མཆན་བུ། RSS\nདགེ་རྒན་གྱི་སློབ་གསོ། ༼མཁན་པོ་ཚུལ་ཁྲིམས་བློ་གྲོས་ཀྱི་གསུང་བཤད།༽་ཞེས་པའི་སྐོར་ལ་མཆན་ ༥ བཀོད་འདུག\n1. ༡༽ གང་བ་བཟང་པོ་ནས།\nསྤྱི་ལོ་ ༢༠༡༣ ཟླ་ ༧ ཚེས་ ༢༡ གི་ཆུ་ཚོད་ ༡༨ སྐར་མ་ ༡༡\nབོད་ཀྱི་སྐད་ཡིག་གཅིག་གྱུར་བྱ་དགོས། ཞེས་པའི་བསྐུལ་མ་དེས་བོད་པ་གཉིད་སངས་དགོས་ཀྱང་། སོ་སོའི་ལུང་སྐད་བཀོལ་སྤྱོད་མེད་ན། དོན་མི་གོ་བའི་རྐྱེན་དུ་འཛིན། ཁྱེད་ཀྱི་རྩོམ་ཡིག་དེ་རིང་དྲག་པས། ཆ་ཚང་ཀློག་མཁན་ཉུང་། འདིའི་རྐྱེན་གྱིས་ཚིག་ཉུང་ལ་དོན་ཟབ་པ་དེ་གལ་ཆེའོ།\n2. ༢༽ དེ་ཕོ་ནས།\nསྤྱི་ལོ་ ༢༠༡༣ ཟླ་ ༧ ཚེས་ ༢༡ གི་ཆུ་ཚོད་ ༢༡ སྐར་མ་ ༥༠\n3. ༣༽ བོད་ཀྱི་རྒྱལ་མཚན་ནས།\nསྤྱི་ལོ་ ༢༠༡༣ ཟླ་ ༧ ཚེས་ ༢༢ གི་ཆུ་ཚོད་ ༢ སྐར་མ་ ༣༢\nགངས་ཅན་ལྗོངས་ཀྱི་ལར་རྒྱ་དངོས་གནས་དེ་འདི་ན་གསུངས་འདུག། ལ་སྐད་ལུང་སྐད་དང་ཆོལ་སྐད་གྲོང་སྐད་སོགས་སྤྱོད་དྲག་ནས་དེང་སྐབས་ཐོན་མིའི་སུམ་རྟགས་ལ་ཡང་བེད་མེད་འགྱུར་བཞིན་འདུག། སྤྱི་ཚོགས་རྒྱུན་སྤྱོད་ཀྱི་མིང་ཚིག་རྣམས་བོད་ཀྱི་བསྟན་བཅོས་དག་གིས་ཁྱེད་ལ་སྐད་བརྡ་མ་འཕྲོད་ན་དོན་དུ་ཁྱེད་ནི་བོད་ཡིག་དང་བོད་སྐད་ལ་བྱང་ཆ་མེད་པའི་རང་རྟགས་རེད།\n4. ༤༽ ཀརྡོ་གཉེར་ཕྱག་པ་ནས།\nསྤྱི་ལོ་ ༢༠༡༣ ཟླ་ ༧ ཚེས་ ༢༢ གི་ཆུ་ཚོད་ ༢ སྐར་མ་ ༤༤\nགཉིས་པ་དེ་སློབ་དེབ་ཀྱི་ཐོག་ལ་བསྒྱུར་རྩོམ་མང་གི་རེད། བསྒྱུར་རྩོམ་དེ་ཚོ་མདོ་དབུས་ཁམས་གསུམ་གྱི་མི་མང་པོས་བསྒྱུར་བ་རེད། དེས་ན་མདོ་དབུས་ཁམས་གསུམ་གྱི་སྐད་དེ་ཇེ་རིང་ཇེ་རིང་དུ་འགྲོ་གི་ཡོད་རེད། ཉི་མ་སྔ་ཆོད་ལ་མཚོན་པ་ཡིན་ན་བསྟན་བཅོས་ཀྱི་ཐོག་གམ་རིག་གནས་ཀྱི་ཐོག་ནས་སྐད་རིགས་གཅིག་གྱུར་ཧ་ལས་པ་བྱས་བཞག་ཡོད་རེད། བོད་ཀྱི་སྤྱི་སྐད་གང་ཡིན་ཟེར་བ་ཡིན་ན་བསྟན་བཅོས་ཀྱི་སྐད་དེ་སྤྱི་སྐད་ཡང་དག་རེད། དེ་སྒྲ་གདངས་དང་ཀློག་ཚུལ་ཅུང་ཟད་མ་གཏོགས་གཅིག་གྱུར་བྱས་བཞག་ཡོད་རེད། ་་་་་\n5. ༥༽ ཀརྡོ་གཉེར་ཕྱག་པ་ནས།\nསྤྱི་ལོ་ ༢༠༡༣ ཟླ་ ༧ ཚེས་ ༢༢ གི་ཆུ་ཚོད་ ༢ སྐར་མ་ ༤༦\n་་་་་་་ དེ་རིང་ང་ཚོས་སྔོན་གྱི་བསྟན་བཅོས་ཤིག་ལ་བལྟས་པ་ཡིན་ན། རྗེ་ཙོང་ཁ་པ་ཨ་མདོ་ནས་རེད། དེ་འདྲ་བ་ཞིག་གི་འཇམ་མགོན་ས་སྐྱ་པཎྜི་ཏ་དབུས་གཙང་ནས་རེད། འཇམ་མགོན་མི་ཕམ་ཁམས་ནས་རེད། ཡིན་ནའང་གསུང་རྩོམ་གསུམ་པོ་བསྡུར་ནས་ལྷན་ཅིག་ཏུ་བཞག་ནས་བལྟས་པ་ཡིན་ན། འདི་ལྷ་ས་ནས་བྲིས་པ་དང་འདི་ཨ་མདོ་ནས་བྲིས་པ་འདི་ཁམས་པ་ནས་བྲིས་པ་ནི་གཞུང་དེ་དག་གི་མགོ་ནས་རྔ་མའི་བར་དུ་བལྟས་ནས་བཀླགས་ཀྱང་དབྱེ་བ་འབྱེད་ཐུབ་ཀྱི་མ་རེད།\n·གསར་འགྱུར་འོག་མ：གཙང་སྦྲའི་བསླབ་བྱ་གོ་ཆོད་མ། 【 འདྲ་ཕབ། 】 【 པར་འདེབས། 】\n·བོད་ཇའི་སྐོར་ཅུང་ཟད་བཤད་པ། 2014/12/12 15:03:20\n·དར་དཀར་པོ་བོད་ཟས་ཁང་། 2012/4/26 12:45:16\n发表时间：2018/12/6 17:42:31 [来自: 112.5.248.254]\n发表时间：2018/11/23 22:35:38 [来自: 112.5.248.152]\n发表时间：2018/11/17 9:51:26 [来自: 112.5.248.229]\nའབྲེལ་ཡོད་དཔྱད་བརྗོད 42 ཡོད། མིག་སྔར་གསར་འགྱུར当前显示最新的3འདུག [དཔྱད་བརྗོད་མང་པོར་བལྟ་བ།] [དཔྱད་བརྗོད་སྤེལ་བ།]


ཁ་བརྡ། | གནམ་འོག་གི་གསར་འགྱུར་ཞེས་པའི་བརྙན་ཁྲམ་གྱི་ངོ་བོ། ༧གོང་ས་མཆོག་ལ་མཚན་སྨོད་བྱེད་མཁན་གྱི་སྡིངས་ཆར་འགྱུར་བཞིན་འདུག\nགནམ་འོག་གསར་འགྱུར་ཞེས་པའི་བརྙན་ཁྲམ་དེ་ནི། ཐོག་མར་སྤྱི་ཚོགས་དྲ་ལམ་བོད་སྤྱི་ཚོགས་སུ་ཤུགས་ཆེ་དར་སྐབས་ཡིག་འཁྱམ་གྱི་ཚུལ་དུ་བྱུང་བ་ཞིག་དང་། དེ་སྟངས་འཛིན་བྱེད་མཁན་གྱི་གང་ཟག་དེ་ནི་དང་པོ་གྲྭ་གཟུགས་ཀྱིས་དགོན་པར་སོང་ཅིང་། དེ་ནས་བླ་མ་ཞིག་ཡིན་ཁུལ་གྱིས་མི་མང་ནང་ཡོང་། བར་དེར་མདོ་སྟོད་སྤྱི་འཐུས་སུ་མ་ཚུད་པ་དང་ཆུ་སྒང་གི་རྒྱུན་ལས་སུ་མ་ཐོན་པའི་མི་གྲྭ་ལོག་བླ་ལོག་གླད་ལོག་ཅིག་ཡིན་པ་ཀུན་གྱིས་ཤེས་གསལ་ལྟར།\nད་ལྟ་ཡང་བརྙན་ཁྲམ་སྟེ་གསར་འགྱུར་ཚད་ལྡན་མིན་པ་མ་ཟད་ཁུངས་ལུངས་མེད་པའི་སྤྱི་ཚོགས་དྲ་ལམ་དུ་བརྒྱུད་སྤེལ་བྱེད་ཞོར་མི་མང་ལ་མགོ་སྐོར་དང་ཁོའི་བསམ་བློའི་གཡོ་རྒྱུ་ཕྱི་ལ་སྟོན་གྱི་ཡོད།ཁོའི་བརྙན་ལམ་དུ་བོད་ཀྱི་གནད་དོན་བཤད་ཞོར་ཁམས་ཕྱོགས་བཤད། ཁམས་ཕྱོགས་བཤད་ཞོར་ཁོའི་ཕ་ཡུལ་ཕྱོགས་བཤད་པའི་གསར་འགྱུར་གཡོ་འཁྱོགས་ཅན་ཞིག་སྤེལ་ལ།ཉེ་ལམ་ཁོའི་བརྙན་ལམ་དུ་རང་བཙན་སྐོར་ཤུགས་ཆེར་གླེངས་མཁན་འདུ་ས་དང་། དམིགས་གསལ་གྱིས་༧གོང་ས་མཆོག་ལ་མཚན་སྨོད་བྱེད་མཁན་དང་བོད་ཀྱི་གཞོན་ལྷན་དུམ་གཉིས་སུ་གཏོང་མཁན་དོན་འགྲུབ་ལྷ་དར་ལ་ཡང་བརྒྱུད་ལམ་རྫུན་མ་དེས་གོ་སྐབས་སྤྲད་འདུག\nལན་རེར་གནམ་འོག་གི་གསར་འགྱུར་རྫུན་མ་དེ་ནི་བོད་གཞུང་གི་གཞུང་འབྲེལ་དྲ་རྒྱ་ལྟ་བུ་ཞིག་ཏུ་སྣང་། སྲིད་སྐྱོང་གིས་གང་གསུང་དང་གང་ཕེབས་ཁ་ཐུག་རྒྱུད་འགོད་བྱེད། དཔེར་ན་དམར་ཤོག་གི་ཀྲུང་ཡིང་བརྙན་འཕྲིན་ཁང་ལྟར་དམར་ཤོག་གི་སྲིད་འཛིན་དམིགས་གསལ་ཁྱབ་བསྒྲགས་བྱེད་པ་ལྟ་བུ་ཞིག་ཏུ་སྣང་། དམར་ཤོག་གིས་དམར་བོའི་ཤོག་ཁག་སྲུང་ཆེད་ཡིན་མོད། སེར་སྨད་བློ་དགའ་ཡིས་རང་གི་ཤོག་ཁག་སྲུང་གི་ཡོད། མཐར་ཁོ་རང་གིས་ཡང་བསྐྱར་ཕྱོགས་ཞེན་གྱིས་གོ་ས་ཞིག་ཏུ་བསྙེགས་པ་ཁོག་བཅིངས་ཀྱིས་བརྙན་ཁྲམ་ཞིག་ལ་འབད་བཞིན་ཡོད།\nམ་འོངས་པར་གནམ་འོག་གི་གསར་འགྱུར་གྱིས་ཅི་ཞིག་བྱེད་ཀྱི་རེད་དམ། ༧གོང་ས་མཆོག་ལ་མཚན་སྨད་དང་དབུ་མའི་ལམ་ལ་དགག་རྒྱག་བྱེད་མཁན་གྱི་མི་གླད་གཏོང་འགའི་སྐད་ཆ་སྤྱི་ཚོགས་བརྒྱུད་ལམ་གཏོང་བའི་ལམ་ཁ་རྫུན་མ་ཞིག་བཟོ་འཆར་འདུག་པས། ཀུན་གྱིས་གསར་འགྱུར་བརྒྱུད་ལམ་ཞེས་པའི་མིང་ཚིག་འདི་གཉིས་ཀྱི་ལས་ཀ་དངོས་དེ་མཁྱེན་པར་མཛོད། བརྙན་ལམ་འདིར་ཐོན་པའི་མི་དག་ནི་གསར་འགྱུར་ཚད་ལྡན་གྱི་སྡིངས་ཆ་མ་རག་པར་སྤྱི་ཚོགས་བརྒྱུད་ལམ་གྱི་ཁུངས་མེད་ལུངས་མེད། དམིགས་ཡུལ་སྒེར་ཅན་གྱི་ལག་ཆ་དང་།ཡང་ན་བརྙན་ཁྲམ་འདི་ནི་༧གོང་ས་མཆོག་ལ་མཚན་སྨོད་བྱེད་མཁན་གྱི་སྡིངས་ཆ་ཞིག་རེད་ཅེས་བཤད་ཆོག\n2019 Sep 26, in བསམ་ཚུལ། |\n“ གནམ་འོག་གི་གསར་འགྱུར་ཞེས་པའི་བརྙན་ཁྲམ་གྱི་ངོ་བོ། ༧གོང་ས་མཆོག་ལ་མཚན་སྨོད་བྱེད་མཁན་གྱི་སྡིངས་ཆར་འགྱུར་བཞིན་འདུག ”སྐོར་ལ་མཆན་ 20 འདུག\nསེར་སྨད་བློ་དགའ་དང་ད་བར་སྤྱི་ཚོགས་ནང་གཡོ་ཁྲམ་ག་ཚད་བྱས་ཡོད་མེད་དང་། དཀྲུགས་ཤིང་ག་ཚད་བརྒྱབ་ཡོད་མེད་ཀུན་ལ་མཁྱེན་གསལ་བཞིན་གསལ་བཤད་ཞུ་རིན་མ་མཆིས་ལ། སྡེངས་ཆ་དེའི་སྐུ་མགྲོན་སུ་ཕེབས་པའི་ཚེ་བརྟན་ལྷ་རྒྱལ་དང་། དོན་འགྲུབ་ལྷ་དར་སོགས་ཀྱང་ཚང་མས་ཤེས་གསལ་ཡིན་པས་དེ་དག་གི་སྐད་ཆ་ལ་བཙན་བྱོལ་སྤྱི་ཚོགས་ནང་གདེངས་འཇོག་བྱེད་མཁན་རག་གི་མ་རེད་བསམ།\nSeptember 27th, 2019 at 4:53 am\nབོད་སྤྱི་དོན་དུ་དཀའ་ལས་བརྒྱབས་ནས། ཟས་བཅད་ངོ་རྒོལ་གྱིས་མཐའ་མ་སོ་སོའི་ལུས་པོ་ཡང་ནད་ཅོང་དུ་ཆགས་པའི་་དཀའ་ལས་རྒྱག་མཁན་དོན་ལྷ་གཙོས་པའི་བོད་དོན་འཐབ་རྩོད་པ་དག་ལ། མི་དགའ་སྡང་ཟིག་གི་ཡིག་འཁྱམ་སྤེལ་བ་ནི། ངོ་མ་དགྲ་དགའ་གཉེན་སྡུག་གི་ལས་ཀ་ཐབས་སྡུག་ཅིག་རེད། དེ་རིང་བཟུང་སྟེ། ཁ་བརྡ་དྲ་བ་འདི་ཁ་རྒྱང་དུ་གྱེས་ཡ་ཡིན། དུས་ནམ་ཡང་བོད་དང་བོད་ཀྱི་རིག་གཞུང་ལ་ཕན་པའི་ཡི་གེ་ཞིག་མ་སྤེལ་བའི་ཁ་ལ། བོད་ཞེན་ཅན་དག་ལ་་་མ་ཉེས་ཁ་གཡོག་གི་ཡི་གེ་ཏག་ཏག་་སྤེལ་བ་་ངོ་མ་་ངོ་རྒོལ་ཡོད་\n#4 བོད་དགའ་བ། ་ལགས་ཀྱིས་སྤེལ་དོན།:\nSeptember 28th, 2019 at 4:03 am\nབློ་བུག་དོགས་དེ་འདྲ་ཞིག་འདུག མི་འདི་དམར་ཤོག་འོག་ལ་ཚར་ལོང་བྱུང་བ་ཞིག་ཡིན་པ་གསལ་པོ་རེད་འདུག དམངས་གཙོའི་སྲིད་གཞུང་གི་བྲོ་བ་ཙམ་ཡང་མིན་འདུག ༧རྒྱལ་བ་རིན་པོ་ཆེ་ལ་ཁ་གཏོང་མཁན་རེད་ཟེར་ནས་ནག་པོ་བཟོ་ཡ་འདི་སྤྱི་ཚོགས་རྙིང་པའི་ལམ་ལུགས་ཤིག་རེད། ལམ་ལུགས་དེ་ཚོ་དེང་སང་གི་སྤྱི་ཚོགས་ནང་ལ་ནུས་པ་ཐོན་ཁག་པོ་རེད། ཁྱེད་རང་གིས་འདིར་བྲིས་པ་འདི་གནམ་འོག་གསར་བསྒྱུར་ཚན་པ་སྐད་གྲགས་ཆེན་པོ་བཟོ་ཡིན་འདུག ཐུགས་རྗེ་ཆེ། བོད་མིའི་སྒྲིག་འཛུགས་འདི་དབུ་མའི་ལམ་ལ་ཕེབས་མཁན་གཅིག་སོང་ཙང་རང་བཙན་པ་ཚོས་སྐད་ཆ་བཤད་དུས་ཏན་ཏན་མི་དགའ་བ་ཡོང་སྲིད་པ་ཞིག་རེད། དམིགས་བསལ་རིན་པོ་ཆེ་དང་སྤེན་ཚེའི་ཤོག་ཁག་ཚོས་མ་དགའ་བ་བྱེད་སྲིད་པ་རེད། རྒྱུ་མཚན་དེ་ལ་བརྟན་ནས་ཨ་རི་རླུང་འཕྲིན་ཁང་དང་ཨེ་ཤ་ཡ་རང་དབང་རླུང་འཕྲིན་ཁང་གཉིས་ཀྱིས་འབུར་དུ་ཐོན་པའི་རང་བཙན་དཔའ་རྒོད་ཚོ་ལ་ལྡིང་ཆ་དེ་གཉིས་བེད་སྤྱོད་བྱེད་བཅུག་གི་མེད། དམངས་གཙོ་དང་དམར་ཤོག་ཅེས་མིང་མ་འདྲ་བར་ཙམ་ལས་རྡ་སའི་བྱེད་སྟངས་དང་པེ་ཇིན་གྱི་བྱེད་སྟངས་གཉིས་འདྲ་པོ་འདྲ་པོ་འདུག ད་ལན་ཡུན་རིང་པོ་ཞིག་གི་རྗེས་ལ་གནམ་འོག་གསར་འགྱུར་ཚན་པ་ཟེར་བ་ཞིག་གིས་ཁོང་ཚོ་ལ་བཅའ་འདྲི་དང་ལེན་གནང་འདུག ཞེ་དྲག་དགའ་པོ་བྱུང་། ཐུགས་རྗེ་ཆེ་ཞུ་རྒྱུ་ཡིན། གཙོ་སྐྱོང་བ་ཁོང་གིས་དྲི་བ་དཔེ་གནད་འགག་ཆེན་པོ་དེ་འདྲ་དུས་ཐོག་ལ་བཀོད་གནང་གིན་འདུག གསར་འགྱུར་ཆེད་ལས་པ་ཞིག་ལས་ཀྱང་ལྷག་པར་འདུག དངོས་གནས་ཡག་པོ་འདུག དྲ་ལམ་དེའི་བརྒྱུད་ནས་༥/༥༠ ཚོགས་བཅར་བ་ཚོ་དང་བོད་གཞུང་གི་དབུ་འཁྲིད་ཚོ་ལ་་སྐུལ་ལྕགས་དཔེ་ཡག་པོ་ཞིག་བཏང་གནང་སོང་། ཚོགས་འདུའི་གྲོས་ཆོད་དེ་ཚོ་ལག་བསྟར་གནང་རྒྱུ་གལ་ཆེན་པོ་རེད་གསུངས་སོང་། སྔོན་མ་མི་དམངས་ཚོགས་འདུ་གཉིས་ཀྱི་སྤྱི་མོས་་གྲོས་ཆོད་གལ་ཆེན་པོ་གཉིས་བཙན་བྱོལ་བོད་མིའི་སྒྲིག་འཛུགས་སམ་བོད་གཞུང་གིས་བདག་སྤྲོད་གནང་ཡོད་མ་རེད་གསུངས་སོང་། འོ་ན་གནས་ཚུལ་འདི་ཁུངས་ལུང་མེད་པ་ཞིག་ཡིན་ནམ། མགོ་རྟིང་ལོག་ནས་བལྟ་ན། མགོ་རྟིང་ལོག་པ་ཞིག་མ་གཏོགས་ག་ལ་མཐོང་།།\n#5 བོད་དགའ་བ། ་ལགས་ཀྱིས་སྤེལ་དོན།:\n#6 མི་རྒོད། ་ལགས་ཀྱིས་སྤེལ་དོན།:\nSeptember 29th, 2019 at 1:49 am\nདོན་ལྷ་འདི་རིགས་ཞེན་ཅན་ཞིག་ཡིན། ལས་ལ་འགའ་རེ་ནོར་ཡོད་པའི་དབང་དུ་བཏང་ན་ཡང་དེ་ཡི་སྤྱི་བའི་ལས་དོན་གྱི་ཆེད་དུ་བྱས་ཏེ་ནོར་བའམ་ཡང་ན་ལང་ཕྱོགས་མ་འདྲ་བའི་ཁྱད་པར་ཙམ་རེད། བློ་དགའ་འདི་ཆོལ་ཞེན་ཅན་ཞིག་དང་མཐར་གཏུགས་ན་རང་ཉིད་སྒེར་ཞེན་འབའ་ཞིག་གཙོ་གཉེར་བྱེད་མཁན་ཞིག་ཡིན་པ་ཁོའི་སྔ་ཕྱིའི་ལོ་རྒྱུས་ཀྱིས་བདེན་དཔང་བྱས་ཟིན་པ་རེད། དེར་བརྟེན་དོན་ལྷ་དང་བློ་དགའ་གཉིས་ལ་སེང་གེ་དང་ཁྱི་ཡི་ཁྱད་པར་ཡོད། ད་ཐེངས་དོན་ལྷ་བློ་དགའི་གཡོ་འོག་ཏུ་ཚུད་མེད་པའི་རེ་བ་ཡོད།\n#8 jimme baharu@yahoo. ་ལགས་ཀྱིས་སྤེལ་དོན།:\nSeptember 29th, 2019 at 1:42 pm\n༄༅། སྨད་པར་མ་སྡུག་བསྟོད་མཁན་ཡོད་རེད། བསྟོད་པར་མ་དགའ་སྨད་མཁན་ཡོད་རེད།\nSeptember 30th, 2019 at 12:35 am\nསྲིད་རྡོ་ལགས། ཁྱོད་རང་ཡང་མིག་ཡ་གཅིག་མ་གཏོགས་ལྟ་ཡིས་མི་འདུག་བྱས་ཙང་ཁྱེད་རང་སྐད་ཆ་ལའང་ཆ་འཇོག་བྱེད་བཞིན་མ་རེད། གཟིགས་དང་། tibetstar ཡུ་ཊོབ་ལ་ལྟོས་དང་། ད་དེས་ཡེ་ཤུ་ཆོས་ལུགས་ཡིན་དུ་ཆུག་ཀྱང་། བློ་སེང་ལ་སྨད་ར་གཏོང་དུ་ཆུག་ཀྱང་། མ་ཟད་ཁོས་ག་དུས་ཡིན་ནའང་མཁས་དབང་ཟམ་གདོང་རིན་པོ་ཆེ་དང་། གདན་སའི་ཆོས་གྲྭར་ལ་མཚན་སྨད་ཅང་ཞུས་བསྡད་ཀྱིན་འདུག་པས། དེ་ལས་གཅིག་གསུང་དག་།\n#11 ཨོ་རྒྱན་སྐྱབས། ་ལགས་ཀྱིས་སྤེལ་དོན།:\n#12 jimme. ་ལགས་ཀྱིས་སྤེལ་དོན།:\nOctober 1st, 2019 at 12:36 am\nསྨད་ར་བཏང་པ་ནི། ར་ཕོ་རང་མཐོང་ཆེ། ཨོག་མའི་འོག་ནས་ཉི་མ་ཤར་བའི་དཔེ་བཞིན་རེད།\nOctober 1st, 2019 at 2:21 am\nOctober 1st, 2019 at 2:23 am\nOctober 1st, 2019 at 10:51 am\n#17 ཨ་ཤོ་ཀ ་ལགས་ཀྱིས་སྤེལ་དོན།:\n#18 jimme bah་aru@yahoo. ་ལགས་ཀྱིས་སྤེལ་དོན།:\nOctober 6th, 2019 at 8:02 pm\n#19 འབྲོང་བུ་སོག་ཚ། ་ལགས་ཀྱིས་སྤེལ་དོན།:\nད་བར་གནམ་འོག་གི་གསར་འགྱུར་ཚན་པའི་ཐད་གཏོང་རྣམས་གང་མིན་ཚད་ཡག་པོ་འདུག ད་དུང་ཡང་མུ་མཐུད་ནས་བསྟན་གནང་ཡོང་བ་ཞུ། སེར་སྨད་བློ་དགའ་དང་། ཚེ་ལྷ། དོན་ལྷ། དཔའ་བོ་ཉག་རོང་དོན་འགྲུབ་སོགས་ཀྱིས་སྐད་ཆ་ལ་རྒྱུ་མཚན་འདུག མ་འོངས་པར་ཁོང་ཚོའི་བཤད་པའི་སྐད་ཆ་རྣམས་ཇེ་གསལ་དང་ཇེ་ངན་དུ་འགྲོ་རྒྱུར་གདོན་མ་ཟའོ། དཔེར་ཨ་མདོ་དགེ་ཆོས་དང་། རྩིས་པ་ལུང་ཤར་སོགས་བཞིན།\nOctober 7th, 2019 at 1:17 pm